
POVEŞTI ROMÂNEŞTI 


Ionică-Ram-de-Tei 


SE SPUNE, dragii mei, că într-un trecut îndepărtat, 
pe undeva într-o bătrână pădure, şi-a trăit viaţa un biet 
pădurar împreună cu nevastă-sa. Din tinereţea lor şi până 
aproape erau în gura bătrâneţii n-au avut nici un moşte- 
nitor. Pe pădurar îl frământa grija asta şi nu prea, dar ce 
folos, că, de la un timp, femeia-sa îi cam făcea zile fripte. 
Într-o bună zi, pe pădurăreasă n-a mai răbdat-o inima şi 
a zis către pădurar: 

— Măi omule... Să ştii că s-a trecut lucrul de şagă. 
Răbdarea mi-a ajuns la gât. Eu vreau numaidecât să am 
un copil... Fie de lemn, fie din ce-o fi, numai să fie. Că 
dacă nu, zile bune cu mine nu mai ai. 

— Bine, măi femeie, a zis pădurarul, îmi pregăteşti 
ceva de ale gurii şi mâine-dimineaţă oi vedea eu încotro 
oi apuca-o şi ce-oi putea face. 

Peste noapte, pădurarul şi-a frământat gândurile în tot 
felul până-l furase somnul. Amu, cu mult înainte de a se ivi 
zorile, pădurarul s-a trezit şi, până să-şi răcorească el ochii 
cu apă rece, nevastă-sa i-a pus două cepe-n traistă şi o turtă 
care nu de mult o scosese din spuza fierbinte a sobei. 


După ce se pregătise de drum pădurarul, şi-a luat barda 
şi fierăstrăul, apoi a plecat şi şi-a pierdut urmele prin 
adâncul pădurilor. A căutat el în lungul ş şi latul pădurii cu 
ochii prin copaci, ca să găsească ce-i trebuia, dar numai 
că nu găsea. Dar pe când dăduse soarele la achindii, iaca 
îl slujeşte norocul pe bietul pădurar şi găseşte într-un tei 
bătrân un ram din care-şi făcuse el socoteala că s-ar putea 
închipui un copil. Şi nu mai gândeşte mult, se urcă repede 
în tei, taie craca şi apoi s-a pus pe cioplit şi meşterit. 
Odată cu seara, pădurarul nostru terminase lucrul. Ce să 
vă spun, făcuse din lemnul de tei o frumuseţe de copil, 
de puteai să juri că-i adevărat. 

Ei, şi pe la o bucată de noapte, pădurarul a ajuns acasă 
şi i-a dat femeie-si copilul de lemn. Când l-a văzut, ea nu 
mai ştia ce să facă de bucurie. Îndată a pus apă la încălzit, 
a băit copilul de lemn, l-a frecat bine cu untură pe la toate 
încheieturile şi, după ce l-a băit, s-a apucat şi a rupt nişte 
fuste mai vechi şi cămăşi de ale ei şi l-a înfăşat, apoi l-a 
pus într-o covată şi dă-i cu legănatul. 

Şi au trecut săptămâni şi luni de zile. Aşa de lemn cum 
era copilul, pentru pădurăreasă era o mare mângâiere. 
Toată ziulica sfătuia şi se punea la cale cu el, iar când zicea 
ea că copilul ei doarme, pădurarul nu scotea o şoaptă, că 
pădurăreasa i-ar fi măsurat spinarea cu cociorveiul. 

Într-o bună zi, pe când pădurarul nu se aştepta, iaca se 
pomeneşte cu doi moşnegi la poartă, îmbrăcaţi cu nişte 
sumane ponosite, cu plete lungi şi bărbi albe până la brâu. 

— Bună vreme, cinstite gospodar! 


— Bună să fie venirea pe la noi, oameni buni, a zis 
pădurarul uimit. Cu ce-aş putea să vă fiu de folos, a mai 
adăugat el. 

— D-apoi, noi nu ţi-om cere prea mult. Dacă te lasă 
inima, potoleşte-ne foamea cu câte ceva de ale gurii, că 
drept să-ţi spunem, dacă ne-i crede, nu ne putem târî 
picioarele după noi de foame, au zis cei doi bătrâni. 

Atunci, auzind pădurarul, îndată şi-a arătat bunăvoința 
faţă de musafiri şi după ce i-a hrănit cu ce-a avut, la 
plecare, unul din moşnegi întinde cârja pe deasupra sobei 
şi atinge copilul de lemn, pe care-l ascunsese pădurăreasa 
că să nu-l mai vadă musafirii, şi a zis: 

— Da” ce aveţi aicea, mă rog? 

— Aaa... Nu, nu avem nimica, se grăbi să răspundă 
pădurăreasa. Dar nici nu apucase a sfârşi de spus, că 
copilul de lemn căpătase viaţă şi îndată începuse să 
plângă. Şi-atunci, iar a grăit bătrânul: 

— Ei, cum spuneţi că nu aveţi nimic şi eu văd că aveţi 
un copil şi mi se pare că nici nu-i botezat. Şi moşnegii 
i-au dat numele de Ionică-Ram-de-Tei şi i-au mai dăruit 
băiatului o sabie fermecată şi un buzdugan şi doi juncani. 
Şi numai bine ce i-au dăruit, sabia şi buzduganul au şi 
fost în cui şi juncanii în ocol. După aceea, bătrânii şi-au 
luat rămas bun şi i-au dat în grija pădurarului să îngri- 
jească de juncani, până va creşte băiatul. Apoi numai ce 
au ieşit pe poartă şi s-au făcut nevăzuţi. 

Pădurarul şi pădurăreasa nu mai ştiau ce să mai facă 
de bucurie. Îndată au pus un ceaun cu apă la încălzit și 
au băit copilul din nou. 


E. 


Şi iaca aşa trecuse un an de zile, Ionică-Ram-de-Tei 
crescuse ca unul de zece ani. Când împlinise doi ani, 
crescuse ca unul de douăzeci de ani, înalt, frumos şi 
năzdrăvan. Odată cu creşterea lui, îi crescuseră şi puterile, 
de nu-i mai stătea nimeni împotrivă. Scotea copacul din 
rădăcini cât ar fi fost de gros şi se lupta cu cele mai 
puternice animale sălbatice şi pe toate le dovedea. . 

De la un timp, a simțit nevoia de a se duce să cunoască 
şi el lumea şi atunci a zis către părinții săi: 

— Tată şi mamă! Mie mi-a venit vremea să plec în lume, 
că drept să vă spun, tare mi s-a urât în pustiul ăsta de 
pădure. E 

Auzind pădurarul şi pădurăreasa cele spuse de Ionică- 
Ram-de-Tei, mai să-şi iasă din minţi de supărare, dar cu 
toată supărarea şi părerea lor de rău, n-au putut să-l 
oprească pe Ionică. S-a pregătit de drum, şi-a luat sabia 
şi buzduganul, apoi a zis: l 

— Tată, ţine minte ce-ţi spun. Eu vă las cu bine şi dacă 
va veni cândva vremea şi-ai să auzi răgând juncanii mei 
din ocol, să te duci cât mai repede la ei, şi dac-ai să vezi 
că le picură sânge din vârfurile coarnelor, să le legi câte o 
batistă roşie la cornul drept, apoi să le dai drumul să plece. 

— Bi, se vede lucru că aşa oi face, dragul tatei, a zis 
plângând pădurarul. Ee 

Când a fost la despărțirea lor, plângeau până şi pietrele 
de mila pădurăresei şi a pădurarului. 

După ce Ionică-Ram-de-Tei îşi luase rămas bun de la 
părinţi, ieşi din ogradă şi încotro era cu ochii într-acolo 
s-a pornit. Şi a mers el şi tot a mers zi după zi, săptămână 

după săptămână, an după an, dar nu mai dădea de urmă 
sau suflare de om, decât numai păduri nesfârşite şi tot felul 
de animale sălbatice cu care din loc în loc se mai războia. 

De la un timp, iaca zăreșşte el un luminiş. Atunci mare 
bucurie-l mai pălise. Dă el zor cu mersul şi de ce mergea, 
luminişul mai mare se făcea. Până deodată se pomeneşte 
pe-o câmpie cu iarba verde până la brâu, ţesută cu flori de 
toate culorile. Mult s-a mai bucurat lonică-Ram-de-Tei 
când se văzu scăpat de pustiul pădurilor, dar mai mult se 
bucură când, după o cale de o zi pe minunata câmpie în- 
florită, a zărit în depărtare pe-o culme de deal câteva căsuțe 
omeneşti. Odată cu seara, a ajuns la prima casă din mar- 
ginea satului, în care pâlpâia o slabă şi sărăcăcioasă lumină 
de opaiţ din seu de oaie. Bate de câteva ori în poartă. N-a 
trecut mult şi iaca iese o babă adusă puţin de spate. 

— Care-i acolo? întrebă ea speriată. 

— Om bun, mătuşică! Primeşte-mă, te rog, să-mi 
hodinesc şi eu oasele, că sunt istovit de puteri. 

Atunci baba s-a apropiat de poartă şi a zis către străin: 

— Doamne, dragul mătuşei... Intră. Eu te primesc cu 
dragă inimă. Dar să ştii că de astâmpărat foamea oi avea 
eu cu ce să ţi-o astâmpăr, dar setea, nu. 

Ionică s-a bucurat de primirea şi buna-voinţă a babei; 
dar i-a rămas în minte ceva neclar. După ce-au intrat ei 
în bordeiul bătrânei, a zis către babă: 

— Ia spune-mi şi mie, mătuşica, de ce-ai spus că n-ai 
cu ce-mi astâmpăra setea? Ce, poate nu aveţi apă de băut? 

— Doamne, dragul mătuşei... Pe întinsul meleagurilor 
noastre se află o singură fântână şi fântâna asta o stăpâ- 

neşte balaurul cel cu şapte capete şi nu dă apă decât celui 
care-i aduce pe cineva din familie să-l înghită. Care nu, 
iaca aşa ne chinuim viaţa de azi pe mâine. 

Auzind Ionică, a scos repede o bucăţică de hârtie şi a 
scris pe ea câteva rânduri, apoi a dat-o bătrânei şi a zis: 

— Mătuşă... ia scrisoarea asta de la mine şi du-te la 
fântână. Când ai să te apropii de fântână şi-ai să vezi că 
balaurul îşi scoate capul din fântână, să nu-ţi fie teamă. 
Te opreşti pe loc, ţii serisorica în palmă ca balaurul s-o 
poată citi şi după aceea să-ţi iei apă din fântână cât îţi 
pofteşte inima. 

Baba n-a avut încotro; mai cu frică, mai cu curaj, a 
luat cofele şi scrisorica, apoi s-a dus către fântână. Când 
să mai fi avut de-o azvârlitură de băț până s-ajungă la 
fântână, iaca şi balaurul îşi scoate cele şapte capete din 
fântână. Baba, făcându-şi curaj, îndată a ridicat scrisoarea 
în sus şi atunci balaurul a citit-o şi după asta s-a rostogolit 
în fântână ca bolovanul. Atunci, baba, cu frică, pe vârful 
degetelor s-a apropiat de fântână, s-a uitat în ea, dar n-a 
mai văzut nici urmă de balaur. Scoate ea o cofă de apă, o 
bea, mai scoate una, o bea şi pe aceea, apoi din nou umple 
cofele şi o ia spre casă mulțumită că-şi potolise setea. 
Până să ajungă acasă a tot gustat câte-o gură de apă, când 
dintr-o cofă, când din alta, de ajunsese cu ele aproape 
goale. Când a ajuns baba acasă, nu mai ştia ce să-i facă 

“şi cum să-i mai mulţumească lui lonică-Ram-de-Tei. 

În scurt timp, toţi oamenii din sat au luat apă din fân- 
tână cât le-a trebuit şi fiecare venea la Ionică să-i mulţu- 
mească pentru binele ce le făcuse. 

A doua zi, pe când mai era mult până la răsăritul soa- 
relui, i s-a părut lui lonică-Ram-de-Tei că se aude o fan- 
fară cântând. Ridică el capul de pe pernă şi-şi ciuleşte 
urechile mai bine. Aşa era. O fanfară cânta de răsuna satul 
şi până hăt-departe. 

— Mătuşă! Mătuşă! strigă el grăbit. 

— Ce-i, dragul mătuşei, a răspuns baba. 

— Ia ascultă şi dumneata ce fanfară se aude cântând 
aşa de straşnic şi mult din zori de zi? | 

Baba se scoală repede din pat, se apropie de fereastră, 
ascultă puţin şi după un oftat adânc a zis: 

— Doamne, scapă-ne de urgia morţii!... Aista-i Pană- 
împărat, dragul mătuşei, împăratul nostru. Iaca i-o aduce 
balaurului în dar pe fata cea mai mică. 

— Da” pentru ce, mătuşă? 
e Doamne, pentru ce... Are nevoie de apă, dragul 
mătuşei, că mâine are nuntă cu cele două fete mai mari. 
Auzind, lonică-Ram-de-Tei a sărit din pat de parcă l-ar 
fi fript cineva la tălpi. S-a îmbrăcat repede, şi-a luat sabia 
şi buzduganul şi pe neobservate s-a strecurat şi el prin 
mulţimea de lume. A căutat să afle de la unul şi de la altul 
să ştie care-i fata ce va fi dăruită balaurului şi când a 
văzut-o şi-a zis în gând: „Doamne, ce împărat fără 
minte!... Să-şi ducă la moarte aşa o frumuseţe de fată. Nu 
se poate. Trebuie s-o apăr cu orice preț!“ 
Intre timp, lonică-Ram-de-Tei s-a dosit pe undeva şi 
aştepta cu nerăbdare despărţirea împăratului de fiică-sa. 
Când au ajuns ei la fântână, împăratul şi-a scos de pe 

deget cel mai frumos inel de aur şi i l-a pus fiică-si. Apoi, 
după ce s-au îmbrățișat, împăratul cu întreg alaiul împă- 
rătesc s-au întors la cetate supăraţi şi ca bătuţi de toate 
brumele. După ce-a rămas fata împăratului singură ca 
cucul, iaca şi lonică-Ram-de-Tei iese de după o tufă şi se 
îndreaptă către ea. Când l-a văzut ea, mai întâi s-a speriat, 
apoi a zis: 

— Vai de tine, voinice, şi de tinereţea ta! Cine păcatele 
te-a adus aici? Mai bine, cât mai ai timp, ia-ţi tălpăşiţa, 
că îndată trebuie să iasă balaurul din fântână şi odată cu 
mine te va înghiţi şi pe tine. 

— Fii liniştită, fată de împărat! Mai bine îndepărtea- 
ză-te mai încolo de fântână şi stai liniştită. 

Fata împăratului a făcut aşa cum i-a spus lonică, iar 
el, după ce şi-a potrivit sabia deasupra fântânei cu tăişul 
în jos, s-a dus lângă fată şi a zis: 

— Fată de împărat, ia spune-mi, ce semne are balaurul 
înainte de-a ieşi din fântână? 

— Doamne, ce semne... Mai întâi azvârle din fântână o 
pară galbenă de foc, apoi una albastră şi după ce-o azvârle 
pe cea roşie, nu mai durează mult şi iese şi el din fântână. 

— Ei, dacă-i aşa, atunci să stăm oleacă pe iarbă. De se 
va întâmpla că mă fură somnul, la cea dintâi pară care va 
ieşi din fintână, trezeşte-mă. 

— Se vede lucru c-așşa oi face, a zis fata. 

Ei, şi n-a durat mult şi lonică-Ram-de-Tei adormise 
dus, cu capul în poala fetei de împărat. Fata nu-şi lua 
ochii de la fântână. N-a durat mult şi iaca iese prima pară 

de foc din adânc. Atunci, fata împăratului încremenise de 
frică. După asta, a ieşit şi a doua pară de foc. Şi după ce 
a ieşit şi a treia pară, cea roşie, iaca din ochiul drept al 
fetei s-a slobozit o lacrimă fierbinte pe obrazul lui Ionică- 
Ram-de-Tei, de l-a făcut să sară drept în picioare. 

— Fată de împărat! Ce ţi-a venit să mă frigi aşa de tare? 

Să-i răspundă fata? Nici gând. Ei, dar Ionică a ştiut 
cum s-o trezească din amorţeală. Când i-a şters o palmă, 
la fel a sărit şi ea drept în picioare şi atunci a zis: 

— lertare-ţi cer, voinice, că nu ştiu ce s-a-ntâmplat. De 
frica celor trei pare de foc ce-au ieşit din fântână, am 
închilit şi nu te-am mai trezit. 

Auzind lonică-Ram-de-Tei, a trimis-o pe fată la câţiva 
paşi mai încolo, spunându-i că ce-o să vadă să nu-i fie 
teamă. Şi iaca aşa, că nici bine nu apucase fata împăra- 
tului a se îndepărta şi balaurul şi-a scos capul din fântână. 
Doamne, măiculiţă... Când a dat cu ochii de lonică-Ram- 
de-Tei, de mânie i se înroşiseră ochii ca jăratecul ŞI pe 
nări vărsa foc, de pârjolea pământul. De lacom şi furios 
ce era, n-a mai simţit că: 


Cu cât spre Ionică se tăra, 
Sabia îl despica, 

Dar deşi îl despica, 

Foc şi pară el vărsa, 
Pământul îl pârjolea 

Şi cerul se înroşea, 

Ionică nu se lăsa, 
Buzduganul de-l rotea 

Şi-n balaur când palea, 
“Teasta-n două-i despica, 
Câte-o ţeastă şi alta, 
Rând pe rând le răpuneu 
Și-a răpus şi pe-a şaptea. 

Şi iac-aşa, dragii mei, după o luptă pe viaţă şi pe 
moarte, lonică-Ram-de-Tei i-a făcut capăt balaurului 
pentru totdeauna, salvând-o pe fata împăratului de la 
moarte. lar lumea de prin alte părţi a putut să-şi 1a apă 
din fântână cât a vrut şi când i-a trebuit, fără ca să mai 
dea balaurului în dar suflete omeneşti. După aceea, Ionică 
s-a apucat de-a hăcuit stârvul balaurului în sute de bucăți, 
apoi, ca să-i dovedească împăratului fapta lui, s-a apucat 
de-a tăiat din vârfurile ghearelor și limbilor balaurului, 
le-a legat într-o batistă şi le-a pus în sân. . 

Amu, după ce lonică-şi luase de pe cap grija cu ba- 
laurul, s-a dus spre fata împăratului zâmbind, dar abia se 
mai ţinea pe picioare de osteneală. l | 

Atunci, fata împăratului cu lacrimi de bucurie în ochi 
l-a cuprins pe Ionică de după gât, l-a sărutat, apoi a zis: 

— Voinice! Pentru binele ce mi l-ai făcut, cu ce să te 
răsplătesc? Ona 

— Dă, fată de împărat. Răsplata ta îi să-mi fii mireasa 
mea. Şi amu, ca legământ între noi, hai să schimbăm 
inelele, apoi să mai stăm pe iarbă. Ia 

Atunci, fata împăratului n-a mai stat pe gânduri. Îndată 
s-a apucat de-a scos de pe deget inelul de aur ce i-l dăduse 
tată-su şi a făcut schimb cu lonică-Ram-de-Tei, apoi s-au 

aşezat pe iarbă şi-n câteva clipe Ionică a şi adormit dus 
cu capul în poala fetei. 

Şi numai bine ce adormise, iaca pe vârful dealului s-a 
ivit şi Negrilă, sacagiul de la cetatea împăratului. Când se 
uită el în vale şi vede mormanul de carne, o vede pe fata 
împăratului în viaţă şi când îl mai vede şi pe bărbatul care 
dormea cu capul în poala ei, a-nceput să i se zbată inima 
ca-ntr-un şoarece prins în capcană. Nici una, nici două, 
Negrilă lasă sacaua în deal, înşfacă hangerul din brâu şi 
încet, încet, o ia la vale spre fata împăratului. Fata împăra- 
tului, cum nici prin gând nu-i mai trecea o altă primejdie, 
stătea cu ochii ţintiţi pe undeva-n pământ şi cu palmele ei 
catifelate mângâia uşor fruntea lui lonică-Ram-de-Tei, 
care dormea fără să se aştepte la nimic. N-a durat mult şi 
blăstămatul de sacagiu a şi fost la spatele fetei de împărat. 
Doamne... Ce să vă spun, să te tot duci să nu auzi, să te 
ascunzi să nu mai vezi cele întâmplate acolo. Afurisitul 
de sacagiu ca un sălbatec s-a repezit la fata împăratului şi 
cu palma lui mare cât strachina i-a astupat gura, şi cu 
hangerul ascuţit şi lucios, gata s-o lovească. 

Nu gândeşte mult şi dintr-o lovitură puternică de hanger, 
l-a scurtat de cap pe lonică-Ram-de-Tei. Când a văzut fata 
împăratului, gata să-şi iasă din minţi de supărare. Se fră- 
mânta Şi striga la sacagiu cât o ţinea gura, îl blăstăma cu 
lacrimi de foc în ochi pentru mârşava faptă ce-o făcuse; 
plângea, se chinuia, dar viul e cu cei vii, iar mortul cu cei 
morţi. Negrilă-sacagiul stătea liniştit, de parcă nu se întâm- 
plase nimic. Cum surzii nu aud şi orbii nu văd, aşa şi saca- 
giul se făcea că n-o vede şi n-o aude pe fata împăratului. 

Amu, ca să poată s-o ia de nevastă pe fata împăratului, 
hai să facă şi el ceva să-l păcălească pe împărat. Şi nu 
gândeşte mult, se duce repede la grămezile cu carne de 
balaur, se muruieşte cu sânge din cap şi până-n picioare, 
de ziceai că-i ducă-să pe pustii cu oala-n cap, a tăiat şi el 
din rădăcinile limbilor şi ale ghearelor, le-a legat într-o 
batistă şi la fel le-a pus şi el în sân. Apoi, rânjindu-şi 
colții, se îndreptă încet către fata împăratului. Fata, când 
l-a văzut aşa, tremura ca varga de spaimă Şi măselele-n 
gură-i clănţăneau ca meliţa. Sacagiul, dac-a văzut că fata 
nu-şi află locul de frică, a zis: i 

— Ține-ți firea, fată de împărat: nu-ți fie teamă! Bună- 
tatea inimii mele m-a sfătuit să-ți cruț viața. Dar pentru 
asta, trebuie să-mi juri credință. Iar de nu, vei rămâne aici 
hrană corbilor cerului. 

— Ce am de făcut? a întrebat fata nedumerită. 

— Taca ce ai de făcut, a zis sacagiul, oricine te-ar în- 
treba despre fapta cu balaurul, să le spui că eu l-am ucis. 
Iar despre ceea ce-ai văzut că am făcut eu, o vorbă să nu 
scoţi, că să ştii că unde-ţi stau picioarele, îţi va sta şi capul. 

Atunci, fata împăratului, ca să-şi apere gâtlejul de 
ascuţişul hangerului şi să poată avea parte de lumina 
soarelui, n-a avut încotro. A pus mâinile pe hangerul 
sacagiului şi a jurat faţă de sacagiu că din cele ce a văzut 
nu va scoate o vorbă către nimeni. Atunci sacagiul, 
mulţumit şi mai fericit ca toţi fericiţii din lume din acele 
zile, a umplut repede sacaua cu apă, a urcat-o pe fata 
împăratului deasupra pe saca, iar el a încălecat pe catâr 
şi dă-i drumul, băiete, spre cetatea împăratului, cântând 

şi chiuind, tocmai ca „Motanul-Geambaş-Mare-cu-Sabia- 
la-Gât!“ Când nu mai era mult până să ajungă la porţile 
împărăteşti, străjerii îndată au dat fuga la împărat, de i-au 
dus minunata veste despre venirea fiicei sale. Auzind 
împăratul şi împărăteasa, mai să-şi iasă din minţi de 
bucurie. Îndată au poruncit să se sune din trâmbiţe, apoi 
cu tot alaiul şi suflarea ce se afla în ograda împăratului, 
au ieşit s-o întâmpine pe fată şi pe sacagiu. Sacagiul, când 
i-a văzut venind către ei, a oprit sacaua, apoi a strigat 
către împărat: 

— Hoo, împărate şi cinstitul meu stăpân!... Opreşte-te 
şi te rog să fie linişte, că până n-oi spune ce am de spus, 
nu se apropie nimeni de mine! 

Împăratul şi împărăteasa rămaseră unde i-a prins 
vremea, iar cei ce veniră cu ei amuţiră ca stâncile de piatră 
şi aşteptau cu nerăbdare să audă ce are de spus sacagiul. 
Ca să poată fi mai bine auzit, sacagiul s-a cocoţat pe 
sacaua cu apă, apoi îndârjindu-se ca un tap, a zis: 

— Impărate! De azi înainte tot pământeanul va putea 
să-şi ia apă din fântână cât i-a trebui, că sufletul balau- 
rului l-am trimis sub talpa iadului; iar fiicei măriei-tale 
i-am dăruit viaţa şi lumina soarelui. Şi pentru ceea ce am 
făcut, eu socot că mie mi se cuvine cinstea să-i fiu mire! 

Insoţitorii împăratului, auzind cerința sacagiului, i-a 
putnit râsul şi-şi dădeau coate, dar împăratul nu i-a luat 
în seamă. A poruncit slugilor şi sacagiul a fost îmbăiat, 
îmbrăcat în straie de mire şi aşezat la locul de cinste lângă 
ceilalți doi gineri ai împăratului. Lume de pe lume venise 
la nunta celor trei fete ale împăratului şi care mai de care 

era cu nerăbdare să-l vadă pe „viteazul ginere, biruitorul 
balaurului“. i l 

Amu, să-i lăsăm pe cei cu nunta să-şi vadă de chefuit 

şi dănţăluit, iar noi să ne întoarcem să vedem ce s-a mal 
întâmplat cu lonică-Ram-de-Tei. l y 

— Auzi, măi femeie, ce fac juncănaşii noştri în ocol, a 
strigat pădurarul speriat. Ă l 

— Aud, omule, aud, să ştii că-i semn a râu, feciorul 
nostru o fi în mare primejdie! l 

Fără multă zăbavă, pădurarul s-a dus repede în ocol şi 
când s-a uitat la juncani, aşa era: din vârful coarnelor le 
picura sânge. Îndată pădurarul le-a legat câte o batistă la 
câte un corn şi le-a dat drumul. Juncanii şi-au văzut de 
drum, iar pădurarul şi pădurăreasa au rămas zbuciumân- 
du-se ca apa de maluri şi aşa plângeau, că dacă-i vedeai, 
să fi avut inimă de piatră că tot le plângeai de milă. 

N-a durat mult şi juncanii au ajuns la locul unde zăcea 
trupul fără cap al lui Ionică-Ram-de-Tei. Îndată s-au apu- 
cat ei şi i-au lipit capul de trup şi după aceea un juncân a 
lins cu limba împrejurul gâtului, gâtul s-a hpit de trup, 
iar celălalt juncan i-a suflat în gură şi Ionică a sărit drept 
în picioare. Mult s-a bucurat când şi-a văzut juncanii. 

I-a mângâiat cu palma pe frunte, apoi le-a zis: 

Elelei, juncanii mei, 
Un greu somn m-a doborât, 
Nimic nu ştiu ce-am păţit! 


Dar juncanii de acolo au zis: 

Ehei, stăpâne, stăpâne... 
Dacă pe noi nu ne-aveai, 
Somnul de veci adormeai. 


După ce juncanii lui Ionică îşi făcură datoria faţă de 
stăpân, şi-au luat rămas bun de la el, apoi s-au făcut nevă- 
zuţi. Iar Ionică luându-și sabia şi buzduganul s-a întors 
înapoi la baba de unde plecase. Când l-a văzut baba, nu 
se mai sătura a-l întreba unde a fost şi ce-a păţit. Ionică 
se făcea că n-aude ce-l întreba baba. Se mai învârteşte el 
prin casă încolo şi încoace, apoi nu gândeşte mult, îşi 
scoate inelul de aur de pe deget şi zice: ` 

— Mătuşică! Lasă tot la o parte şi apucă-te de 
coace-mi o pâine frumoasă. La mijlocul pâinii să pui 
inelul ista. Ştii bine că-i mare nuntă la împărat şi trebuie 
să te duci să-i faci cinste cu plocon. 

— Aşa oi face, dragul mamei, a zis bucuroasă baba. 

Îndată pune ca şi frământă nişte aluat, bagă inelul de 
aur la mijloc şi în scurt timp a copt o pâine frumoasă, că 
dacă o vedeai îţi lăsa gura apă. După ce a copt pâinea, 
băbuţa noastră s-a îmbrăcat în straiele cele mai bune și 
mai frumoase, a pus pâinea într-o năframă cu flori şi s-a 
dus la împărat. A cam întâmpinat ea greutăţi cu străjile 
de la porţile împăratului, dar de felul ei era cam şugubeaţă 
şi a făcut ea ce a făcut, dar nu s-a lăsat până n-a intrat în 
salonul nunţii. Aici, târâş pe sub mese până a ajuns la 
picioarele împăratului. Când s-a pomenit împăratul că-şi 
scoate baba capul de sub masă şi-i pune bocceaua pe 

braţe, l-a apucat spaima. Dar n-a avut ce face; ploconul e 

plocon. Ia bocceaua de la babă, scoate pâinea şi când a 
rupt-o în două, zurr! inelul pe masă. Fata cea mică a 


împăratului, când a văzut, s-a repezit şi a luat inelul, apoi ’ 


a strigat la babă cât i-a ţinut gura: ne 

— Bătrânico! Spune-mi repede cine te-a trimis cu 
ploconul şi unde-l pot găsi? 

— D-apoi cine altul m-ar fi trimis, buna mea stăpână, 
decât lonică-Ram-de-Tei. Şi de vi-i cu voia să-l vedeţi, 
m-oi duce să-i dau de ştire şi va veni să-l vedeți. 

Doamne, să mai aibă răbdare fata împăratului? L-a 
luat repede pe împărat şi pe babă şi de-a dreptul peste 
mese au ieşit afară. Îndată li s-a adus o trăsură cu şase cai 
la scară şi în scurt timp au ajuns la casa babei unde Ionică 
o aştepta cu nerăbdare la poartă. 

Cum l-a văzut fata, a zis către împărat: 

— Da, tată! el este adevăratul viteaz care l-a ucis pe 
balaur şi lui îi datorez viața. 

Nici n-a mai apucat fata să-l îmbrăţişeze pe Ionică- 
Ram-de-Tei, că împăratul l-a urcat în trăsură şi s-a întors 
repede la cetate. Când au ajuns ei la cetate, toată lumea 
ce se afla la nuntă s-a ridicat în picioare, bătând din palme 
şi-i ura lui Ionică bun venit. lar o parte din ei s-au şi 
repezit să-l ducă pe sus şi să-l aşeze la locul de cinste în 
locul sacagiului. A 

— Cinstiţi oaspeţi! îngăduiţi-mi, vă rog, să mai rămân 
aici la intrare, că mai întâi vreau să-l cunosc şi eu pe 
viteazul ce s-a lăudat că el l-a ucis pe balaurul cel cu şapte 
capete, care stăpânea fântână. 

Sacagiul, când l-a văzut pe lonică-Ram-de-Tei, de 
frică îl apucară toate bâţâielile şi cât se foise pe scaun, 
căzuseră toate pernele de sub el. Şi unde mi se înfurie 
sacagiul, sare de pe scaun şi zise: 

— Cinstiţi împărați, eu sunt acela care am ucis balau- 
rul. Iaca şi semn care poate dovedi la toată lumea cinstitul 
adevăr şi nu vorbe goale, a zis el înşirând pe masă bucă- 
tile din limbile şi ghearele balaurului. 

Văzând lonică-Ram-de-Tei, a scos şi el batista din sân, 
a dezlegat-o şi înşiruind pe masă vârfurile limbilor şi 
ghearelor de balaur, a zis: 

— Oameni buni!... După cum vedeţi, la el sunt rădă- 
cinile limbilor şi ghearelor, iar la mine vârfurile. Dacă 
nici de data asta n-a putut dovedi adevărul, spuneţi-i, vă 
rog, să întruchipeze balaurul aici. 

Auzind cele spuse de Ionică, sacagiul s-a prefăcut că 
râde şi a zis: 

— Auziţi, oameni buni, ce lucru nejudecat îmi cere! 
zice că să întruchipez balaurul! Odată tăiat în bucățele, 
cum s-ar putea întruchipa balaurul ista? 

Atunci lonică-Ram-de-Tei, dac-a văzut că vicleanul 
de sacagiu încearcă mereu să-şi apere pielea, nu l-a mai 
putut răbda inima. Şi când a suflat o dată asupra bucăților 
de limbi şi gheare, s-a întruchipat balaurul cel cu şapte 
capete, lungindu-se peste mese dintr-un capăt la altul al 
salonului. De frica balaurului, într-o clipă nu s-au mai 
văzut nici împărați, nici împărătese, nici crai, nici crăiese, 
că toţi intraseră pe sub mese. Țipete şi văicăreli ce erau 
acolo, care-ar fi văzut şi auzit, de râs n-ar mai fi putut. 


2] 


Care mai de care se târa la picioarele lui Ionică şi-l ruga 
să facă ce-o face cu balaurul că leşină duducele de frică. 

Ilonică-Ram-de-Tei, văzând că s-a trecut lucru de şagă, 
când a bătut de trei ori din palme, n-a mai rămas nici 
urmă de balaur pe mese, apoi a strigat: 

— Liniştiţi-vă, împărați şi împărătese, nu vă mai fie 
teamă. leşiţi de sub mese, că balaurul: s-a făcut nevăzut. 

Mai cu grijă, mai cu frică, dar au ieşit toţi de sub mese 
şi fiecare şi-a ocupat locul. Şi-atunci împăratul a poruncit 
slugilor să-l lege pe sacagiu de cozile a novă iepe-suruepe 
de câte nouă ani sterpe şi să le dea drumul să zboare cu 
el în înaltul cerului. Şi unde o cădea bucăţică din el, să se 
facă deal, iar unde vor cădea picăturile de sânge să se facă 
baltă cu apă. Slugile îndată au făcut cum le-a poruncit, 
iar Ionică- Ram-de-Tei a fost pus la locul de cinste lângă 
ceilalţi doi gineri ai împăratului. Şi de aici înainte nunta 
a fost nuntă cu adevărat, de a mers vestea de nunta asta 
până peste nouă mări şi nouăzeci şi nouă de ţări. 

După ce nunta se sfârşise, nuntaşii şi-au văzut de drum, 
Pană-împărat împreună cu familia sa au rămas în cetate, 
unde trecuseră câteva zile de la nuntă şi unii cheflii tot 
mai dormeau cu oalele cu vin la cap. Ce să vă spun, tot 
norodul, de la cel mic până la cel bătrân, era cu inima plină 
de bucurie că milostivul lor împărat a ajuns fericirea să-şi 
mărite cu bine şi după placul lui cele trei fete ale sale. 

Ei, dar să vedeţi, dragii mei, că nu la fel s-a bucurat şi 
Tăciune-împărat, vecinul lor, ba chiar deloc. Şi iaca, voi 
spune de ce: pe mezina lui Pană-împărat o ceruse şi el de 
nevastă, dar numai că ea nu l-a plăcut nici de voie, nici de 

nevoie. Zicea că-i mult prea gras, chelog şi mai mult ca 


atât, era un om sucit cum s-ar spune, duşmănos, avea o 
inimă ca de câine şi nu-i plăcea să facă prietenie cu nimeni. 

De necaz că fata lui Pană-împărat se măritase cu 
lonică-Ram-de-Tei, Tăciune-împărat a căutat să se răz- 
bune pe ea. Ca s-o poată văduvi, îşi puse-n gând să facă 
ce-o face să-l ucidă pe Ionică. Şi într-o zi, zi cu urgie, pe 
când Pană-împărat şi cei trei gineri ai săi nu se aşteptau, 
iaca se pomenesc cu colac peste pupăză: Tăciune-împărat 
stârnise război împotriva lor. Vestea asta nu adusese în 
împărăţia lui Pană decât nelinişte şi mari supărări. Dar 
n-a avut încotro... Din porunca lui Pană-împărat, în toate 
târgurile şi satele împărăției sale trăgeau clopotele, 
buciumaşii şi trâmbiţaşii sunau trista veste de-ţi lua auzul. 
Se hotărâse împăratul să adune cât mai multă oştime. 

Văzând lonică-Ram-de-Tei atâta frăsuială pe capul 
împăratului, a căutat să liniştească treburile în aşa fel, încât 
acesta până la urmă n-a mai adunat nici un fel de oştime. 

La porunca împăratului, îndată s-a întins masă mare în 
palat şi după ce-au înfulecat din carnea gustoasă de fazan 
proaspăt vânat şi au golit câteva cupe cu vin din cel mai bun, 
Pană-împărat şi-a pus coroana împărătească de aur bătută 
cu pietre scumpe şi platoşa cu zale de argint, apoi împreună 
cu cei trei gineri ai săi au încălecat pe cai şi la drum. 

Ei, şi au mers şi tot au mers, lăsând în urmă satele şi 
târgurile împărăției lor, lăsând în urmă cete de oşteni 
curioşi, că împăratul lor a trecut pe lângă ei şi nu le-a 
poruncit nimic. Când colo, ce să vezi? 

Când mai aveau ei de mers cale de câteva azvârlituri de 
băț până să ajungă la hotarul împărăției, s-au pomenit că 

vâjâie asupra lor o ploaie cu săgeți de foc. După aceea, n-a 
durat mult, că la porunca lui Tăciune-împărat ca din pământ 
a apărut un puhoi de războinici. Dar ce fel de războinici, că 
eu dacă i-aş fi văzut m-ar fi găsit năpădăicile de frică: 
Nici ca oameni nu erau, 
Un singur ochi în frunte aveau. 


Doamne... Şi când a văzut Pană-împărat că s-au pornit 
asupra lor atâta amar de dihănii c-o falcă în cer şi una-n 
pământ şi azvârleau cu tăciuni aprinşi, de frică nu ştia 
unde să se bage. Atunci Ionică-Ram-de-Tei timp de 
gândit şi chiar de odihnit n-a mai avut. Îndată şi-a scos 
sabia fermecată din teacă şi a zis: 

— Tu, sabie, să mi-i tai, iar tu, buzdugane, să-i poto- 
leşti! Pe după Tăciune-împărat o roată să daţi, dar viaţa 
să i-o lăsați! 

Ehei, măiculiţă... Şi când a azvârlit Ionică sabia şi 
buzduganul împotriva monştrilor lui Tăciune-împărat, cât 
ai clipi n-a mai rămas nici unul în viaţă. După ce se 
sfârşise războiul cu bine, Pană-împărat împreună cu cei 
trei gineri ai săi s-au întors spre casă bucuroşi că au scăpat 
cu zile, iar Tăciune-împărat, cum rămăsese fără oaste 
singur ca cucul, de ruşine, nici nu-i mai venea să se 
întoarcă acasă. 

De la acel război trecuse o lună-două, nouă şi se 
credea că lucrurile se liniştiseră pentru totdeauna. Ei, dar 
să vedeţi că n-a fost aşa. Când se împlinise anul, Tăciune- 
împărat iar se porni cu mare oştime către hotarele lui 
Pană-împărat. Când a prins de veste Pană-împărat, iar i 

se umplură inima şi capul de supărare. Dar, la drept 
vorbind, ce era să facă? Războiul e război şi trebuia să se 
apere. Îndată a poruncit slugilor şi li s-au pregătit caii şi, 
împreună cu cei trei gineri ai săi, împăratul s-a dus iar pe 
câmpul de luptă. Când a ajuns acolo, Ionică-Ram-de-Tei 
şi-a scos sabia din teacă şi, când i-a dat drumul, cât ar 
urca dealul un iepure şchiop, Tăciune-împărat iar a rămas 
fără nici un oştean. Văzându-se iar fără oaste, de ruşine 
nici n-a mai cutezat să-şi ridice privirea din coama 
calului. Atunci Ionică a strigat de colo: 

— Hei, luminăţia-ta, Tăciune-împărat!... Dacă nu-ţi 
şade bine cu capul pe umeri, să te puie păcatele să mai 
vii cu răul împotriva mea! 

Mulţumit Tăciune-împărat că a scăpat cu viaţă, a făcut 
calea întoarsă şi când şi-a strunit trăpaşul odată s-a dus 
ca din puşcă. 

Au tot trecut aşa zile şi nopţi în şir şi, de la o vreme, 
Tăciune-împărat, dac-a văzut că nu l-a putut birui pe 
lonică-Ram-de-Tei, a şi pus la cale un şiretlic. Şi fără să 
mai piardă timpul, s-a apucat el şi a dat sfară în ţară, că 
cine se va găsi, cine va cuteza să fure sabia şi buzduganul 
lui Ionică-Ram-de-Tei, să i le aducă lui, îi dăruieşte o 
jumătate din împărăţia sa şi cinci hărăbăli cu galbeni. De 
unde şi până unde, iaca s-a găsit o babă şugubaţă care s-a 
dus la împărat şi a zis: 

— Impărate, măria-ta! Eu am auzit că ai nevoie să ţi 
se aducă sabia fermecată şi buzduganul viteazului Ionică- 
Ram-de-Tei. 

— Adevărat este ceea ce ai auzit, bătrânico. De te-o 
sluji norocul să mi le aduci, te-oi răsplăti cu orice mi-i 
cere, a zis Tăciune-împărat. 

— Iracan de mine, împărate... N-am nevoie de galbeni 
şi nici de împărăție, c-or veni tâlharii şi mi-or lua zilele. 
Mie-mi dai o dimerlie de mălai să-mi hrănesc cloşca cu 
pui şi eu sunt mulțămită. 

— Bine, bătrânico. Atunci, să nu irosim timpul de- 
geaba. Dac-ai să apuci să ajungi cu bine acolo, faci cum 
ştii şi cum te-o ajuta capul, dar fără sabia şi buzduganul 
lui lonică-Ram-de-Tei să nu mi te întorci înapoi. Şi-amu, 
iaca-ţi dau sabia şi buzduganul meu să i le laşi în loc şi 
du-te cum ai putea. 

Baba, fără să mai aştepte altă poruncă, a băgat repede 
într-un sac sabia şi buzduganul împăratului, apoi a ieşit 
şi s-a dus încotro au îndreptat-o ochii. S-a dus şi tot s-a 
dus către soare-răsare, către soare-apune şi în alte părți 
ale lumii, şi pe cine găsea în cale, îl tot întreba: 

— N-aţi auzit, n-aţi oblicit unde l-aş putea găsi pe 
lonică-Ram-de-Tei? 

Cine o auzea, înapoi îi răspundea: „Nu ştiu, n-am 
auzit, nici pe-acolo n-am trecut“. 

Baba, cum i se făcuseră răni pe tălpile picioarelor de 
atâta umblătură, când auzea răspunsul celor întrebaţi îi 
venea să urle ca lupul şi să cânte ca cucul. Dar n-avea ce 
face şi-o punea iar pe tălpăşit. Amu, cât timp o fi mers 
ea, întrebând din om în om, s-o ştie sălciile, că eu drept 
să vă spun, nu ştiu, că pe atunci nu eram pe pământ. Ei, 
şi până la urmă, s-ar spune că într-o zi, pe când abia 

apucase a se ivi soarele pe după dealuri, iaca şi hârca de 
babă ajunsese pe sub zidurile cetăţii lui Pană-împărat. 
Ajungând ea acolo, a ascuns pe undeva sabia şi buzdu- 
ganul lui Tăciune-împărat, apoi s-a dus la porţile cetăţii. 
Aici s-a prefăcut a plânge şi se ruga de toţi dumnezeii să 
fie primită în slujbă la împărat ca să-şi câştige şi ea 
bucăţica de toate zilele. 

Străjerii, s-o ia în ţeapă nu alta, strigau către ea: 

— Fugi, zgripţuroaico, de aici, că împăratul n-are 
nevoie de o flenduroasă ca tine! 

Baba amuţise un timp şi după aceea iar a început: 

— Spuneţi-i împăratului că-l rog să fiu primită în 
slujbă. Ştiu să gătesc mâncări aşa cum n-a mai mâncat el 
niciodată. 

Străjile, nimic. Să se ducă şi să se ducă baba de la 
poartă, că dacă nu, îi vai şi amar de pielea ei. 

Şi cum s-a nimerit că tocmai când se gâlceveau străjile 
cu baba, iaca şi lonică-Ram-de-Tei cu nevastă-sa au ieşit 
pe balcon. Văzând el ce se întâmplă la poartă, îndată a 
căutat să afle dorinţa babei. Când a auzit, cu toată 
împotrivirea nevesti-si, Ionică a primit-o pe babă şi a 
poruncit să i se dea de trebăluit pe la bucătărie. 

„N-a durat mult şi baba a şi fost băiată, îmbrăcată curat 
şi dată-n primire bucătăreselor. Văzând-o, bucătăresele 
au început să-şi dea coate şi se cam uitau la ea ca la urs. 
Baba, cum era şireată ca vulpea, din prima zi a ştiut să se 
facă îndrăgită de bucătărese. Când s-a pus ea pe îndrugat 
la polojănii, bucătăresele se tăvăleau pe jos de râs. Azi 
aşa, mâine aşa, până într-o zi când una din bucătărese i-a 

dus tava cu bucate lui Ionică-Ram-de-Tei, i-a povestit şi 
lui despre baba primită în slujba lui. A fost de ajuns până 
ce auzise Ionică despre babă şi, din porunca lui, la prânz, 
bucătăresele au gătit-o frumos pe babă şi au trimis-o pe 
ea să-l servească la masă. Baba, când aflase vestea, să 
sară pe şapte cai de bucurie. Dar cum să nu-i fi venit să 
sară, când ea aici dorea să ajungă. Indată a luat tava cu 
cele mai bune bucate şi s-a dus să-şi servească stăpânul. 
Nici nu apucă să deschidă bine uşa, că şi începu a-i durui 
verzi şi uscate din gură câte-s în lună şi în stele. Il făcuse 
pe Ionică şi pe nevastă-sa să râdă de uitaseră de mâncare 
şi de tot. p 

Ei, ca să nu mai lungim vorba, în câteva zile afurisita 
de babă căpătase încrederea stăpânilor săi şi până la urmă 
ajunsese slujnica lor apropiată. Cu ei mânca, cu ei bea şi 
tot cu ei în aceeaşi odaie dormea. Azi aşa, mâine tot aşa, 
şi baba trăia ca în rai. Numai că lonică-Ram-de-Tei nu 
ştia ce turtă-i coace baba şi ce colac îi pregăteşte. N-a 
ştiut-o nici pământul, când, într-o noapte, lonică-Ram- 
de-Tei cu nevastă-sa au fost adormit de-a binelea, ea a 
făcut ce-a făcut şi s-a apucat de i-a furat sabia fermecată 
şi buzduganul din cui, lăsându-i în loc pe ale lui Tăciune- 
împărat, apoi a ieşit din cetate şi s-a pierdut în întunericul 
nopţii, îndreptându-şi paşii cu grabă către stăpânul ei, 
Tăciune-împărat. T 

A doua zi, când Ionică-Ram-de-Tei s-a deşteptat din 
somn, mai ia-o pe babă de unde nu-i. A fost întrebat el pe 
unul şi pe altul dacă ştiu ceva despre ea, dar n-a ştiut 
nimeni ce să-i răspundă. 

După câteva zile de mers, baba ajunsese la Tăciune- 
împărat. De-o mai fi apucat să-şi primească răsplata se 
vede lucrul că a slujit-o norocul, că Tăciune-împărat când 
s-a văzut cu sabia şi buzduganul lui Ram-de-Tei, tot în 
aceeaşi zi i-a trimis ştire de război. 

„ onică-Ram-de-Tei, văzând că nu-i chip de scăpare de 
el, s-a pregătit şi s-a dus iar pe câmpul de luptă. Dar de 
data asta şi-a fost pus în. gând să-l aghezmuiască de veci 
pe Tăciune-împărat. Numai că lucrurile s-au petrecut altfel. 
Când au ajuns pe câmpul de luptă, lonică-Ram-de-Tei 
îndată a scos sabia din teacă, poruncindu-i să-l scurteze de 
cap numai pe Tăciune-împărat şi când a azvârlit-o a căzut 
la câţiva paşi de el. Văzând una ca asta, Ionică a zis: 

— Thii, doamne, oare ce păcatele o mai fi cu sabia mea? 

S-a dus repede şi a ridicat-o de jos şi iar a azvârlit-o 
asupra vrăjmaşului Tăciune-împărat şi sabia la fel a căzut 
jos. Când a dat s-o ridice de jos pentru a treia oară, abia 
atunci a putut să vadă că nu-i sabia lui şi pe loc şi-a dat 
seama că numai baba pe care o primise în casa lui i-a făcut 
bucata. Tăciune-împărat, nemaiputându-se stăpâni, l-a 
pălit un râs de răsunau văile de primprejur. Şi atunci a zis: 

— Hei, viteazule Ram-de-Tei! Nu te mai osteni de- 
geaba că fermecata ta sabie e în mâna mea şi buzduganul 
tău stă la brâul meu. Ca să nu mai pierd timpul, îndată-i 
vei simți tăişul l 

Numai ce a zis, că a şi zvârlit sabia către Ionică-Ram- 
de-Tei şi cât ai clipi, i-a sărit capul de pe umeri cât-colo, 
prăvălindu-se într-o prăpastie unde se putea crede că nu-l 
mai găsesc nici corbii şi nici şoimii cerului. 

Atunci Tăciune-împărat, când se văzu cu sabia cea 
fermecată şi buzduganul, de Ionică-Ram-de-Tei î îşi luase 
„de grijă, se şi credea împăratul- împăraţilor, spaima zmei- 
lor, biruitorul voinicilor. În aceeaşi zi a pus stăpânire pe 
cârma țării lui Pană-împărat şi atunci frumoasa mezină Lia, 
fiica împăratului Pană, n-a mai avut timp de mofturi. Vrei 
nu vrei, ce era să facă? S-a măritat cu Tăciune-împărat. 


Ehei, dragii mei!... 

Dar sfârşitul nu-i aşa; 
Stați c-aveți de ascultat. 
Să vedeți ce s-a întâmplat, 
Firul se va deşira 

Și îndată veţi afla. 

Corbii şi şoimii cerului n-au mai avut vreme de găsit 
stârvul lui lonică-Ram-de-Tei, că juncănaşii lui au şi venit 
la timp, au făcut ce au făcut şi iar i-au dăruit viaţă. Atunci 
a zis Ionică: 

Ehei, juncănaşii mei, 
Un greu somn m-a doborât 
Nimic nu ştiu ce-am pățit. 


De colo, juncanii au zis: 


Ehei, stăpâne, stăpâne, 
Dacă pe noi nu ne aveai, 
Somnul de veci adormeai. 


După ce-au zis ce-au zis, lonică-Ram- de-Tei şi-a 
sărutat juncanii, apoi juncanii s-au făcut nevăzuţi. Atunci 

Ionică-Ram-de-Tei, sabie şi buzdugan nu mai avea, 
înapoi la femeia-sa nu mai avea ce căuta, ce era să facă? 
Încotro era cu privirea, într-acolo s-a pornit. Şi-a mers el 
aşa, ş-a mers pe locuri necunoscute şi necălcate, înfrun- 
tând osteneala și dogoarea soarelui, fără să fi întâlnit 
ţipenie de om. Îi mai mângâia inima foşnetul uşor al 
frunzelor care din când în când le adia câte un val de vânt 
călduţ şi blând, îi mai alunga amărăciunea din suflet 
coloritul florilor ce se aşterneau ca un covor pe câmpiile 
nesfârşite, iar cântecul păsărilor îl făceau să mai uite de 
foame, de osteneală şi de cele ce se întâmplase cu el. 

De la un timp, iaca într-un amurg de seară, i se sfârşise 
drumul la marginea unui sătuc şi paşii i se opriră la poarta 
unei cocioabe de casă tupilată şi sărăcăcioasă. Bătând el 
de câteva ori în poartă, n-a durat mult şi a ieşit un moş- 
neag, zicând cu sfială: 

— Care eşti acolo? 

— Om bun, moşulică! Şi dacă nu ţi-i cu supărare, 
primeşte-mă să-mi hodinesc şi eu oasele în noaptea asta 
la dumneata, că sunt istovit de drum. 

Auzind moşneagul, s-a apropiat de poartă să vadă cu 
cine vorbeşte, apoi a zis: 

— Doamne, dragul moşului... Cu dragă inimă te-aş 
primi, dar ca să-ţi grăiesc cu dreptate... Peste sărăcia fără 
margini, ne-a mai dăruit soarta şi gloată cam mărişoară. 
Doisprezece feciori, cap în cap am, dragul moşului, şi 
nici pentru ei n-am loc de aciuială. Ce să fac cu dum- 
neata, păcatele mele? 

— De, moşule!... Dacă totuşi mi-i primi, oi sta şi eu 
într-un colț cum o fi şi cum s-o putea, numai să fiu într-o 
casă de om, a zis lonică. 

Bătrânul s-a mai gândit ce s-a mai gândit şi hotărân- 
du-se a zis: 

— Dragul moșului... Vorba veche: 


Peste un pop, 
Mai merge un snop. 


— Fie-ţi pe voie. O noapte... Om face şi noi cum om 
putea, se vede lucru. l l 
Intrând Ionică în sălaşul moşneagului, a dat binete, 
apoi s-a aşezat într-un ungher şi nu-şi mai lua ochii de la 
feciorii moşneagului, care munceau cu zor la împletitul 
rogojinelor. Uitându-se el aşa, îl furase un somn adânc, 
de puteai să tai lemne pe el, că nu te-ar fi simţit. 
Până ce baba îi copsese o turtă în vatră din ultimul 
pumn de tărâţe ce le mai avea, până nu ştiu ce, el trăsese 
un puişor bun de somn. Și-amu, după ce Ionică îşi astâm- 
părase foamea, a zis către moşneag: =< _ | 
— Moşule, dă-te mai aproape de mine şi-ascultă ce-ţi 
spun. Pentru bunătatea şi grija ce-aţi avut-o pentru mine, 
eu vreau să vă răsplătesc aşa cum 01 găsi cu cu cale că-i 
mai bine. Şi iaca ce avem de făcut: mâine, în târgul împă- 
rătesc, e zi de iarmaroc. Dimineaţa eu m-o1 face un cal 
de aur, iar dumneata ai să încaleci pe mine şi-ai să mă 
duci în iarmaroc. Oricine te-a întreba de vânzare, să le 
spui că nu mă dai decât celui care mă va acoperi cu 
galbeni. De-om face trebuşoara asta, atunci veţi scăpa de 
sărăcie, de la voi, până la al nouălea neam al vostru. 

Zis şi făcut. A doua zi, mult până-n zori, lonică-Ram- 
de-Tei s-a gândit şi s-a făcut un cal mare de aur şi frumos, 
cum altul în lume n-a mai fost, iar moşneagul a încălecat 
pe el şi numai ce pornise că şi-n iarmaroc se pomenise. 

Ei, şi nici n-apucase bine să se descalece moşneagul 
de pe cal, că se adunase în jurul calului de aur atâta lume, 
de n-aveai unde să azvârli un vârf de ac. A tot întrebat 
unul, a tot întrebat altul, cât cere moşneagul pe cal, numai 
că nu se găsea muşteriul. Care şi cum auzea că-i vorba de 
atâta amar de galbeni, se ducea învârtindu-se ca ciocârlia. 

De unde şi până unde, veniseră prin iarmaroc şi doi 
curteni de-ai lui Tăciune-împărat. Auzind ei despre minu- 
năția de cal de aur, şi-au strunit trăpaşii, tăindu-şi drum 
prin mulțimea de oameni. Şi când au ajuns la moşneagul 
cu calul de aur, l-au întrebat cât cere pe cal, iar moşneagul 
le-a zis: l 

— Nu-l dau decât celui care-l va acoperi cu galbeni. 

Aflând curtenii care-i preţul calului, unul din ei a 
rămas lângă moşneag, iar celălalt s-a dus să-l vestească 
pe Tăciune-împărat. Auzind Tăciune-împărat, a poruncit 
să 1 se aducă la scară trăsura cu patru cai şi-n scurt timp 
a şi fost în iarmaroc. La sosirea împăratului în iarmaroc, 
tot norodul ce se găsea acolo a îngenuncheat înaintea lui, 

numai bătrânul cu calul de aur stătea ţanţoş şi-şi mângâia 
mustața într-o parte şi alta. 

— Bun-găsit, moşule, a zis Tăciune-împărat către 
moşneag. 

— Fie-vă cu noroc venirea, măria-ta, doamne. 

— Ia spune-mi şi mie, moşule, de unde ai asemenea cal? 

— D-apoi, dă, măria-ta, împărate... Ca să-ţi spun aşa... 
mi l-a trimis şi mie norocul. Şi de dat nu-l dau decât celui 
care-mi va da atâţia galbeni cât va trebui să-l acopăr până 
peste urechi. 

Auzind împăratul, a poruncit să i se aducă şase hără- 
băli cu galbeni şi îndată i s-au adus. Când au început să 
toarne galbenii pe lângă cal, calul gândea şi tot mai înalt 
se făcea. Îl acoperise cu galbeni numai pe jumătate. Și-au 
mai adus încă şase hărăbăli cu galbeni şi cu mare-ce 
reuşise împăratul să acopere calul de aur până pe dea- 
supra urechilor. 

Acasă, împărăteasa ardea de nerăbdare să vadă pentru 
ce cal de aur împăratul îi golise toate casele cu galbeni. 

După ce se făcuse târgul cu moşneagul, din porunca 
împăratului, slugile i-au adus moşneagului galbenii acasă, 
iar împăratul şi-a luat calul de aur şi numai el ştie cum a 
ajuns acasă de bucuria calului, gândindu-se că nimeni nu 
mai poate avea un cal mai frumos ca al lui. 

Numai bine ce ajunsese împăratul acasă, se făcuse şi 
noaptea de-a binelea. Calul a fost băgat în grajd, i s-a um- 
plut ieslea cu fân proaspăt cosit şi nici n-apucase a ieşi 
împăratul din grajd, că împărăteasa şi venise să vadă calul. 
Când să-i vadă ochii, calul se-ntorcea cu spatele la împă- 
răteasă. Când împărăteasa se dădea de partea cealaltă, 
calul iar se întorcea cu spatele la ea. Dar până la urmă, 
vicleana reuşise să-i vadă ochii şi-atunci, a zis: 

— Aşa, dragul meu! Iaca pentru ce cal mi-ai sărăcit 
împărăţia. Cal de aur, cu ochii lui Jonică-Ram-de-Tei ai 
cumpărat. Dacă mâine dimineaţă n-ai să-l tai, carnea să-i 

fie arsă şi cenuşa azvârlită în zbuciumul vântului, să ştii 
că de el n-ai să scapi cu una cu două. 

Auzind împăratul una ca asta, i se încleştaseră dinţii 
de frică şi toată noaptea n-a închis un ochi. | 

Ehei, mult până la zi, la poarta împăratului ardea un 
foc de doi stânjeni de înalt. Călăii îşi ascuţeau de zor 
toaibele, iar calul de aur legat de stâlpul porţii îşi aştepta 
înspăimântătoarea moarte. Dar faci ca acela: 


Când norocul te slujeşte. 
Moartea nu te dovedeşte. 


l Inainte de a 1 se sfârşi zilele calului de aur, iaca se 
nimereşte o fetişcană cam de vreo doisprezece ani, care 
venise să ia apă din fântână de la poarta împăratului. 
Ajungând ea acolo, s-a apropiat de cal şi, când se uită la 
cal, când la cei ce ascuţeau toaibele, când la focul care te 
dogorea de la o poştă. Uitându-se ca aşa, a zis: 

— Oameni buni!... Mi-ţi spune şi mie, mă rog, ce vreţi 
să faceţi cu mândreţea asta de cal? 

Atunci, unul din călăi, mai bătrân, a zis către fată: 

— Ehei, dragul moşului... Ceea ce vom face cu calul 
ista, nici nouă nu ne prea vine uşor. Avem poruncă de la 
împărat să-l tăiem şi apoi să-l ardem pe foc. 

Auzind biata fetişcană ce-l aşteaptă pe cal, s-a dat în 
dosul calului şi s-a pus pe plâns. Plângea de mila calului 
de sărea cămaşa de pe ea. „Doamne sfinte... Ce cal 
frumos şi cum, sărăcuţul de el, câinii iştea îi vor lua zilele, 
a zis ea în gând.“ Atunci calul în şoaptă a zis către fată: 

— Fetiţo, nu-ţi fie teamă. Apropie-te de mine, că vreau 
să-ți spun ceva. 

Fata, când a auzit, s-a apropiat de cal. 

— Da” tu vorbeşti, calule? a zis ea. 

— Da, copila mea, vorbesc. Şi iaca ce vreau să te rog: 
stai pe aproape de mine, că din prima pălitură care mi-o 
trage cu toporul, o să sară din mine picuşuri de sânge pe 
poala cămăşii tale. Faci cum ştii ca să nu fii văzută de 
cineva, şi-ai să te duci să le speli în lacul împăratului. 
După aceea, îţi vezi de treabă, că noi o să ne mai întâlnim. 

Nici nu sfârşise bine calul de spus, că un călău cât o 
namilă de mare, când a tras o dată cu toaiba, i-a şi retezat 
gâtul calului. Pe poala fetei, săriră două picuri de sânge, iar 
fata s-a dus repede şi le-a spălat în lacul împăratului. După 
asta, s-a dus şi şi-a umplut cofa cu apă şi-apoi s-a întors 
acasă. Ca să mai aibă tată-su vreme s-o dojenească pentru 
întârziere, n-a mai fost chip. Că ea, înecându-se în plâns, a 
început repede să-i povestească despre păţania calului de 
aur şi-atunci tată-su, când a auzit, a rămas înlemnit. 

Ei, şi la vreo două, trei zile, după ce calul de aur a fost 
tăiat, ars şi cenuşa azvârlită în vânt, frumoasa şi nease- 
muita împărăteasă Lia i-a spus lui Tăciune-împărat că i-a 
venit dor să se scalde cu el în lac. Zis şi făcut. Împăratul 
s-a pregătit, ea şi-a luat ce i-a trebuit pentru baie şi spre 
lac s-au pornit. Când au ajuns ei pe malul lacului, ce să 
vadă? Pe apa limpede a lacului se jucau două rățuşte de 
aur de-o mare şi rară frumuseţe. Împărăteasa nu mai 
putea de dragul lor. 

— Bărbate, a zis ea către împărat, dacă tu nu-mi prinzi 
cele două răţuşte de pe lac, să ştii că eu mor. 

Impăratul, de frică să nu-i moară împărăteasa, nici nu 
ştiu când s-a dezbrăcat şi a sărit în apă. După el, hop! şi 
împărăteasa. Când au dat să prindă răţuştele, răţuştele 
s-au scufundat la fundul apei. N-a durat mult şi răţuştele 
de aur iar au ieşit la suprafaţă. Împăratul şi împărăteasa 
fuga după ele. Răţuştele iar se scufundau. Şi aşa au tot 
înşelat pe împărat şi împărăteasă, până ce i-au dus la 
mijlocul lacului, dar să prindă răţuştele, nu le-au prins, 
că au ieşit pe mal şi din ele s-a întruchipat lonică-Ram- 
de-Tei. Şi-atunci îndată şi-a luat de jos sabia lui ferme- 
cată şi buzduganul pe care Tăciune-împărat le lăsase pe 
mal, apoi a zis: 

— Hei, împăraţilor!... Văd că aţi îndrăgit mult răţuştele 
de aur. Dar nu vă mai chinuiţi degeaba. După cum vedeţi, 
din rățuşte m-am făcut om. Şi ca să nu-mi irosesc vremea 
cu voi, apropiaţi-vă de mal, ce-aţi rămas acolo încreme- 
niți ca doi popândăi? 

l Atunci împăratul şi împărăteasa s-au apropiat de mal, 
iar lonică-Ram-de-Tei a zis către împărăteasă: 


Femeie rea, necredincioasă, 
Fă-te-o salcie pletoasă. 
Soarele să te ardă, 

Vântul să te bată 

Și frunza-n lac să-ți cadă. 
Iar tu, împărat duşmănos, 
Să te faci broscoi râios. 

În apă să trăieşti, 
Cu lut să te hrăneşti. 

Şi numai ce-a zis lonică-Ram-de-Tei, că pe marginea 
lacului, vicleana împărăteasă se şi prefăcuse în salcie 
pletoasă. Şi pare-mi-se că de pe atunci se trage viața 
sălciilor pletoase şi neamul broaştelor râioase. 


Și-amu, v-o fi foame de plăcinte, 
Dar şi povestea-i pe sfârşite. 

După toate cele ce se petrecuseră pe lacul împăratului, 
lonică-Ram-de-Tei s-a dus la cetate şi i-a povestit 
bătrânului Pană-împărat. Şi pe deasupra i-a spus şi despre 
fetişcana ce l-a ajutat în ajunul morţii, când el era cal de 
aur legat de stâlpul porţii împărăteşti. 

Pană-împărat s-a bucurat mult că a scăpat de ei şi nici 
nu vrea să mai audă de numele lor. Şi fiindcă Pană-îm- 
părat era copleşit de bătrâneţe şi cum ştia că lonică-Ram- 
de-Tei era un om cinstit, drept şi neîntrecut de viteaz, i-a 
încredinţat lui cârma ţării. Iar Ionică a căutat fetişcana 
„care-i salvase viaţa, a adus-o în cetate, a crescut-o în 
leagăn de mătase şi când se făcuse bună de măritat, s-a 
însurat cu ea şi au făcut o nuntă cum alta mai frumoasă 
n-a mai fost. Au tot mâncat şi băut, au chefuit şi dănțăluit, 
cine a vrut şi cine n-a vrut şi care pe acolo a trecut. 

Cât or fi trăit ei nu ştiu, dar se spune că au trăit multă 
vreme, au fost o pereche fericită, îndrăgindu-se unul pe 
altul. Iar eu m-am suit pe prepeleac, cu două oale de 
chişleac şi v-am spus povestea cu drag. 

Povestea lui Crap-Năzdrăvan 


EI, DRAGII MEI, ia lăsaţi totul baltă şi daţi-vă 
lângă mine roată. De auzit ştiu că aţi mai auzit, chiar unii 
din voi aţi citit, ori bunicii sau tăticii v-au povestit unele 
poveşti de demult, dar fără să-mi spuneţi voi, eu ştiu că 
toate v-au plăcut. Da” aş avea curajul să punem rămăşag 
că nu ştiţi şi nici n-aţi auzit că într-o vreme, tare de 
demult, a mai fost într-o ţară un împărat şi o împărăteasă. 
Aşa după cum spune povestea, ei se înțelegeau bine, 
aveau averi de nu le mai ţineau seama, da” un lucru le 
strica: erau mâhniți şi ca bătuţi de brumă mai tot timpul, 
că trecuse cam mult de când vieţuiau împreună şi nu le 
dăruise soarta nici o odraslă. Tot a încercat împărăteasa 
cu fel de fel de leacuri şi descântece, dar ca în vânt. Şi 
într-o bună noapte, să tot fi trecut de miezul-nopţii, şi 
împăratul şi împărăteasa încă nu dormeau. Stăteau în pat 
şi se gândeau ce să mai facă şi ce să mai dreagă să poată 
avea şi ei un moştenitor. Ei, şi gândindu-se ei aşa, iaca 
pe împărăteasa o doborâse somnul şi-a adormit dusă. lar 
împăratul tot se mai chinuia cu gândurile. Stând el aşa, 
se pomeneşte că împărăteasa bâiguie ceva prin somn 
şi-odată sare din pat speriată şi i se zbătea inima ca-ntr-un 
piţigoi prins în laţ. 

— Ce ţi s-a întâmplat, draga mea împărăteasă? a între- 
bat împăratul uimit. | 

— Ce să mi se întâmple, măria-ta împărate; dacă s-ar 
adeveri ceea ce am visat aş mulțămi soartei. Şi să spun ce 

am visat: nu ştiu de unde şi cum, se făcea că stăteam pe 
malul unui iaz mare, mare, cât vedeai cu ochii numai apă 
era. Stând eu aşa şi uitându-mă în apa limpede ca lacrima, 
ce să vezi? Nu departe de mine apare ca din senin pe 
deasupra apei o bătrânică înaltă şi subţire, îmbrăcată de 
sus până jos în straie albe şi venea către mine pe deasupra 
apei, cum ar fi venit pe pod. Când s-a apropiat la câţiva 
paşi de mal, face către mine: „Împărăteasă!.. „Ştiu ce ai pe 
suflet de te chinuieşti cu gândurile şi tânjeşti ca iarba când 
o dogoare focul. Eu, ca să te ajut, am venit să-ţi spun ce 
ai de făcut. Mâine dimineaţă, înainte de răsăritul soarelui, 
să se ducă împăratul la iaz, c-o să prindă un pui de crap. 
Să-l frigi şi să-l mănânci şi-ai să faci un băiat. Când l-aţi 
boteza, să-i puneţi numele Crap-Năzdrăvanul. Ține minte 
şi să faci cum ţi-am spus cu“, a mai adăugat ea şi-apoi s-a 
făcut nevăzută. Atunci am dat să fug după ea s-o mai 
întreb câte ceva, dar strigând, iaca m-am trezit. 

Când a auzit împăratul minunatul vis al împărătesei, 
sare din pat şi să-l tot fi legat cu o funie de nisip că nu 
mai stătea locului. Cât a fost noptilița de mare, n-a închis 
un ochi. Aştepta cu nerăbdare să se zorească de zi, să 
vadă visul cu ochii. În zori de zi, ehei... mai erau vreo 
două, trei poşte de loc până la ivitul soarelui, când 
împăratul şi-a luat undiţa şi a pus-o pe tălpăşit spre iaz. 
Nici una nici două, sfârr! undiţa în iaz și cât ai clipi a şi 
prins un pui de crap. 

— Thii, doamne, a zis atunci împăratul când a văzut 


puiul de crap. 

ÎI scoate el repede din undiţă şi-ntr-o fugă a tinut-o până 
acasă. În câteva clipe, puiul de crap a fost fript şi adus 
împărătesei. Împărăteasa l-a mâncat. Când s-au împlinit 
nouă luni de zile, împărăteasa făcu un băiat voinic şi fru- 
mos de nu-ţi mai puteai lua ochii ele pe el. Pe cât era de 
frumos, mai era înzestrat şi cu un inel de aur pe degetul 
mic, de nu puteai să te uiţi la el. Mai mare bucurie ca 
atunci, împăratul şi împărăteasa nu mai avuseseră. Şapte 
zile şi şapte nopţi a ţinut petrecerea la castelul împăratului, 
unde ospătase şi se înveselise lume de pe lume. De la 
petrecere, timpul se scurgea zi după zi şi feciorul împăra- 
tului creştea văzând cu ochii. Când împlinise un an, el era 
mai mare ca unul de zece ani, când împlinise doi ani, era 
ca unul de douăzeci de ani şi-şi răsucea mustaţa după 
ureche. Dar nu numai că crescuse el, ci crescuseră şi pute- 
rile lui, încât prindea copacul cât ar fi fost de gros, îl îndoia 
şi-l scotea din rădăcini şi îl azvârlea în înaltul cerului. 

De la un timp, împăratul, văzând că fecioru-su cres- 
cuse mare şi nu ştie o buche de carte, s-a sfătuit cu împă- 
răteasa să-l dea la învăţătură. Pe de altă parte, Crap- 
Năzdrăvanul ştia ce colac îi pregăteşte împăratul şi se 
bucura ca de-o casă aprinsă, că de altfel, el când se năs- 
cuse ştia atâta carte încât nimeni nu-l întrecea pe atunci. 
Ca să nu strice voia părinţilor, a doua zi s-a pregătit pentru 
şcoală şi s-a dus. Dar în loc să se ducă la şcoală, el s-a dus 
pe pustii cu oala în cap. Tot timpul cât trebuia să fie la 
şcoală, umbla haihui prin codrii pustii, scotea copaci din 
rădăcini, prindea animale sălbatice şi le făcea capătul. Ce 
să vă spun, nu mai ştia ce să facă cu puterea ce-o avea. 

Ei, azi aşa, mâine tot aşa, dar ca să se ducă la şcoală 
nici gând. De la un timp, împăratului i-a intrat vestea asta 
în ureche şi s-a mâniat tare pe fecioru-su, încât nici nu mai 
voia să-l vadă şi nici să-l audă. Se gândea împăratul la 
ruşinea şi ponoasele lumii când or oblici că fecioru-su n-a 
vrut să înveţe carte. Cu toată părerea de rău, dar împăratul, 
ca să nu păţească ruşinea mai târziu, ar fi vrut să scape de 
Crap-Năzdrăvanul, dar nu ştia cum. Ca să-i spuie să 
părăsească împărăţia nici aşa nu îndrăznea. Se chinuia 
împăratul cu gândurile de nici mâncarea nu-i tihnea. 

Crap-Năzdrăvan ştia ce se petrece în inima şi gândul 
tătâne-su şi, până la urmă, a fost nevoit să hotărască 
singur ce are de făcut. Şi-ntr-o bună zi, Crap-Năzdrăvan 
se apucă de-i spune împărătesei: 

— Mamă! îngăduie-mi să-ţi spun că mie mi-a venit 
vremea să mă duc unde m-or duce ochii. Vreau să-mi 
încerc puterea şi norocul. Până-mi aleg eu un cal de 
tovărăşie, rogu-te să-mi pregăteşti bani de cheltuială şi 
haine de primeneală. l 

Atunci Crap-Năzdrăvanul, după ce i-a spus lui 
mamă-sa ce are de făcut, a dat fuga la grajd. Doamne... 
şi când a intrat în grajdul cu cai împărăteşti, voinici şi 
mari ca muntele şi frumoşi ca pana de păun, când mi ţi-a 
tras o chioară voinicească, soarele pe cer s-a întunecat, 
mările au clocotit, iar munţii cap în cap s-au bătut. Când 
s-a uitat el, din toată herghelia de cai ce erau în grajd, nu 
mai rămăsese nici un cal în viaţă. 

— “EI, drăcie ca asta, a zis Crap-Năzdrăvanul, ce mai 
cai cu „inimă de muscă“. Mai du-te dacă ai cu ce. 

Văzând Crap-Năzdrăvan că nu mai are cu ce telegări 
drumurile lungi şi necunoscute pe care trebuia s-o apuce, 
se sfârşiseră şi puterile de supărat ce era. Stătea în uşa 
grajdului şi nu mai avea decât să urmărească cu privirea 
păsărelele ce zburau vesele din pom în pom şi de pe o 
creangă pe alta. Stând el aşa, deodată s-a pomenit c-un 
ghiont în spate. Când s-a întors el, a dat cu ochii de-o 
mârțoagă de cal răpciugoasă şi slabă, de-ţi era silă să-l 
priveşti. Ici, colo se mai ţinea câte-o jarcă de piele pe el. 

> Ehei, Crap-Năzdrăvan, văd că nu-ți vine să te uiţi la 
mine. Dar am ştiut că tu ai să vii pe pământ şi dacă nu mă 
făceam aşa cum sunt, m-ar fi folosit care-ncotro şi poate 
că rămâneam fără puteri şi tu fără mine n-ai fi făcut nimic. 

Când a auzit Crap-Năzdrăvan cele spuse de cal, aşa 


supărat cum era, l-a pălit un râs, de nu se mai putea opri. 


- Calule, calule... Mai bine du-te din faţa mea şi nu-mi 
mai întuneca şi tu vederile, a zis mâniat Crap-Năzdrăvan. 
Atunci calul a înţeles amărăciunea ce-o avea pe suflet 
Crap-Năzdrăvan şi, ca să-şi arate vrednicia, n-a mai stat 
pe gânduri. Când s-a scuturat o dată, s-a cutremurat pă- 
mântul şi apele s-au despărţit în două. Când se uită Crap- 
Năzdrăvan, nu-i vine a crede ce i-au văzut ochii. Din 
mârţoaga de cal răpciugos şi slab, se făcuse un cal mare 
de aur şi frumos, de-ţi era mai mare dragul să-l priveşti. 
— Ei, ce zici de mine, voinice Crap-Năzdrăvan? l-a 
întrebat calul. 
A De, calule, aş putea spune că supărările m-au părăsit 
şi dorinţele mi s-or împlini. 

Bucuros cum n-a mai fost, Crap-Năzdrăvan şi-a prins 
calul de frâu, s-a pregătit de drum şi, când să-şi ia rămas 
bun de la împărăteasă, împărăteasa s-a pus pe plâns şi 
jelea după fiul ei de-i plângeau până şi pietrele de milă. 

Şi-atunci Crap-Năzdrăvan a zis: ai ta. 

— Nu-ţi ajută la nimic plânsul, măicuța mea bună. Îţi 
făgăduiesc că pe unde m-oi duce şi pe unde oi umbla, 
m-oi întoarce înapoi să te văd şi să mă vezi. 

După ce Crap-Năzdrăvan a zis ce-a ZIS, ŞI-a luat 
rămas-bun de la mamă-sa, apoi a ieşit pe poarta 
castelului. După ce-a ieşit, calul l-a întrebat: 

— Încotro o luăm, stăpâne? a 

— Înspre soare-apune, calule. Într-acolo să mă duci şi 
tot să mă duci: 

Cu iuţeala vântului, 
Pe deasupra norului, 
Unde liniştea pluteşte, 
Soarele te-ncălzeşte, 
Inima ţi-o-nveseleşte. 


Atunci, după ce Crap-Năzdrăvan i-a spus calului ce 
are de făcut, a încălecat şi au zburat în înaltul cerului şi 
au mers în zbor şi tot au mers... 

| Peste mări şi peste ţări, 
Peste câmpiile cu flori. 
Pe sub torțile cerului, 
Prin bolta văzduhului, 
Unde liniştea pluteşte, 
Soarele te încălzeşte, 
Inima ţi-o-nveseleşte. 

Şi au mers ei aşa şi tot au mers, fără vorbă şi popas 
zile şi săptămâni întregi. De la o vreme, au coborât pe 
pământ. N-au mai mers mult, că au dat de-o hrubă adâncă 
şi întunecoasă, au intrat în hrubă şi au coborât ca săgeata 
trei zile şi trei nopţi, până au ajuns pe o pajişte verde, cu 
iarbă şi flori până la brâu. De o parte şi de alta un rând de 
pomi înfloreau, pe alt rând poamele se coceau. Ce să vă 
spun, mirosul frumos al florilor te adormea, cântatul 
păsărilor te trezea. După o cale de o jumătate de zi, Crap- 
Năzdrăvan zăreşte la o depărtare mare un foc ce i se 
ridica fumul gros şi vânăt până la nori. 

— Ia te uită, calule, a zis Crap-Năzdrăvan, dacă ajun- 
gem la focul de colo, vom poposi câteva zile şi poate-oi 
găsi cu ce să-mi potolesc foamea, că zău, mi s-a lipit 
burta de şira spinării. 

“Au mai mers ei ce au mai mers şi iaca au ajuns la focul 
care ardea la poarta casei celor cinci fraţi covali, care pe 
atunci alți meşteri ai fierului nu se mai găseau să-i mai 
întreacă. Când Crap-Năzdrăvan a intrat în ogradă, covalii 
l-au întâmpinat îngenunchind înaintea lui, plecându-şi 
frunţile la pământ. 

— Bun găsit, cinci meşteri mari 
Și neîntrecuţi covali! 

— Bun sosit pe meleagurile noastre, voinice Crap- 
Năzdrăvan. Cu ce-ţi putem fi de folos? 

Atunci Crap-Năzdrăvan şi-a scos repede inelul de aur 
de pe deget şi a zis către covali: 

— Decât să pierdeţi timpul cu îngenuncheatul, mai 
bine ridicaţi-vă şi iaca vă las inelul meu, ca până mâine 

dimineaţă să-mi faceţi din el o sabie şi un buzdugan, aşa 
cum n-a mai avut un alt viteaz pe lume. 

— Ne vom da toată osteneala, mărite Crap-Năzdrăvan, 
ca să-ţi îndeplinim dorinţa, au zis covalii. A 

Şi după ce le-a făcut de lucru, Crap-Năzdrăvan a dat 
pinteni calului şi s-a dus să mai colinde locurile acelei 
câmpii cu frumuseţile ei de neîntrecut. lar covalii au 
rămas încurcaţi că nu ştiau cum ar putea ieşi dintr-un inel 
o sabie şi-un buzdugan. B 

— Ei, fraților, să ştiţi că până amu am avut de trăit, a 
zis unul dintre covali. Cum nu putem noi face o sabie şi-un 
buzdugan dintr-un inel, aşa n-o să ne rămâie căpâţânile pe 
umeri. Cu Crap-Năzdrăvan n-o scoatem uşor la hat. 

— Ia mai lăsaţi trăncănelile şi frica, împielițaţilor, a 
strigat de colo fratele cel mai mare dintre covali, mai bine 
puneţi mâna şi adunaţi repede oţelul cel mai bun ŞI 
puncţi-l la topit, şi-o să vedem ce-om putea face, că 
timpul trece. DO ROI 

Atunci covalii harnici au adunat şi topit oţelul şi, până 
seara, au făcut o sabie şi un buzdugan că de abia te 
îndurai să pui mâna pe ele. sad 

A doua zi când a venit Crap-Năzdrăvan, nici nu intrase 
bine pe poarta şi i-a şi întrebat pe covali: l 

— Ei, meșterilor! Mi-aţi făcut ce v-am poruncit? 

— Ți-am îndeplinit porunca, măria-ta Crap-Năzdrăvan, 
şi credem că-ţi vor fi pe plac odoarele făcute de noi. 

Nici una, nici două, covalii i-au adus sabia şi buzdu- 
ganul care într-adevăr luceau la soare de-ţi puteai face 
mustaţa în ele. Dar cum le-a văzut Crap-Năzdrăvan, a şi 

cunoscut că nu-s făcute din inelul lui. A luat el sabia ŞI, 
cum în ogradă se afla o nicovală mare pe care lucrau 
covalii, când a tras o dată cu sabia în nicovală, sute de 
bucăţi s-a făcut sabia. Când a izbit şi cu buzduganul la 
fel, şi din buzdugan nu s-a mai ales nimic. 

— Bine, măi afurisiţilor ce sunteţi! Voi credeţi că 
mie-mi arde de şagă sau am venit la voi să-mi pierd 
timpul aşa de frunza-frăsinelului? Vă mai dau răgaz o zi 
şi-o noapte. Dacă nici de data asta nu-mi veţi face sabie 
şi buzdugan din inelul meu, puteţi să vă luaţi lumea-n cap 
şi să vă tot duceţi, a zis atunci Crap-Năzdrăvan supărat. 

După aceea, Crap-Năzdrăvan şi-a luat calul, a mai 
umblat el pe unde a mai umblat şi a doua zi când a venit 
la covali, degeaba adunaseră ei oţelul cel mai bun, din 
care făcuseră sabie şi-un buzdugan şi mai şi, dar tot n-au 
ținut la încercarea cu nicovala. Şi-atunci s-a înfuriat Crap- 
Năzdrăvan tocmai ca furtuna mărilor şi ca viforul iernilor 
Şi a zis către covali: 

— Scoateţi-mi inelul de unde l-aţi ascuns şi pentru 
şiretlicul ce l-ați arătat faţă de mine ar trebui să vă scurtez 
capetele. 

Atunci fratele cel mare al covalilor s-a repezit şi a scos 
inelul de sub foi şi tremurând ca varga i l-a întins lui 
Crap-Năzdrăvan. Crap-Năzdrăvan a luat inelul, l-a prins 
bine în cleşte şi l-a băgat în foc. Cât covaliul cu foiul 
sufla, Crap-Năzdrăvan cleştele-n foc învârtea şi inelul 
mereu creştea. Și-a crescut inelul aşa de mare, de se 
făcuse cât roata carului. 

E n OR N a UUO O 


— Bi, meşterilor, amu cred că-ţi putea face din el ceea 
ce v-am cerui. 

Covalii s-au apucat de lucru şi au lucrat în ziua aceea 
de mergeau gârlă sudorile pe ei. Au ciocănit şi au meş- 
terit, de nici mâncare nu le-a trebuit. Până pe sub seară, 
au făcut o sabie şi-un buzdugan ce nu mai văzuse lumea 
întreagă. Lui Crap-Năzdrăvan îi râdea mustaţa de bucurie. 

— Ta să le încercăm puterea, meșterilor, a zis Crap- 
Năzdrăvanul. 

Şi când au ieşit în ogradă şi-a tras cu sabia în nicovală, 
a retezat nicovala în două. Apoi când a azvârlit buzdu- 
ganul în sus, trei zile şi trei nopţi covalii au stat nemişcaţi 
cu privirile către cer, până buzduganul s-a întors şi când 
s-a izbit în nicovală, ţăndări a făcut-o. Când s-au uitat 
meşterii fierari, mai ia nicovala de unde nu-i. Aproape că 
nici locul unde a fost nu se mai cunoştea. 

— Ta, aşa sabie şi buzdugan îmi trebuiau mie, a zis 
Crap-Năzdrăvan către covali. 

Covalii rămăseseră cu gurile căscate de cele ce văzuseră 
şi n-au mai scos o vorbuliță. Întunericul nopţii se lăsase de-a 
binelea şi-atunci Crap-Năzdrăvan îşi puse în gând să rămâie 
peste noapte la meşterii covali că se cam simţea tare ostenit 
şi flămând ca lupul. Dar ce să vedeţi? Primind o strachină 
de pilaf, nici n-apucă să îmbuce o dată şi când a nechezat 
calul din grajd, drept să vă spun s-a cutremurat casa 
covalilor din temelii, de credeai că se desface din toate 
încheieturile. Bieţii covali, de frică se îngrămădiseră într-un 
colț şi nu mai scoteau o vorbă. Iar Crap-Năzdrăvan ca 
glonţul din puşcă a ieşit afară şi a zis către cal: 

a Ce vânturi nebune te-au apucat, calule, de-mi strici 
liniştea, tocmai când voiam să-mi potolesc foamea? 

a Să fiu iertat, stăpâne Crap-Năzdrăvan, dară am vrut 
să-ţi spun că Negru-Impărat a trimis o oaste puternică 
împotriva tătâne-tu şi dacă nu te grăbeșşti să-i aperi, să ştii 
că noaptea asta va fi mort. 

— Lasă-ți grijile din cap, calule, că asta o ştiu şi eu şi 
cu oștirea Impăratului-Negru m-oi răfui eu. Dar mai întâi 
lasă-mă să-mi ogoi foamea. 

Şi numai că intrase în casă Crap-Năzdrăvan şi când a 
nechezat încă o dată calul, se stârnise o furtună de a 
zburat până şi acoperişul de pe casa covalilor, de nici nu 
se mai ştia ce s-a făcut cu el. Crap-Năzdrăvan şi-a văzut 
de strachina lui cu pilaf şi nu se gândea la nimic. Atunci 
calul, văzând că stăpânu-su nu are de gând să iasă, când 
a mai nechezat încă o dată, a zburat casa covalilor din 
temelii şi abia după două-trei săptămâni cădea pe pământ 
ici-colo câte-un bolovan din ea. 

Crap-Năzdrăvan, văzând că s-a întrecut lucrul de şagă, 
şi-a luat rămas-bun de la covali, le-a dăruit o pungă de 
galbeni, apoi a încălecat pe cal şi sfârr! către înaltul cerului 


ca săgeata. In preajma miezului nopţii, au ajuns deasupra 


castelului tătâne-su şi au coborât lin ca pasărea, drept în 


livada cu meri şi peri, care se întindea în spatele castelului, 


până la iazul de unde împăratul prinsese puiul de crap. 
După ce au coborât pe pământ, Crap-Năzdrăvan a zis: 

— Calule, tu îi paşte aici în livadă, iar eu mi-oi face 
oleacă de foc să mă încălzesc. 

Calul şi-a văzut de păscut, iar Crap-Năzdrăvan a strâns 
lemne şi a făcut un foc mare în apropierea porții caste- 
lului, de i se urca para la doi stânjeni în sus. Ca să poată 
vedea şi auzi când se apropie armata vrăjmaşului, s-a 
urcat pe o gireadă cu paie de unde-şi putea încălzi şi 
picioarele la foc. Dar numai ce apucă a se cuibări pe 
gireadă şi iaca aude în depărtare un tropot de cai ce se 
apropiau vijelios către castelul împăratului, care părea a 
fi adormit de vraja lunei şi de liniştea adâncă a nopţii. N-a 
mai durat mult şi a sosit la poarta împăratului atâta 
călărime, câtă frunză şi iarbă. Crap-Năzdrăvan, când i-a 
văzut, a tăcut ca chiticul şi i-a lăsat să intre. Şi a intrat 
atâta oştime în ograda împăratului, de n-aveai unde să pui 
un vârf de ac. După ce au intrat toţi, Crap-Năzdrăvan şi-a 
scos repede sabia din teacă şi a zis: 

— Tu, sabie, să mi-i tai, iar tu, buzdugane, să mi-i 
potoleşti! 

Şi când a azvârlit sabia şi buzduganul către armata vrăj- 
mașă, în câteva clipe le-a făcut capătul. După aceea sabia 
şi buzduganul s-au întors înapoi la stăpână-su. După asta 
Crap-Năzdrăvan se încălzea liniştit mai departe la picioare. 

La primul cântat de zi al cocoşilor, iaca şi împăratul a 
ieşit pe balconul castelului şi când a văzut atâta polog de 
stârvuri în ogradă şi-a pus mâinile în cap de groază. 
Repede a chemat-o şi pe împărăteasă şi când a văzut şi 
împărăteasa, mai să-şi dea duhul de spaimă. Când se mai 
uită împărăteasa către focul de lângă poarta castelului, a 
zis către împărat: 

— Doamne, împărate şi bunul meu stăpân! Nu ştiu 
cine o fi cel de pe gireada de paie, dar să ştii că numai el 

ne-a scăpat din ghearele morţii. După cum se vede, ne 
sunase ceasul fără să ne fi sosit vremea. 

— Hm... face de colo împăratul, cine să fie altul decât 
fratele meu, Acadâncul-Florilor! 

— Nu, bunul meu stăpân. Eu cred că binele ista numai 
feciorul nostru Crap-Năzdrăvan ni l-a făcut, a zis atunci 
împărăteasa. 

Cele spuse de împărăteasă l-au scos din sărite pe 
împărat şi atunci a zis către ea: 

— Cum de-ai cutezat să spui că treaba asta de vitejie 
ar fi făcut-o neisprăvitul cela de fecioru-tu şi nu fratele 
meu Acadâncul-Impărat? 

Crap-Năzdrăvan, auzind cele spuse de împărat, sare 
de pe gireadă şi fuga la cal. 

— Ia ascultă, calule, a zis el, tu ştii cine-i grozavul ista 
de Acadâncul-Florilor? 

— Ştiu, Crap-Năzdrăvan. Dacă ţi-i cu voia să-l vezi, 
te-oi duce să-l vezi. Dar să ştii că nu-i face nici doi bani 
pielea. Are doar trei hotare primejdioase până să ajungi 
la el. De-om apuca să le trecem cu bine, după aceea poţi 
să-i baţi darabana la cap lui moştu-ista. 

Nici una, nici două, Crap-Năzdrăvan a încălecat pe cal 
şi-au pornit-o spre Acadâncul-Florilor, lăudatul tătâne-su. 
Au mers ei cât au mers şi, de la un timp, au ajuns la o 
câmpie mare cu flori de toate culorile şi care mai de care 
mai înflorită şi mai frumoasă una decât cealaltă. 

— Crap-Năzdrăvan, vezi câmpul ista cu flori? 

— Văd, calule! 

— Ei, să ştii că-i primul hotar al lui moş-tu. Dar ţine 
minte ce-ţi spun: până vom trece de el nu te puie păcatele 
să-ţi deschizi ochii, că rămâi fără vederi. 

— Ştiu, calule, şi-oi face aşa cum spui şi tu. 

Cum au păşit pe câmpul cu flori fermecate, au şi 
început florile a striga: 

— Crap-Năzdrăvan, ia te uită la mine şi vezi-mă cât îs 
de frumoasă. Alta: Ia vezi-mă câtu-s de înflorită! 

Şi aşa au tot strigat florile, ca să-l facă pe Crap- 
Năzdrăvan să se uite la ele, dar el până n-a trecut câmpul 
cu flori, nici nu s-a gândit să-şi deschidă ochii. Aşa au 
scăpat de primul hotar al lui Acadâncul-Florilor. Au mai 
mers ei cât au mai mers şi iaca au ajuns la al doilea hotar. 
Aici au avut de-a face cu o căpăţână de cal uscată, care 
era aşezată între două dealuri şi până n-or trece prin 
urechile căpăţânei de cal nu vor putea înainta mai departe 
printre cele două dealuri cu primejdie. Dar pentru Crap- 
Năzdrăvan şi calul său, aşa ceva era floare la ureche. S-au 
dat de trei ori peste cap şi s-au prefăcut în doi gândaci şi 
aşa au putut trece uşor prin urechile căpăţânei de cal şi tot 
atât de uşor au trecut şi printre cele două dealuri, apoi s-au 
prefăcut iarăşi cum au fost, cal şi om. 

După aceea, cărări lungi şi necunoscute i-au dus spre 
al treilea hotar al lui Acadâncul-Florilor. Au mers ei aşa 
tot au mers până au ajuns la o pădure cu frunzele de aur. 
Şi-au mai mers ei prin pădurea aceea, până au dat de-o 
poiană mare şi frumoasă, cu iarbă proaspăt înrourată. Prin 
mijlocul poienii trecea un pârâiaş îngust, de ziceai că-l 
poţi păşi în voia cea bună. Şi aşa o apă limpede ce avea, 
de puteai să-i numeri firele de nisip. Când au ajuns pe 

malul pârâiaşului, calul s-a oprit şi Crap-Năzdrăvan a 
sărit Jos de pe cal şi s-a întins pe iarbă sorbind cu nesaţ 
aerul plăcut ce te învăluia prin frumoasa poiană. 

Între timp, calul a zis: 

= Crap-Năzdrăvan, până nu mă odihnesc cel puțin trei 
zile şi trei nopți şi până nu mi-i da să mânc douăsprezece 
dimerlii de jăratec, să ştii că nu te pot trece pârâul ista cât 
îl vezi de îngust. 

Crap-Năzdrăvan ştia că lucrurile cam aşa stau, şi-n 
cele trei zile şi trei nopţi cât se odihnise calul, a tot ars 
lemne şi a făcut rost de jăratec. Atunci calul s-a hrănit s-a 
odihnit cât i-a trebuit, apoi a zis către stăpână-su: 

— Crap-Năzdrăvan, de odihnit m-am odihnit, de mân- 
cat am mâncat, ne-a mai rămas doar să punem la încer- 
care trecerea peste pârâu. Dacă eşti hotărât să pornim ca 
să ne încercăm norocul, hai s-o facem! 

„ Atunci Crap-Năzdrăvan a încălecat pe cal, iar calul şi-a 
întins aripile şi ca săgeata au zburat până pe deasupra 
norilor şi din ce în ce tot mai sus, de nu-i mai puteai zări 
de pe pământ. Din urmă pârâul a ridicat un puhoi de apă 
după ei şi se stârnise o furtună, de gata, gata să-i rostogo- 
lească din înaltul cerului să nu se mai aleagă nimic din ei. 

— Ține-te bine, Crap-Năzdrăvan, şi să nu te puie păca- 
tele să te uiţi în urmă, că suntem pierduţi, striga în gura 
mare calul către stăpâne-su. 

„Furtuna nu-i slăbea nici în ruptul capului şi limbile 
valurilor înfuriate se năpusteau după ei, gata, gata să-i 
înghită de vii. Ca un purice se făcuse în ei inima de frică. 
Dar n-a mai durat mult şi calul iar a strigat: 

— Curaj, Crap-Năzdrăvan, şi bucură-te, că apele 
pârâului s-au întors înapoi!... 

Când s-a uitat Crap-Năzdrăvan în urmă nu mai văzu 
nici strop de apă. După ce scăpă de cel mai primejdios 
hotar al lui Acadâncul-Florilor, au coborât pe pământ 
şi-atunci calul iar a grăit către stăpână-su: 

— Ehei, Crap-Năzdrăvan... În tinereţele mele, am mai 
trecut cu tată-tu de câteva ori peste blestematul ista de 
pârâu şi n-a avut ce-mi face. Dar amu, iaca, mi-a smuls 
coada din rădăcini. Ei, nu-i nimic. Mi-a smuls coada, dar 
mi-a rămas capul. Dacă nu mai mâncam Jăratecul şi nu 
mă odihneam cele trei zile, ne cânta la cap cucul şi ne 
urla lupul pe aici prin pustietatea asta. 

— Lasă, calule, că n-ai să mori din cauza cozii. Hai 
să-i dăm zor să ajungem, că sunt cu nerăbdare să-l văd 
pe moşu-meu, că puterile i le-am văzut. 

Calul s-a întins la drum şi până la o bucată de noapte 
a ajuns la porţile lui Acadâncul-Florilor. Când au ajuns 
aici, Crap-Năzdrăvan se aştepta să fie oprit de străji sau 
de alte slugi, ca să-l întrebe de sănătate. Când colo, nici 
la poartă şi nici prin ogradă nu era ţipenie de om. Dacă a 
văzut că nu-i oprit de nimeni, a băgat calul în grajd şi l-a 
legat lângă al lui moşu-su, apoi a intrat în casă. Când a 
intrat în casă, moşu-su dormea dus de puteai să-i tai 
lemne la cap. Pe perete stăteau atârnate de cui o sabie 
ruginită şi-un buzdugan. Alături de ele, Crap-Năzdrăvan 
şi-a pus şi el sabia şi buzduganul, apoi s-a dezbrăcat şi 
s-a culcat şi el pe o laiţă. 

După puţin timp vede el că Acadâncul-Florilor sare 
din somn speriat, iese din casă şi dă fuga la grajd. 

Crap-Năzdrăvan a rămas liniştit în pat şi când a auzit 
că moşu-su se întoarce înapoi în casă, s-a prefăcut că 
doarme. Când a intrat moşu-su în casă şi a dat cu ochii de 
necunoscutul care dormea pe laiţă, a mai văzut atârnate de 
cui înc-o sabie ş-un buzdugan, s-a repezit. furios să-şi ia 
sabia din cui şi când a dat s-o ridice în sus să-l scurteze de 
cap pe necunoscut, deodată s-a oprit în loc şi atunci şi-a 
zis: „Nu, mi se pare că n-am judecat bine. Dacă tânărul ista 
ar fi intrat cu răul în casa mea, nu-şi punea sabia şi 
buzduganul în cui şi nu se culca fără să-mi ia zilele.“ 

Stă el şi se mai gândeşte şi iar zice: „Doamne, cap sec 
ce sunt... Oare nu cumva aista-i nepotul meu, care nu 
demult am visat că l-a născut cumnată-mea dintr-un pui de 
crap?“ 

În timp ce Acadâncul-Florilor vorbea singur, pe Crap- 
Năzdrăvan l-a pălit râsul şi sare din pat. 

— Aşa-i, moşule, e adevărat, că-ți sunt nepot. Dar erai 
gata să-mi iei capul. 

Când a auzit Acadâncul-Florilor că-i nepotu-su, de 
bucurie sărea în sus, s-au cuprins şi nu se mai săturau de 
pupat unul pe altul. 

— Bine-ai făcut, nepoţele, c-ai venit pe la mine, a zis 
bătrânul, mi s-a acrit sufletul de singurătate. 

— Imi pare bine că te bucură venirea mea, moşule. Dar 
ia spune-mi de ce sai aşa speriat din pat şi fugi afară? 

— Doamne, nepoate... ia aşa mă chinuiesc de ani de 
zile. Am şi eu o coajă de cal lângă viaţa mea şi Obraz- 

de-Câine, vecinul meu de hotar, s-a lăudat c-o să mi-l 
fure. Ei, de furat nu mi l-a furat până amu, dar ce folos... 
Iaca amu când m-am dus în grajd l-am găsit fără piele pe 
el. Mi se pare că şoimul tău i-a ros toată pielea. 

— Cum se poate una ca asta, moşule? 

— Ba iaca, s-a putut, nepoate! 

Când s-a dus Crap-Năzdrăvan în grajd, a zis către calul 
său: 

— Ce te-a apucat, bre? Numai am intrat la bietul bătrân 
că i-ai şi făcut supărări. Fă ce-i face cu calul lui şi fă-l 
înapoi cum a fost. 

— Ei, aşa oi face, stăpâne. Dar pentru că puterile lui 
moşu-tu m-au lăsat fără coadă am vrut să-mi frec şi cu 
harţagul cu el oleacă. Şi-amu du-te liniştit în casă şi-oi 
face cum se poate mai bine. 

Crap-Năzdrăvan s-a întors înapoi în casă şi i-a spus 
lui moşu-su zâmbind: 

— Moşule... să-mi fie cu iertare, dar nu ştiu cum de ţi 
s-a părut că-i fără piele calul dumitale. 

Atunci Acadâncul-Florilor a fugit iar în grajd şi a 
văzut că pielea de pe calul său strălucea şi mai mult. 

Când s-a întors înapoi Acadâncul-Florilor, Crap- 
Năzdrăvanul l-a mai întrebat de ce până în ziua aceea încă 
nu-i însurat. Atunci moşu-su a zis către el: 

— Doamne, nepoate... iaca aşa mi-am tot bătut capul 
în tinereţele mele cu fata Babei-Farmazoance. Da” cine a 
putut să răzbată la ea, că împrejurul chiliei unde trăieşte 
arde focul de jur-împrejur până în înaltul cerului. S-ar 
spune că fata Farmazoancei este tare frumoasă. Până şi 
soarele şi luna se opresc în loc şi-o privesc. Au tot 

încercat mulți voinici să pătrundă la ea, dar i-a înghiţit 
pârjolul focului. 

Când a auzit una ca asta Crap-Năzdrăvan, a sărit în 
sus de şapte palme. 

— Cum se poate, moşule, a zis el, poate să ardă focul 
împrejurul chiliei până peste cer, că până nu ţi-oi aduce-o 
de nevastă pe fata Farmazoancei, nu plec de aici. 

— Nu, vai de mine, nepoate, să nu te puie păcatele să 
te duci să ai de-a face cu afurisita de babă, că-i nemăsu- 
rată puterea ei, și tare multe suflete de viteji a mai răpus. 

Crap-Năzdrăvan nici n-a vrut să mai steie de vorbă. A 
încălecat pe cal, şi-a potrivit sabia în şold, şi-a luat 
buzduganul şi dă-i drumul, băiete, spre chilia cu foc. Cu 
acelaşi drum, s-a gândit să treacă şi pe la Obraz-de-Câine, 
vecinul lui moşu-su. Când a ajuns la el, aista cioplea nişte 
nuiele să-şi îngrădească gardul. 

— Bună vreme, prietene, Obraz-de-Câine! 

— Aaa... Bun sosit, voinice Crap-Năzdrăvan! Da” ce 
vânt, mă rog, te-a adus pe locurile astea? 

— Hmm... Ce vânt m-a adus pe mine, m-a adus, a zis 
Crap-Năzdrăvan, dar eu mai bine te-oi întreba pe tine, că 
ce vânturi te-au pălit să-i spui lui moşu-miu că ai să-i furi 
calul? 

— Doamne, Crap-Năzdrăvan, îi curatul adevăr ce spui, 
dar să ştii că aiasta a fost numai o şagă cu moşu-tu ista. 
Dar de furat calul să nu se teamă, că nu i-l voi fura. 

— Bine, vericule Obraz-de-Câine, dacă-i aşa, aşa să 
fie. Şi dac-ai să-ţi dovedeşti omenia, prieteni vom 
rămâne. Dacă nu ti-i vedea de treabă, ţi-oi plăti-o cu vârf 

şi îndesat, a zis Crap-Năzdrăvan, către Obraz-de-Câine, 
apoi şi-a văzut de drum. 

Şi după ce Crap-Năzdrăvan trecuse de hotarul melea- 
gurilor ce le stăpânea Obraz-de-Câine, a intrat în împără- 
tiile Babei-Farmazoance. Aici se întindea o pajişte verde 
şi frumoasă, cât vedeai cu ochii şi vântul blând de vară 
legăna iarba ţesută cu fel de fel de flori, când într-o parte, 
când în alta. Pe toată întinderea asta uimitoare, domnea o 
linişte de mormânt şi nu era ţipenie de om, de l-ai fi căutat 
cu lumânarea. Undeva în depărtare se vedea un foc arzând, 
de i se ridicau limbile de pară până dincolo de nori. 

— Ia te uită, calule, a zis Crap-Năzdrăvan, ajungem 
îndată şi la primejdiosul foc al Babei-Farmazoance. De 
furia apei am scăpat cum am scăpat. Mai avem de furcă 
cu focul. 

— Nu purta grijă, stăpâne Crap-Năzdrăvan, a zis calul, 
om face noi ce-om face cu focul; mai bine ia să vezi cum 
te-i răfui cu hârca de babă, că după cât ştiu... 

Când auzi Crap-Năzdrăvan cele spuse de cal, a zis: 

— Calule, calule, 

Cu puterea mea, 

Nu s-ar măsura. 

Nici zmeii-zmeilor, 
Furtuna furtunilor, 

Și nici zimbrii codrilor! 
Dă-i mai zor cu goana, 

Şi să ai nădejde, 

Căci Crap cu Farmazoana, 
Iute o sfârşeşte. 

Calul, fără zăbavă, ca şoimul munţilor s-a avântat spre 
cer şi în câteva clipe au trecut peste focul ce ardea 
puternic în jurul chiliei de aur, apoi au coborât în ogradă. 

Prin fereastra chiliei de aur se vedea strălucind ca 
soarele orbitor frumoasa fată a Babei-Farmazoance, care 
la soare te mai puteai uita, dar la dânsa ba. Când i-a văzut 
fata, repede a ieşit afară şi a zis către Crap-Năzdrăvan: 

— Cum de te-au împins păcatele, voinice Crap-Năz- 
drăvan, să cutezi a intra aici? Păcat de tinereţea şi frumu- 
seţea ta. Dacă vine mama, îţi pune capăt zilelor. 

Atunci Crap-Năzdrăvan, de colo, spune către fată: 

— Tu zici de mine, şi eu aş zice că-i mai păcat de tine 
că-ţi pierzi aici fără rost tinereţea şi frumuseţea, care după 
cât se vede nu se plăteşte cu tot aurul din lume. Şi-apoi, 
dacă nu mi-o fi scris să pier aici, groapa mi s-a astupa. 
lar dac-oi scăpa, fără tine nu m-oi întoarce acolo de unde 
am plecat. 

— Şi eu cu ce-aş putea să-ți fiu de folos, Crap-Năz- 
drăvan? a întrebat fata. 

— Prea multe nu ţi-oi cere, a zis Crap-Năzdrăvan, 
să-mi spui doar ce putere are mamă-ta. 

— Doamne, ce putere are, ia, acolo, sub laiţă are un 
ulcior cu apă. Ea îi mai spune „apa puterii“. Înainte de a 
se apuca de luptă bea câteva guri din el. 

Atunci iar a mai întrebat-o Crap-Năzdrăvan pe fată: 

— Aş mai vrea să-mi spui cum cunoşti tu când vine 
mamă-ta spre casă? 

— Doamne, cum cunosc! Ea când se porneşte spre 
casă se stârneşte o furtună şi-o vijelie de nu se mai vede 

nici în cer nici pe pământ şi când se apropie de casă 
furtuna dispare. - 

În timp ce fata Farmazoancei vorbea cu Crap-Năzdră- 
van, iaca, dinspre miez-de-noapte, s-a ridicat un nor 
negru şi când s-a stârnit o furtună, nu se mai vedeau decât 
limbile de foc ce le vărsa din gură Baba-Farmazoana, de 
pârjoleau pământul când îl atingeau. 

Când a văzut fata că mamă-sa vine spre casă, nu ştia 
încotro s-o apuce şi unde să-l ascundă pe Crap-Năzdră- 
van. Până la urmă fata i-a tras o palmă lui Crap-Năz- 
drăvan şi l-a prefăcut în floare, apoi l-a pus între florile 
din faţa chiliei ca să nu fie găsit de mamă-sa. 

N-a mai durat mult şi Baba-Farmazoana a şi ajuns 
acasă. Când a intrat în ogradă, i-a şi mirosit a om străin 
şi a zis cu mânie către fată: 

— Ia spune-mi, afurisito, cine a îndrăznit să-mi calce 
ograda? Şi fără să te mai întreb o dată, scoate-l de unde 
l-ai ascuns, că de nu, îţi fac capătul! 

Fata, văzând că nu-i lucru de șagă cu mamă-sa, a luat 
floarea cu pricina şi când a izbit-o de pământ, din floare 
s-a întruchipat Crap-Năzdrăvan, zâmbind către Baba- 
Farmazoana. Când se uită el, vede pocitania de babă c-o 
gură mare căscată şi cu nişte colţi mari ca secera. Până şi 
fața luminoasă a soarelui se întunecase şi cerul se înne- 
grise ca tăciunile de furia babei; şi când l-a văzut pe Crap- 
Năzdrăvan, scântei de foc vărsa pe nări şi se frământa de 
parcă era pusă cu tălpile pe jăratec. A început să râdă şi 
să strige la Crap-Năzdrăvan, de se auzea cine ştie unde: 

— Ha... Crap-Năzdrăvan, a zis ea, cum de te-a trimis 
nenorocul în taşca mea? De mult n-am mai avut fericirea 
să-mi mai încerc puterile. 


De mi-i răpune, 

Norocul tău să fie; 

Iar de te-oi răpune, 

Pe frigare te-oi pune. 
Apoi a strigat către fată: 

— Ia adu-mi ulcioraşul, fata mamii, că n-am timp de 
pierdut. După câtu-s de flămândă, îmi lasă gura apă când 
îl văd! 

Fata apucă repede ulciorul şi când l-a luat baba ş-a 
vrut să-l ducă la gură, de tare ce tremura, a scăpat jos 
ulciorul cu „apa puterii“ şi l-a spart. Dar de afurisită ce 
era, n-a mai luat asta în seamă şi rânjindu-şi colții a zis 
către Crap-Năzdrăvan: 

— Ia apropie-te, ţâncule, să văd ce poţi! Tu sau cu? 

Cât ai scapăra din amnar, s-a încins o luptă între Crap- 
Năzdrăvan şi Baba-Farmazoana, pe viaţă şi pe moarte, 
de ţi se ridica părul măciucă de groază. Fata Farma- 
zoancei plângea şi se frământă în chilie, de sărea cămaşa 
de pe ea şi se ruga de zilele lui Crap-Năzdrăvan. 

Când a înşfăcat-o Crap-Năzdrăvan pe babă şi când a 
trântit-o o dată, i-au pârâit oasele ca vreascurile, de 
credeai că-i gata, gata să-şi dea duhul baba. Dar lucrurile 
nu au fost chiar aşa, că afurisita de babă când l-a apucat 
pe Crap-Năzdrăvan de mijloc, l-a ridicat în sus, până la 
torțile cerului şi, când l-a trântit o dată, l-a îngropat în 

pământ până la genunchi. Crap-Năzdrăvan, văzând că 
nu-i de şagă cu baba, a apucat-o şi el de mijloc şi când a 
dat cu ea de pământ, a îngropat-o până la brâu. De furie, 
i se înroşiseră ochii cotoroanţei şi din nări îi ieşeau scântei 
ca dintr-un hoceag aprins. Se munceşte ea şi iese din 
pământ şi când l-a apucat iar pe Crap-Năzdrăvan, şi când 
l-a trântit iar, l-a îngropat până la două palme mai sus de 
genunchi. Când a văzut aşa, Crap-Năzdrăvan a zis: 

— Ehei... Mi se pare că eu n-am timp de pierdut cu tine! 

Şi ca să termine cu baba, Crap-Năzdrăvan şi-a adunat 
toate puterile şi când a înşfăcat-o de mijloc şi a trântit-o 
o dată, a îngropat-o în pământ până la gât. Apoi, a scos 
sabia din teacă şi i-a retezat capul. 

Din timpul în care Baba-Farmazoanca îşi dăduse 
duhul pentru totdeauna, împrejurul chiliei de aur dispăru 
focul de parcă nici n-a mai fost, şi în locul focului vântul 
legăna iarba verde şi frumoasă ce crescuse înaltă până la 
brâu. Şi iaca aşa, dragii mei, cât de puternică o fi fost 
Baba-Farmazoanca şi oricâte vieţi de viteji a răpus ea, 
dar cu Crap-Năzdrăvan nu i-a mers. 

— Ei, frumoaso, a zis Crap-Năzdrăvan fetei, n-am 
venit să te iau pentru mine, ci te duc celui care şi-a pierdut 
tinereţea pentru tine! 

Apoi Crap-Năzdrăvan a încălecat pe cal, a luat-o şi pe 
ea şi-a făcut cale-ntoarsă către moşu-su, să-i ducă mireasa. 

Obraz-de-Câine, de când trecuse Crap-Năzdrăvan spre 
Baba-Farmazoanca, n-a mai făcut un pas de lângă poartă. 
Când l-a văzut pe Crap-Năzdrăvan că s-a întors înapoi şi 
când a mai văzut-o şi pe fata Farmazoancei, frumuseţile 

ei i-au tulburat minţile şi i se învârtea limba în gură ca 
titirezul. Crap-Năzdrăvan a vrut să-l mai întrebe câte ceva 
pe Obraz-de-Câine, dar n-a mai avut cine să-i răspundă. 
Dacă a văzut aşa, Crap-Năzdrăvan şi-a văzut de drum şi 
pe când soarele scăpătase după crestele dealurilor şi 
Acadâncul-Florilor se cuibărea pentru somn, iaca şi Crap- 
Năzdrăvan intră în casă cu: 


Mireasa Mireselor, 
Zâna Zânelor, 
Frumoasa-Frumuseţelor. 


Când i-a văzut Acadâncul-Florilor, nu vă puteţi închi- 
pui ce bucurie mare l-a fost pălit. ÎI pupa pe nepotu-su, 
se învârtea pe lângă fată ca cocoşul pe lângă găină şi 
sărea în sus de veselie. 

— Ei, nepoate, nepoate, a spus Acadâncul-Florilor, îmi 
dau seama că vitejia şi puterile tale sunt de nebiruit. Aşa 
viteaz mai zic şi eu. la amu şi-a găsit Baba-Farmazoanca 
naşul. Şi-amu să pornim ospăţul de nuntă, să bem, să ne 
înveselim şi de rele să uităm. 

Şi aşa, după cum a spus mirele, au început ospăţul de 
nuntă, care a ţinut două săptămâni încheiate. Au tot 
mâncat şi băut, au tot chefuit şi dănțăluit. 


Până şi angheriile codrilor s-au adunat 
La ospățul neaşteptat, 

Unde au băut şi-au mâncat, 

Pe Crap-Năzdrăvan l-au lăudat. 


După terminarea ospăţului, Crap-Năzdrăvan mai în 
fiecare zi se ducea la vânătoare ca să-i mai treacă timpul. 

Dar până într-o zi, nu i-a mai ajutat la nimic. I se făcuse 
dor de ducă şi pace bună. Acadâncul-Florilor, văzând că 
nepotu-su-i neliniștit şi mereu posomorât, a zis: 

— Nepoate... la spune-mi ce greutăţi te apasă pe suflet, 
că de la o bucată de vreme pari cam nu ştiu cum... 

— Moşule... Cam aşa-i cum spui dumneata. A cam 
trecut o bună bucată de vreme de când am plecat de acasă 
şi drept să-ţi spun, parcă mi se sfârşeşte inima de dorul 
mamei. M-aş întoarce cât de repede pe meleagurile pe 
care m-am născut, dar mai întâi as vrea să-mi găsesc şi 
eu o mireasă neîntrecut de frumoasă. Poate ştii dumneata, 
moşule, unde se află aşa ceva. 

— Ştiu, dragă nepoate, fată bună şi frumoasă s-ar putea 
găsi la Barbă-Albă-Împărat, dar eu te-aş sfătui mai bine 
să nu te duci într-acolo, că iartă-mă că-ţi spun, dar care ia 
călcat ograda, acolo i-au rămas ciolanele. Aşa că lasă-te 
păgubaş. 

— Moşule, moşule! lartă-mi cuvântul, dar se vede 
lucru că ai îmbătrânit şi ai ajuns să-ţi fie frică şi de 
gândaci. Mai bine pregăteşte-mi ceva merinde pentru 
drum, că de rest, oi vedea eu cum le-oi împărți. 

După ce s-a pregătit de drum Crap-Năzdrăvan, şi-a 
luat rămas-bun şi înainte de a pleca, moşu-su a zis: 

— Nepoate, norocos să-ţi fie drumul şi viaţa să-ţi fie 
păzită de rele dar dacă ai parte şi de biruinţă şi pui mâna 
pe o fetişcană frumoasă, să nu care cumva să te puie 
păcatele să nu dai pe la mine s-o văd şi eu, că să ştii, când 
pun mâna pe tine, îţi trag o bătaie soră cu moartea. 

— Bine, moşule, a zis Crap-Năzdrăvan zâmbind. 

Fără să mai zăbovească, Crap-Năzdrăvan s-a urcat pe 
cal şi din nou la drum pe căi necunoscute, prin văi, peste 
culmi prăpăstioase, prin codrii pustii şi nestrăbătuţi de 
picior de om. Şi a mers şi tot a mers trei luni de zile, fără 
să mai poposească şi fără să închidă un ochi. De la un 
timp, terminase merindele şi de foame i se lipise burta de 
şira spinării. Mergând el aşa prin pădure, iaca vede-n 
calea lui o cioară care se chinuia să zboare, dar nu putea. 

— Ei, calule, ia amu oi avea cu ce-mi potoli foamea, a 
zis Crap-Năzdrăvan, hai mai iute să prind cioara din drumul 
nostru. Decât să se chinuie, mai bine fac o frigare din ea. 

Cioara, când a auzit, face de colo: 

— Am auzit ce-ai spus, Crap-Năzdrăvan, decât să faci 
una ca asta, mai bine leagă-mi aripile în lopăţele, să pot 
ajunge la puişorii mei. Dacă ai să-mi faci binele ista, eu 
ştiu unde te duci, şi când ai să fii în primejdie, ţi-oi veni 
în ajutor. 

Crap-Năzdrăvan stătea pe gânduri şi-nghiţea în sec, 
dar până la urmă a legat în lopăţele aripile ciorii, apoi şi-a 
văzut de drum. A mai mers cât a mai mers şi a ajuns pe 
malui unui iaz mare cât vezi cu ochii. Mergând el pe 
malul iazului, iaca-i apare-n cale un rac mare cât o 
oboroacă. Nu mai văzuse niciodată aşa ceva. 

— Calule... fie ce-o fi, dar cu racul ista tot mi-oi potoli 
foamea, a zis Crap-Năzdrăvan. 

— Rău te-ai gândit, Crap-Năzdrăvan, a zis racul grăbit, 
mai bine sai repede în apă şi scapă-mi logodnica de la 
moarte, că eu ştiu unde te duci şi ţi-oi prinde mult bine. 

— Măi... măi, se vede lucru că mi-i dat să crap de 
foame, dar hai să te ajut şi pe tine, a zis Crap-Năzdrăvan. 

Şi nu gândeşte mult Crap-Năzdrăvan, sare pe cal şi se 
apropie de rac. Când se uită el în apă, vede că logodnica 
racului era înconjurată de un cârd de ştiuci mari şi care 
mai de care se repezea la ea s-o rupă cu colții. Așa îmbră- 
cat cum era, Crap-Năzdrăvan sare-n apă şi din câteva 
salturi a ajuns la locul cu pricina şi când l-au simţit 
ştiucile rele, au dispărut ca glonţul din puşcă, iar logod- 
nica racului se strânsese ghem şi n-a mai făcut nici o 
mişcare. Crap-Năzdrăvan a prins-o şi a adus-o la logod- 
nicul ei, care nu mai ştia ce să facă de bucurie şi cum să-i 
mulțumească lui Crap-Năzdrăvan. După aceea, Crap- 
Năzdrăvan a lăsat racii să-şi vadă de treabă, iar el a încă- 
lecat pe cal şi iar la drum. După o bucată bună de mers, 
au ajuns pe o câmpie verde, ţesută cu flori de toate 
culorile şi ici, colo, câte un copac de aur îşi vărsa razele 
luminoase pe deasupra florilor. Mergând ei peste câmpia 
cu frumuseţele ei fermecate, iaca au văzut la o mare 
depărtare Palatul de aur al lui Barbă-Albă-Împărat. Mer- 
gând ei aşa şi tot mergând, soarele-i dogorea de le frigea 
pielea, foamea-i încleştase dinţii lui Crap-Năzdrăvan de 
nu mai putea scoate o vorbă. După o bucată de cale, iacă 
le apare în drum un iepure şchiop, care se zbătea în iarbă 
şi nu mai putea să facă un pas. Crap-Năzdrăvan, când l-a 
văzut, n-a mai scos un cuvânt. A sărit de pe cal şi fuga să 
puie mâna pe iepure. 

— Ho... Opreşte-te, Crap-Năzdrăvan! Nu te mai grăbi 
să-mi iei zilele; mai bine vezi de mă ajută, că peste trei 

zile sunt mire. Şi, după cum vezi, un afurisit de vultur m-a 
atacat şi luptându-mă cu el, mi-a rupt piciorul şi nu pot 
ajunge la mireasă. Apucă-te mai bine şi leagă-mi piciorul 
în lopăţele, că eu ştiu unde te duci şi-ţi voi fi de mare folos. 

— Măi, Urechi-Lungi, se vede lucru că nu mi-i dat să 
ajung unde m-am pornit, că foamea o să mă dea gata. Dar 
hai să te mai ajut şi pe tine, mai ales că te duci ca mine 
după mireasă. 

După ce i-a legat în lopăţele piciorul iepuraşului, a 
încălecat iar pe cal şi din nou la drum. Către asfinţitul 
soarelui, iaca au ajuns şi ei la porțile Palatului de aur al lui 
Barbă-Albă-Împărat. Când se uită el de j jur-împrejur, pe 
fiecare par din gard era câte un cap de om. Dar un singur 
par mai rămăsese gol şi mereu striga: „Cap... cap... cap...“ 

— Auzi, Crap-Năzdrăvan, ce strigă parul de colo? 

— Aud, calule, a zis Crap-Năzdrăvan, nu-ţi fie teamă, 
parul a strigat şi o să mai strige mult şi bine, căci cu capul 
meu fii sigur nu i se va astupa gura. Deocamdată, să 
vedem cum ajungem la împărat. 

Când au dat să intre pe poartă, au fost opriţi de doi 
zmei care străjuiau porțile palatului şi cu gurile căscate 
stăteau gata să înceapă atacul împotriva lui Crap-Năz- 
drăvan. Dar Crap-Năzdrăvan s-a răfuit una-dovă cu 
zmeii. După aceea au ajuns la a doua poartă, care era 
străjuită de doi balauri cu câte şapte capete. 

— Ehei, calule, aici i-aici, a zis Crap-Năzdrăvan. 

Când i-au văzut, balaurii au început care-ncotro să-şi 
mişte capetele şi cozile într-o parte şi alta, pe nări vărsau 
săgeți de foc, de pârjoleau pietrele. Crap-Năzdrăvan nu 

le-a mai dat vreme de gândit. A scos sabia din teacă şi a 
dat pinteni calului să treacă prin poartă. Dar numai ce 
intrase calul pe poartă, balaurii s-au şi năpustit asupra lui 
Crap-Năzdrăvan şi s-a încins o luptă între ei pe viaţă şi 
pe moarte. Cât de puternic era Crap-Năzdrăvan, era gata- 
gata să fie răpus. Dar până la urmă s-a răfuit şi cu balaurii. 
Când au ajuns la a treia poartă, care era şi ultima, aici nu 
străjuia nimeni, însă poarta era închisă şi pe un stâlp al 
porţii era o tăbliță pe care scria că cine va mânca şi va 
bea ce se află după poartă în ograda împăratului va putea 
ajunge cu bine la împărat. Iar cine nu, i se va reteza capul. 
Ceea ce scria pe stâlpul porţii l-a cam pus pe gânduri pe 
Crap-Năzdrăvan, însă calul îndată l-a încurajat: 

— Să intrăm, Crap-Năzdrăvan, nu-ţi fie teamă, că fac 
eu să fie bine. 

Când au deschis poarta şi au intrat în ograda împăra- 
tului, au dat cu ochii de două care cu pâine, doi boi fripţi 
şi două butii mari cu vin de şapte ani. Crap-Năzdrăvan 
abia apucase să mănânce o bucată de carne şi să bea 
câteva guri de vin, iar calul terminase pâinea şi carnea de 
mâncat şi vinul de băut. Şi după ce s-au ospătat bine, 
îndată i s-a dus veste lui Barbă-Albă-Împărat şi când a 
primit vestea împăratul, îndată a poruncit slugilor să-l 
primească cu cinste pe viteazul Crap-Năzdrăvan. Când a 
intrat Crap-Năzdrăvan î în palatul împăratului, a zis: 

— Bun găsit, măria-ta, Barbă-Albă- - Împărat! 

— A... Bun sosit la noi, voinice Crap-Năzdrăvan. Aşa 
eşti după cum te-am visat. Dar ce dor, mă rog, te-a adus 
pe meleagurile mele? 

— Doamne, ce dor... Dacă ţi-i cu voie, vreau să-ţi fiu 
ginere, împărate Barbă-Albă. 

— Bucuros, Crap-Năzdrăvan, de ce nu? Dar dacă ai 
trecut cu bine prin cele trei porți de la intrare în ograda 
palatului meu, mai am o încercare la care să te pun. Şi 
iaca despre ce e vorba: Trei nopți la rând trebuie să te 
ascunzi unde ştii. De te-or găsi cele trei fete ale mele, să 
ştii că-ţi pun capul în par. De vei avea noroc şi nu te-or 
găsi, ai să-ţi iei una din cele trei fete, care ţi-o fi pe plac. 

— Bine, împărate, a zis Crap-Năzdrăvan, să punem la 
încercare şi asta. 

Împăratul, nici una, nici două, bate de trei ori din 
palme şi îndată au apărut burtoşii de bucătari cu tăvile 
pline cu fripturi de purcel şi vin din cel mai bun. După 
ce au mâncat şi au băut pe săturate, Crap-Năzdrăvan s-a 
dus să tragă un pui de somn. De la o bucată de noapte a 
fost anunţat că trebuie să se ascundă. Cât ai zice peşte, 
Crap-Năzdrăvan s-a sculat, s-a îmbrăcat şi a ieşit în 
ograda palatului. Se duce el încolo şi încoace, dar numai 
că nu găseşte unde să se ascundă. Timpul trecea văzând 
cu ochii și fetele împăratului se porniseră în căutarea lui. 
Umblând el aşa, îşi aduce aminte de cioară, care-i legase 
aripile în lopăţele şi şi-a zis: „Hm... Cândva, am ajutat o 
cioară şi ea s-a lăudat că la nevoie îmi va veni in ajutor. 
Ei, amu cu ce-ar putea ea să mă ajute?“ Nici bine nu 
terminase de spus Crap-Năzdrăvan, că cioara a şi apărut 
lângă el şi grăbită a zis: 

— Crap-Năzdrăvan, Crap-Năzdrăvan! Hai mai repede 
şi te bagă în scorbura copacului de colo, că vin fetele 


- împăratului şi de te-or găsi, îi vai şi amar de tine. 


Crap-Năzdrăvan s-a ascuns repede în scorbura copa- 
cului şi cât ai clipi, s-au adunat atâtea ciori pe copac şi 
pe lângă copac, de puteai să juri că n-a fost de când îi 
lumea copac pe acel loc. Când au început o cârâială şi o 
gălăgie, nu se auzea nici în cer nici pe pământ; te lua 
groaza să treci pe lângă ele. Când au ajuns fetele împăra- 
tului pe lângă claia de ciori, s-au învârtit de câteva ori pe 
acolo, dar nici în gând nu le-a venit că Crap-Năzdrăvan 
ar fi ascuns între ele. N-a mai durat mult și iaca începuse 
să cânte cocoşii de miezul nopţii şi fetele împăratului, 
moarte de oboseală, nici gând să-l găsească pe Crap- 
Năzdrăvan. În zori de zi, fetele au ajuns la palat şi de 
ruşine că nu-l găsiseră pe Crap-Năzdrăvan nici nu îndrăz- 
neau să dea ochii cu împăratul. Când a auzit împăratul că 
nu l-au găsit, nu-şi afla locul de supărare. A doua noapte, 
Crap-Năzdrăvan s-a dus iar să se ascundă. Căutând el loc 
de ascuns, când a ajuns pe malul iazului, şi-a adus aminte 
că a făcut bine unui rac şi racul s-a lăudat că-l va ajuta la 
nevoie. Nu terminase bine de gândit şi racul şi-a scos 
capul din apă şi a strigat către Crap- Năzdrăvan: 

— Crap-Năzdrăvan, vino repede să te înghit, că fetele 
lui Barbă-Albă Împărat sunt pe urmele tale, şi de te-or 
găsi ți se pune capăt zilelor! 

Crap-Năzdrăvan a sărit repede în apă, racul l-a înghiţit, 
apoi s-a lăsat la fundul iazului. Până să ajungă fetele 
împăratului, se adunase atâta răcăraie deasupra racului cel 

ascundea pe Crap-Năzdrăvan, câtă frunză şi iarbă. Au 
trecut fetele împăratului pe lângă grămada cu raci de zeci 
de ori, au răscolit nisipul fir cu fir, l-au căutat prin desișul 
codrilor, prin iarba câmpului, prin munţi, piatră cu piatră 
au rostogolit, dar pe Crap-Năzdrăvan nu l-au mai găsit. 
Când zorile se revărsau, iaca şi fetele împăratului au intrat 
pe poarta palatului, moarte de oboseală. Când a aflat 
împăratul că fetele nici de data asta nu l-au găsit pe Crap- 
Năzdrăvan, nici n-a mai vrut să le vadă şi să le audă. A 
treia noapte, Crap-Năzdrăvan s-a dus iar să se ascundă. 
Mergând el încoace, iaca-şi aduce aminte de iepuraşul 
căruia-i legase piciorul în lopăţele şi, simțindu-se el 
ostenit, s-a aşezat pe iarbă şi a zis: 

— N-am ce spune... Cioara şi racul s-au descurcat 
frumos, dar iepurele, cum ar putea să mă ajute? 

Dar nici nu apucase a sfârşi bine de spus şi iepuraşul 
alerga spre Crap-Năzdrăvan de-i sfârâiau călcâiele. Şi 
cum Crap-Năzdrăvan nu se vedea din iarbă, din goana 
aceea mare, când s-a izbit iepurele în spetele lui, l-a băgat 
în toţi spericţii şi bietul iepure se învârtea în loc de ame- 
țeală, de parcă băuse la şapte praznice. 

— Crap-Năzdrăvan! Vin în căutarea ta felele împăra- 
tului împreună cu tată-su! Dă-te de trei ori peste cap, şi ai 
să te prefaci într-o steblă de busuioc. Mezina împăratului 
te va găsi şi o să te puie în coc. În zori de zi, când vor 
ajunge fetele împăratului la palat, tu să zici de trei ori: 


Busuioc, busuioc, 
Şade vesel după coc 
Şi mezina-i cu noroc. 


TI 


Şi când o fi să-ţi alegi de nevastă, pe mezină să ţi-o iei, 
că ea se prăpădeşte de dragul tău şi ea ţi se potriveşte. Şi 
amu grăbeşte-te că vin. 

lepuraşul, după ce i-a spus lui Crap-Năzdrăvan ce are 
de făcut, a dispărut ca din senin, iar Crap-Năzdrăvan s-a 
dat de trei ori peste cap şi s-a prefăcut într-o steblă de 
busuioc. N-a mai durat mult şi fata cea mică a împăratului 
ajunsese mai întâi la stebla de busuioc şi aşa de frumoasă 
ce i s-a părut, că repede a rupt-o şi a pus-o după coc şi şi-a 
văzut de căutat mai departe. Au căutat fetele şi au tot 
căutat, dar degeaba le-a fost osteneala, că nici de data asta 
nu l-au găsit pe Crap-Năzdrăvan. Pe când zorile începuseră 
să-şi reverse lumina peste culmele dealurilor, Barbă-Albă- 
Împărat cu cele trei fete ale sale se întorcea spre palat 
ostenit şi supărat că nu-l găsise nici în ultima noapte pe 
Crap-Năzdrăvan. Se gândea unde o să-şi ascundă capul de 
ruşine când or auzi ceilalți împărați şi crai din lumea 
întreagă că nu i-au mers încercările cu Crap-Năzdrăvan. 
Când a intrat în palat împăratul cu fetele sale, nici nu 
apucase a se aşeza, că s-au şi auzit rostindu-se cuvintele: 


Busuioc, busuioc, 
Sade vesel după coc 
Şi mezina-i cu noroc. 

Auzind împăratul cuvintele rostite, a rămas închilit ca 
stânca de piatră, că nu ştia de unde s-au auzit aceste cuvinte. 
Şi stând împăratul aşa, iar aude rostindu-se aceleaşi cuvinte. 
Şi când s-au auzit şi a treia oară, fata mezină şi-a adus 
aminte de stebla de busuioc ce o avea după coc, pune mâna 

pe steblă şi când a trântit-o la pământ, stebla de busuioc s-a 
prefăcut în Crap-Năzdrăvan. Când l-a văzut Barbă-Albă- 
Impărat, a rămas mut ca toţi muţii, dar pe loc şi-a revenit în 
fire. Sare şi se cuprinde cu Crap-Năzdrăvan şi a zis: 

— la amu, am găsit un ginere vrednic. Pe oricare din 
cele trei fete ale mele ai s-o vrei, pe aceea ţi-o dau. 

— Nu, împărate, a zis Crap-Năzdrăvan, să mi-o dai pe 
mezină, că asta mi-e dăruită de ursită. 

— Dăruită să-ţi fie, dragul meu Crap-Năzdrăvan, şi 
înainte de a te duce, să bem să ne înveselim, vitejia să-ţi 
cinstim. 

După o petrecere de trei zile şi trei nopţi, Crap-Năz- 
drăvan şi-a luat rămas-bun de la împărat și împărăteasă 
şi împreună cu mireasa lui au încălecat pe calul cel 
înaripat al său şi s-au pornit în zbor până la moşu-su 
Acadâncul-Florilor. Când au ajuns la el şi au intrat în 
casă, l-au găsit gemând şi legat de stâlpul patului. Când 
şi când îşi mai trăgea sufletul. 

— Ce ţi s-a întâmplat, moşule? l-a întrebat grăbit Crap- 
Năzdrăvan. 

— Vai de mine, dragă nepoate, de când ai plecat, a 
venit duşmanul ista de Obraz-de-Câine, mi-a tras o bătaie 
soră cu moartea, m-a legat burduf şi, după cum vezi, mi-a 
luat şi nevasta. 

Când aude Crap-Năzdrăvan, a încălecat pe cal şi ca 
furtuna mărilor, ca vârtecuşul secetelor, s-a avântat în 
goană către Obraz-de-Câine. Când a ajuns la el, fără să-l 
mai întrebe de sănătate, l-a luat pe cal şi l-a dus în adâncul 
codrilor, unde l-a legat bine de un copac, lăsându-l pradă 

fiarelor şi ţânţarilor, apoi s-a întors şi a luat-o pe nevasta 
lui moşu-su şi i-a dus-o înapoi acasă. 

— Iaca, moşule, ţi-am adus nevasta înapoi şi cât vei 
avea de trăit, supărat şi bătut de Obraz-de-Câine n-ai să 
mai fii şi nici fără nevastă n-ai să mai rămâi. 

Bătrânul Acadâncul-Florilor, când şi-a văzut nevasta, 
de bucurie uitase ca de când lumea bătaia ce-o luase de 
la Obraz-de-Câine, şi dă-i cu cheful trei zile şi trei nopți. 
După asta, Crap-Năzdrăvan şi-a luat rămas-bun de la 
moşu-su, âpoi, împreună cu mireasa lui, au încălecat pe 
cal şi au zburat ca pasărea spre împărățiuile tătâne-su. 
Când au ajuns la poarta castelului, străjile îndată au dus 
vestea împăratului şi împărătesei despre sosirea lui Crap- 
Năzdrăvan. Când au auzit împăratul şi împărăteasa uimi- 
toarea veste, de bucurie au poruncit străjerilor să sune din 
trâmbiţe şi buciume, apoi împreună cu tot alaiul împără- 
tesc, l-au întâmpinat pe Crap-Năzdrăvan şi pe frumoasa 
lui mireasă. După asta, împăratul a trimis oşteni călări în 
toate părţile să cheme lume la marele ospăț de nuntă al 
lui fecioru-su. În trei zile şi trei nopţi, s-a adunat atâta 
lume la castelul împăratului, câtă frunză şi iarbă, şi după 
cum se spune, pe acele vremuri, o petrecere mai mare şi 
mai frumoasă ca la nunta lui Crap-Năzdrăvan n-a mai 
fost şi nici nu s-a mai pomenit pe undeva până atunci. 
După nuntă, împăratul i-a încredinţat lui Crap-Năzdră- 
van cârma ţării şi, cât a trăit, lumea a fost mulţumită de 
faptele bune şi de judecata dreaptă a împăratului Crap- 
Năzdrăvanul. 

POVEŞTI AROMÂNE 
Moşul şi baba 


A FOST cândva pe undeva o babă şi un moş. Baba 

avea o colibă de sare şi moşul una de smoală. 

Într-o zi, moşul s-a pus de gătit ceva de mâncare ŞI 
cum nu avea sare, ceru de la babă: 

— Babă, să-mi dai un pic de sare să presar în mâncare! 

— Sare nu-ţi dau nici un pic! răspunse baba şi-i 
întoarse spatele. 

Atunci moşul se rugă: 

— Oh, doamne! Dă o ploaie să se topească toată 
colibioara babei! 

Și se porni o ploaie şi un potop, de se topi sălaşul babei 
şi biata babă a rămas pe drumuri. Se pocăi şi veni la moş: 

— Moşule, moşulică, nu mă iei şi pe mine în cocioaba 
ta? 

— Te iau, răspunse moşul, dar mă tem nu cumva peste 
noapte să sforăi prea tare, să-mi sperii caprele şi să-mi fugă. 

— Doamne fereşte! 

Şi moşul o pofti în colibă. Dar, la miezul nopţii, când 
e somnul mai uituc, unde începu baba să-i tragă la 
aghioase, de se speriară toate caprele şi-şi luară câmpii. 
Apoi, prinde-le de mai poţi! 

— Ah, ce mi-ai făcut, păcatele mele, tu, babă afurisită! 
Piei din ochii mei! 

Şi fugi moşul după capre, să le ajungă din urmă şi să 
le dea înapoi. Şi tot le fugări prin cotituri, ba aici ba colea, 
până intrară în tufişuri şi le pierdu din ochi. Şi cum alerga 
necăjitul moş de-l treceau răcorile, iată în faţa lui o vulpe. 

— Vulpe, vulpe! Nu ai văzut nişte capre? 

— Ba da, zise vulpea, dacă îmi dai şi mie una, am să-ţi 
spun încotro au luat-o. 

— S-a făcut! Numai zi odată mai repede! 

Şi vulpea îl îndreptă pe poteca unde o tuliseră caprele. 

Cum păşi moşul mai încolo, se întâlni cu un lup. 

— Lupe, lupe, n-ai zărit cumva nişte căpriţe, să-mi 
spui pe unde au apucat-o? l 

Lăcomind şi el la o căpriță, se învoi să-i dea şi lui una 
şi astfel se luă pe urmelor lor. 

Tot fuga fuguliţa, merse moşul cu limba scoasă de 
osteneală şi bătrâneţe şi mai departe se pomeni cu un urs. 

— Ursule, ursule, nu mi-ai zărit nişte capre fugare pe 
undeva? l 

— Ba le-am zărit, dar nu-ți spun până nu-mi dai şi mie 
una. 

Moşul, neavând ce face, primeşte tocmeala şi ursul îi 


arată unde erau caprele. Şi, cum le găsi, le mână înapoi 


cu caţa !. Trecu pe la urs şi el îi ceru o capră: 
— La colibă, zise mogul, că aici nu am vreme. 
Mai încolo dete de lup şi sări şi el cu fleoanca: 


1 bâta. 

— La colibă, făcu moşul, că acum mă grăbesc să nu 
înnoptez în pădure. 
5 După o bucată de drum ajunse şi la vulpe. Dar, 
vicleana, nici una, nici două, înhăță o capră de picior. 

Poc! lovi moşul o dată cu caţa peste grumazul vulpii. 

— Cum, aşa ne-a fost vorba? întrebă vulpea. 

— Cumetria se cere, nu se ia! zise mogul. Pofteşte la 
colibă să-ţi iei partea. 

Ajuns la colibă, înțărcui frumos caprele şi puse de 
pază dulăii. 

— Haideţi acum, zise el dihăniilor, să vă luaţi caprele. 

Când ele se băgară în are, în loc de capre le 
întâmpinară dulăii, care se săltară asupra lor, le făcură 
papară şi le cărară sfâşiate afară. 


Lupul şi vulpea 


A FOST când a fost. A fost un lup, jupân Nicoară, 
ŞI o vulpe, jupâniţa Codana, care se întovărăşiră la vânat, 
învoindu-se ca tot ce vânează să împartă frăţeşte între ei. 

Odată, pe când ieşiră la vânătoare, găsiră pe drum o 
oală cu miere. 

— Hap! sări jupân Nicoară, am s-o înhap toată! 

— Mai întâi, ca tovarăş al meu, cată să zici: ş-o 
înhăpăm amândoi, se împotrivi jupâniţa Codana. Şi, apoi, 
dacă am pus laba pe miere, trebuie s-o dăm gata dintr-o 
dată? Ce fel de casă vrei să facem împreună, dacă dăm 
gata tot ce găsim? 

Şi după cum judecă şireata vulpe, o pitiră într-un 
jneapăn. Nu trecu o zi şi cumătră vulpe zise lupului: 

— Jupân Nicoară, sunt chemată să botez. 

— Dacă eşti chemată, du-te! răspunse lupul. 

Se duse vulpea şi lip-lip! lăpăi din miere. 

La întors, o iscodi lupul: 

— Ce nume i-ai dat, jupâneasă vulpe? 

— Începătura, că doar era fată. 

— Frumos nume, să-ţi trăiască! îi ură lupul. 

A doua zi, din nou, începu vulpea: 

— Jupân Nicoară, m-au colăcit să botez. 

— Du-te, dacă te-au colăcit. 

Vulpea se duse şi lip-lip înjumătăţi oala cu miere. La 
întoarcere, o întrebă lupul: 

— Ce nume i-ai pus, jupâneasă vulpe? 

— Ce nume să-i pun? Jumăţel, că ăsta era băiat. 

După o zi, scorni vulpea iar: 

— Jupân Nicoară, m-au pofiit să botez. 

Lupul-lup, minte proastă, nu luă seama că nu-i lucru 
curat la mijloc, o lăsă să se ducă. Cum îşi înfundă botul 
vulpea, nu cruţă nici o picătură din mierea care mai era 
în oală. La întors o întrebă jupân Nicoară: 

— Ce nume i-ai pus? 

— Isprăvitura, am botezat-o, zise vulpea care isprăvise 
mierea toată. 

— Frumos nume, să-ţi trăiască! îi ură lupul. 

Tocmai se încheiaseră trei zile şi se porni cu pofta să 
se îndoape şi el cu miere. Dar ce să ia în gură? Pietre? 
Mierea toată o zvântase vicleana de vulpe. 

— Jupâne, jupâne Nicoară, se vede că ai linchit mierea 
fără mine, i-o luă înainte vulpea. 

— Să mă ierţi, jupâniţă Codană, se oțărî lupul, ba îmi 
pare că tu ai făcut una ca asta! 

Ba că tu, ba că eu, s-au sfădit şi s-au despietit, Vulpea 
o întinse către marginea satului, spre a şterpeli vreo găină; 
în cale dete de un popă, care se înapoia de la mânăstire 
cu măgarul încărcat de prescuri. Cum îl zări de departe, 
ea se tolăni pe cărare, făcu pe moarta în păpuşoi şi cum 
trecu popa, o luă de picior şi o aruncă pe măgar. 

„Bună-i de blană pentru preoteasă“, gândi el. 

Vulpea, furişată pe la spate, dezlegă sacii cu prescurile 
şi le azvârli pe jos. Apoi sări şi ea şi una câte una le 
îngrămădi în sac şi o zbughi cu ele. O tuli în pădure şi se 
întâlni cu jupân Nicoară. El o întrebă: 

— De unde vii, Codană, cu chilipirul ăsta? 

— De unde să vin, jupân Nicoară, ia vin şi eu de la 
mănăstire. 

— Cum aşa? Cine ţi-a dat sacul? Cum ai dres şi-ai 
meşterit? 

— lacă aşa, uşor, jupân Nicoară. M-am dus la poarta 
mănăstirii şi m-am milogit: 

= Dă-mi, părinţele, o prescură! Dă-mi, părinţele, o 
prescură! 

Şi deodată îmi dete popa o desagă întreagă. 

— Dacă mă rog şi eu, capăt una? 

— Mai încape vorbă? 

Nu se codi lupul şi hai la mănăstire. Îşi băgă botul pe 
poartă şi începu să urle ca lupul: 

poate mai uimiţi şi mai minunaţi. Ci numai Madanamala 
arăta o faţă rece şi nepăsătoare. Căci se gândea: „La ce 
bun chipuri de aur, chiar desăvârşit lucrate, dacă lipseşte 
chipul celui drag? Şi ce să fac eu cu momâile astea în 
lipsa iubitului meu?“ 

Şi chibzuind la stearpa nebunie a păstrării chipurilor 
acelora şi la foloasele pe care atâta prisos de aur l-ar fi putut 
aduce unora mai puţin avuţi, puse de se tăiară câteva din 
mădularele acelea fără preţ şi chemând la sine un brahman 
învăţat, îl dărui după învăţătura lui. Şi cum acesta era cu- 
noscător doar în două din cele patru Vede, aceste vechi 
scrieri de învăţătură, primi două. lar vestea răspândindu-se 
cu iuţeala fulgerului, începură a veni din toate părțile şi din 
toate colțurile regatului puhoi de învăţaţi dornici de a se 
înfrupta şi ei din roadele unei atât de nemaiîntâlnite 
dărnicii. Ci fiecare primea după ştiinţa lui: căci de stăpânea 
trei Vede, primea trei bucăţi de aur, de ajuns ca să-l hră- 
nească pe el şi pe urmaşii lui, ba şi pe urmaşii urmașilor 
lui până-ntr-a suta spiţă; iar de stăpânea patru, primea 
patru. Şi-aşa! Iar izvorul acesta al miluirilor se arăta nese- 
cat prin puterea dorinţei regelui Vikramaditya, iubitul 
preafrumoasei Madanamala,; iar chipurile arătau tot atât de 
noi şi de întregi, de parcă atunci ar fi fost făcute. 

Or, amestecat printre cei veniţi să se răsfeţe în lumina 
mărinimiei, se afla şi un preaînvăţat brahman pe nume 
Songramadatta, de fel din Pataliputra. Ci găsindu-se el 
bogat răsplătit pentru cărturăria şi desăvârşita lui cunoaş- 
tere în cele patru Vede şi văzând că Madanamala, deşi 
stăpână a unui palat minunat şi a unor bogății fără istov, 

arăta mereu o faţă copleșită de amărăciune şi netihnă, se 
miră mult în sufletul său. Şi luându-şi rămas bun de la ea, 
se întoarse în cetatea lui de baştină. Ci ajungând acolo, 
fu cuprins de nelinişte. Şi se gândi: „Ce să fac cu acum 
cu aurul ăsta? Şi unde să-l ascund? Căci prăbuşirea mea 
e aproape şi moartea neîndoielnică. Să merg să încre- 
dinţez, dar, aurul acesta regelui nostru spre păstrare, căci 
ce înseamnă bogăţia fără puterea care s-o apere?“ 

Și chibzuind astfel, se duse întins la rege. Și spunându-i 
păsul, nu uită să pomenească de măreaţa purtare a mărini- 
moasei Madanamala şi de ciudata ei tristeţe. Ci auzind 
acestea, inima regelui se-nfioră de bucurie. lar dragostea 
pentru Madanamala i se aprinse şi mai puternic în suflet. 
Şi împlinind dorinţa brahmanului aceluia aducător de veşti 
bune şi mai umplându-l de daruri, îl trimise în drumul lui, 
după firitiselile cuvenite. Ci el aşteptă un ceas când toată 
lumea dormea şi luându-şi zborul ajunse într-o clipă în 
Pratişthana, oraşul preaiubitei lui Madanamala. 

Şi pătrunzând în palat, o află acolo slăbită şi cu o 
înfăţişare de tot jalnică, ce stârnea mila. Şi îmbrăţişân- 
du-se, aflară amândoi alinarea sufletelor lor fripte de 
durerea despărțirii. Ci, după un răstimp, când îşi mai 
veniră în fire, regele îi spuse cine era şi de ce venise în 
cetate. Or aflând ea de duşmănia regelui Vikramaditya 
pentru regele Narasinha şi de legământul ce-l făcuse 
iubitul ei, îl întrebă surâzătoare: 

— Asta să fie oare pricina frământărilor tale, o, stăpâne 
al meu? Alungă-ţi dar supărarea şi eu îţi chezăşuiesc 
împlinirea grabnică a dorințelor tale. 

Și mai lăsând să treacă o zi, trimise un sol la regele 
Narasinha, spre a-l pofti cu toate cinstirile la palat. Ci 
acela, căruia, de când cu venirea regelui Vikramaditya i 
se cam închiseseră porţile spre inima frumoasei ganika, 
fu peste măsură de bucuros de această chemare. Şi 
simţindu-şi sufletul nespus de uşor şi vesel, se grăbi, 
fiindu-şi singur sol, spre palatul minunatei Madanamala. 

Ci ajungând acolo şi pătrunzând în cea dintâi sală, nu 
mică îi fu uimirea când auzi pe paznicii ce făceau de 
strajă strigând: „O, rege, prinţul Narasinha, robul tău 
credincios, ţi se închină cu supunere!“ Şi trecând în cea 
de-a doua sală, lucrurile se petrecură aidoma, şi la fel şi 
în celelalte. Iar regele Narasinha, văzând acestea, nu ştia 
ce să facă mai întâi: să se mire sau să se mânie. Ci 
ajungând în pragul ultimei săli, gândi: „Mai bine să mă 
prefac că nu iau în seamă toate acestea. Şi vom vedea mai 
apoi de trebuie să pedepsim şi pe cine.“ 

Or intrând înăuntru şi văzându-l pe regele Vikrama- 
ditya stând zâmbitor în picioare alături de frumoasa 
Madanamala, pricepu totul dintr-o dată. Şi îşi spuse: 
„Regele acesta, deşi înfrânt, şi-a atins ţinta şi deşi nepu- 
tincios şi-a împlinit dorinţa, numai prin puterea iscusinţei 
sale. Ar fi dar semn de mare neînţelepciune să dau frâu 
liber mâniei. Căci ce înseamnă puterea celor puternici în 
faţa puterii celor înţelepţi?“ 

Şi gândind astfel, se îmbrăţişă cu regele Vikramaditya 
şi aflând de la el toată povestea, ca şi de minunatul lui 
dar de a zbura prin văzduh, se simți cum nu se poate mai 
fericit că legase prieteşug cu un om atât de înzestrat. 

ONE Pa me PO A 


Ci regele Vikramaditya, după ce mai stătu un timp în 
Pratişthana, în ospeţie la regele Narasinha, se întoarse cu 
draga lui Madanamala în Pataliputra, trăind de atunci o 
viaţă de necurmată fericire şi bucurându-se, datorită iscu- 
sinţei sale, de roadele unei domnii tihnite şi îmbelşugate. 


Ciudatele păţanii ale lui Kesata 
şi ale prietenului său, Kandarpa 


KESATA ERA un tânăr brahman ce văzuse lumina 
zilei în strălucitoarea Pataliputra. Părinţii îi muriseră încă 
pe când era copil, aşa că rămăsese mai mult de capul lui, 
petrecându-şi vremea în cârdăşii îndoielnice şi prietenii 
deşucheate. Şi cum n-avea altă avere decât adăpostul unui 
acoperiş şi un pat pe care să-şi întindă mădularele, se văzuse 
nevoit încă de mic să-şi câştige traiul în toate chipurile şi 
pe toate căile, slujind de măscărici şi călăuză altor derbedei 
mai avuţi, ţinând un ochi mereu treaz la câştig şi o ureche 
aţintită la zornăitul îmbietor al aurului. Şi fiind dăruit cu un 
boi frumos şi cu o fire petrecăreaţă, izbuti repede să se facă 
plăcut celor de care atârna bunăstarea sa. Iar faima de 
poznaş bun la petreceri i se răspândi în tot oraşul. 

Or, trezindu-se într-o bună dimineaţă cu capul îngreu- 
nat de aburii vinului ce băuse la un chef cu o seară înainte 
şi înclinând spre acea aprigă căință a oamenilor mahmuri, 
îşi zise: „Cât o să te mai ţii de potlogării şi necuviinţe, o, 
Kesata? Şi până când vei mai fii tartorul şi călăuzul 

tuturor desfrânaţilor din cetate? Ci a sosit cred vremea 
să-ți iei nevastă şi să păşeşti şi tu în rândul oamenilor de 
treabă din oraş.“ Şi scuturându-se din amorţeala ce-l 
cuprinsese, pregăti cele de trebuinţă pentru un drum lung. 
Iar a doua zi, înainte să se crape de ziuă, îşi părăsi pe furiş 
casa şi cetatea de baştină, pentru a merge să găsească o 
soţie potrivită lui. Căci despre peţirea vreuneia dintre 
fetele din cetatea sa nu putea fi vorba, într-atât se lăţise 
faima pehlivăniilor lui cele nemăsurate. 

Ci după un răstimp, ajunse în dreptul unui râu adânc. 
Şi cum era obosit, se-ntinse pe țărm, cu gând să aţipească. 
Or nici nu închisese bine ochii, că auzi venind de undeva 
zvon de muzică şi glasuri. Şi întredeschizând mai întâi 
ochii, văzu apropiindu-se o mare mulţime de oameni 
măreț înveşmântaţi. Şi dintru început crezu că era alaiul 
vreunui rege. Dar deschizând ochii mai bine, pricepu că 
erau doar nişte nuntaşi plecaţi în peţit. Şi cum nu mai 
mâncase de multă vreme şi-şi simțea pântecele ghiorăind, 
se îndreptă, luându-și o înfăţişare umilă, spre alaiul acela. 
Or nici nu apucase el să deschidă gura, când văzu des- 
prinzându-se din mulţime un bătrân brahman cu înfăţi- 
şare preacinstită. Deasupra bărbii şi nasului său stră- 
luceau doi ochi tare pătrunzători, care-l scormoniră pe 
Kesata până-n adâncul inimii. Şi pricepând de-ndată cu 
cine avea de-a face, porunci să se-aducă toate cele de 
. trebuință îndestulării oaspetelui. Şi când acesta-şi mai 
potoli foamea şi-şi mai veni în fire, bătrânul îl luă 
deoparte şi-i spuse cu blândeţe: 


126 


— Asupra mea apasă o grea nenorocire, o, oaspete al 
meu. lar dezlegarea ei atârnă numai de tine. Căci iată: 
nevrednicul din faţa ta are un fecior bătut cu toate 
hidoşeniile, tot aşa cum tu eşti dăruit cu frumuseţe. Căci 
are părul rar, ochii urduroşi, privirea ponpişă, nasul turtit 
şi urechile ca nişte vânturătoare. lar pântecul, ce este mai 
larg şi mai încăpător decât un burduf din cele mari, i se 
sprijină doar pe nişte picioruşe scălâmbe şi subțirele de-a 
mirările. Eu, în dragostea mea de tată, am chibzuit să-i 
găsesc vreo soaţă, măcar că e atât de pocit. Şi m-am gân- 


“dit la Rupavati, fiica unui prieten de-al meu, brahmanul 


Ratnadatta. Şi la el merg eu acuma. Or Ratnadatta nu ştie 
nimic despre bazarul acela de urâţenii care e fiul meu. lar 
eu nici nu îndrăznesc să i-l arăt. Drept care, iată: ţine tu, 
care eşti frumos, locul fiului meu până ce se face nunta; 
iar pentru facerea asta de bine, eu şi familia mea îţi vom 
fi datori toată viaţa. Şi pentru bunătatea ta o să fu răsplătit 
din belşug. 

Parte înduioşat de vorbele bătrânului, parte cu gândul 
la răsplata ce-l aştepta, Kesata se învoi pe dată. Şi alătu- 
rându-se alaiului, ajunse în scurtă vreme la porțile cetăţii 
în care trăia Ratnadatta, tatăl frumoasei Rupavati. Şi cum 
se lăsase întunericul, hotărâră cu toţii să poposească acolo 
peste noapte. 

Ci cum Kesata se dusese la râu să-şi clătească gura 
potrivit datinii, văzu răsărind din apă un duh înfricoşat 
din neamul Rakşasa. Şi şiroind tot de apa râului acela, 
duhul se năpusti pe dată la Kesata, cu gând să-l înghită. 
lar acesta, verde de spaimă şi tremurând din toate 

încheieturile, se aruncă la picioarele duhului. Şi poves- 
tindu-i întâlnirea sa cu bătrânul brahman, ca şi făgăduiala 
ce-o avea de împlinit, se legă cu jurământ ca, odată treaba 
isprăvită, să se-ntoarcă spre a sluji de hrană duhului. 

Ci a doua zi, bătrânul brahman îl aduse pe Kesata, 
împodobit cu toate podoabele unui mire, la casa socrului 
său Ratnadatta. Şi Kesata fu căsătorit după obicei cu 
frumoasa Rupavati, mireasa sa. Şi chiar că fu o joacă de 
copii pentru el să sucească minţile unei fetişcane ca aceea. 
Ameţită de iubire, Rupavati se arăta cum nu se poate mai 
supusă stăpânului ei. Or, cum de la o vreme Kesata se 
arăta mereu îngândurat şi fără chef, Rupavati se frământa 
întruna, neputând pricepe pricina posomorelii aceleia 
ciudate. Şi cum nu îndrăznea să-şi tulbure soţul cu între- 
bări de prisos, hotărî să nu-l scape din ochi, oriunde s-ar 
duce şi orice-ar face, fără a arăta că băgase ceva de seamă. 

Ci într-o noapte, crezând-o adormită, Kesata ieşi pe 
furiş, spre a-şi ţine făgăduiala ce făcuse duhului. Iar 
Rupavati, care numai nu dormea, se strecură după el, cu 
inima plină de grijă. Şi când ajunseră la malul râului 
acela, valurile pe dată se tulburară şi din ele ieși o dihanie 
cumplită, ce şiroia pe toate părțile de apă. Iar dihania nu 
era decât duhul acela mâncător de oameni din neamul 
Rakşasa. Ci zărindu-l pe tânăr, duhul îi spuse: 

— Lăudat fii, o, Kesata, tu a cărui vorbă e una cu fapta, 
căci multă cinste aduci prin purtarea ta Pataliputrei, 
slăvită cetate. 

Şi zicând acestea, tocmai se pregătea să-l înghită pe 
nefericitul Kesata, când auzi o voce subţirică strigând: 

— O, duhule milostiv, gândeşte-te din ce am să trăiesc 
eu dacă-l mănânci pe omul acesta, soțul meu! Mai bine 
mănâncă-mă pe mine, ca să termin odată cu viaţa asta 
amară. 

Ci înduioşat, duhul îi răspunse: 

— Fii pe pace, fiică a unor părinţi de două ori născuţi. 
Căci moartea omului de colo nu te va lăsa muritoare de 
foame. Iar tu vei trăi din pomeni. 

Or auzindu-l, vicleana nevestică-i răspunse: 

— Dar cum să cerşesc eu, o femeie? Şi-apoi, cine să 
dea de pomană uneia ca mine? 

— Aceluia care n-o vrea să-ţi dea, să-i sară capul 
tăndări într-o sută de bucăţi, răspunse duhul. 

— Atunci fie să-mi înapoiezi soţul drept pomană, 
strigă fata. 

Şi cum duhul şovăia, nepreavoind a-i face pe voie, 
căpăţâna începu să i se umfle şi se umflă atât, încât se 
sparse într-o sută de bucăţi. Şi duhul muri pe loc. 

A doua zi alaiul de nuntă şi mireasa plecară din cetate. 
Iar după un timp, ajungând pe malul râului Narmada, se 
urcară în trei bărci. Or moşneagul acela viclean, condu- 
cătorul alaiului, chibzuise astfel lucrurile încât Rupavati 
şi o parte din nuntaşi să se urce în prima barcă iar el 
împreună cu cei rămaşi se urcară în cea de-a doua. Cât 
despre Kesata, acesta rămase singur cu barcagiul în cea 
de-a treia barcă. Ci toate se făceau spre nimicirea lui 
Kesata, ce devenise cam stânjenitor împlinirii socotelilor 
sacului aceluia al vicleniilor, bătrânul brahman. Căci 
departe de a-şi opri barca alături de celelalte două, 

barcagiul, ce fusese cumpărat dinainte, vâsli fără şovăire 
drept spre mijlocul apei. Şi ajungând în dreptul unui loc 
pustiu, îl azvârli pe Kesata în apă şi se depărtă în grabă. 
Dar, spre norocul său, Kesata ştia să înoate şi ajunse fără 
primejdie la țărm. Şi de cum puse piciorul pe uscat, se 
trânti la pământ şi adormi pe dată. 

De trezit se trezi târziu, după apusul soarelui. Şi cum 
în întunericul acela se desluşeau ba luminiţe înşelătoare, 
„ba zgomote ciudate, Kesata fu cuprins de frică. Şi în 
spaima lui vedea tot felul de făpturi nemaivăzute ce zbu- 
rau rătăcind de colo-colo prin noaptea aceea a beznelor. 
Ci el nu bănuia că acestea nu erau decât nişte vrăjitoare, 
iar pustia în care nimerise era sălaşul lor. 

Or, pe când sta el aşa, holbându-se în întunecimea de 
iad, deosebi ceva ca un vâjâit de săgeată şi înainte de-a 
se dezmetici bine, văzu şuierând pe lângă el şi apoi 
bufnind de pământ un om ce părea căzut din cer. Iar 
căderea omului acela stârni o zarvă înfricoşată printre 
vrăjitoarele cele zburătoare. Ci omul, ce era un tânăr cu 
înfăţişare din cele mai plăcute, se scutură, fără a-şi pierde 
cumpătul, de colbul căzăturii şi, ca şi când nimic nu s-ar 
fi întâmplat, se înclină în faţa lui Kesata, dându-i bineţe 
într-un grai ales. Şi intrând în vorbă unul cu altul, Kesata 
îi povesti străinului toate prin câte trecuse. Iar acesta, 
după ce-l ascultă, păru tare înduioşat şi-i zise: 

— Află, prietene, că dacă nenorocirile tale se datoresc 
mai degrabă nechibzuinţei decât unei soarte potrivnice, 
ale mele au ca singură pricină întâmplarea. 

Sunt brahman, iar casa părinţilor mei se află în Ratna- 
pura, o cetate de pe malul râului Vena. Iar numele meu e 
Kandarpa şi mă trag dintr-un neam de oameni vestiți prin 
bogăţia şi cinstea lor. Şi una din plăcerile mele cele mai 
mari era să mă scald în râul ce trece pe lângă oraşul nostru. 
Or, într-o dimineaţă mai călduroasă şi mai însorită decât 
altele, simţii că, dacă nu-mi răcoresc trupul în undele acelea 
limpezi şi îmbietoare, mor pe loc. Şi fără a mai sta pe 
gânduri, mă îndreptai spre apă. Ci intrând înăuntru şi 
zbenguindu-mă în voie, mă simţii deodată cuprins de un 
cârcel. Şi nemaiputându-mă împotrivi, mă lăsai târât de apă. 
Dar soarta mea milostivă nu vru să pier în apele acelea. Iar 
râul, după ce mă purtă cale îndelungată, mă zvârli într-un 
sfârşit pe un țărm pustiu şi neumblat. Chiar la malul apei 
se înălța un templu închinat zeiţei Durga. Şi văzându-l, mă 
prosternai pe dată şi mă rugai astfel: „Ai milă, o, zeiţă, de 
un nefericit pe care soarta lui nenorocoasă l-a aruncat 
departe de ai săi. Şi nu mă lăsa să pier prin locurile astea 
necălcate de picior de om, o, preamilostivo!“ 

Nu-mi terminasem eu bine rugarea, că cerul se întu- 
necă, soarele păru a se stinge, iar în jurul meu se stârni 
un vârtej de aripi ameţitor. Şi în mai puţin de o clipă mă 
pomenii trântit la pământ de tăria vântoasei aceleia. Şi de 
frică leşinai. Iar după un timp, când îmi mai venii în fire, 
auzii ca un murmur. Şi ferindu-mă să arăt în vreun fel că 
mă trezisem, deschisei binişor un ochi. Or ce văzui mă 
umplu de uimire. Căci în jurul unui foc stau trei făpturi 
înaripate, de o mărime peste fire. Şi privindu-le mai bine, 
fui uimit de frumuseţea lor neînchipuită. lar una spunea: 

— Ce să facem acum cu tânărul acesta? Căci iată, noi 
trebuie să mergem la marele sabat al vrăjitoarelor. Iar 
locul acesta e plin de animale şi de fiare de tot soiul; şi 
de l-am lăsa aici, ar fi ca şi cum l-am omorî cu mâna 
noastră. Să-l ducem mai bine într-un loc unde să fie la 
adăpost; iar după aceea îl vom aduce înapoi. Căci nu se 
cade să laşi în părăsire pe unul ce se roagă după ajutor. 

Şi fără a mai pierde timpul, făpturile acelea mă înșfă- 
cară ca pe-un prunc adormit. Şi trebuie să spun că umblară 
cu mare blândeţe. Şi pe dată se stârni un vârtej ca acela de 
la venirea lor, dar mai molcom parcă. Or nici nu apucasem 
să răsuflu, că şi coborâră şi mă lăsară în faţa unei case 
măreţe şi bogat împodobite. Şi uitându-mă să văd cum arăt, 
băgai de seamă că aveam pe mine toate veşmintele şi 
podoabele unui mire. Ci eu la început fusesem cu totul 
golaş şi neînveşmântat, afară poate de-un ştergar ce mi-l 
înfăşurasem în jurul coapselor. Şi cum mă minunam cu aşa, 
uşa casei se deschise deodată şi. auzii un glas ce striga: 

— Bucuraţi-vă, a venit mirele, a venit mirele! 

Auzind acestea, vrui să văd şi eu cum arăta mirele 
acela. Şi întorcând capul în toate părțile şi văzând că nu 
venea nimeni, rămăsei tare nedumerit. Dar deodată mă 
pomenii înşfăcat şi târât în casa aceea de o mulţime de 
braţe voinice. Or eu, deşi nu mă ştiam mirele nimănui, 
nu îndrăznii să mă împotrivesc unei cinstiri ce se arăta 
aşa de înflăcărată ca aceea. Şi mă pomenii pe dată în faţa 
unui altar de cununie. Iar la dreapta mea se afla o 
fetişcană de o frumuseţe tare ispititoare. Ci cum pricepui 

că aceea trebuie să fie mireasa, încetai să mă mai 
împotrivesc şi mă împăcai cu totul cu noua mea soartă. 

Şi înainte să mă dezmeticesc bine, eram gata cununat. 
Iar după ce furăm petrecuţi până-n odaia noastră, rămăsei 
singur cu nevasta mea. Şi cum între timp îi aflasem 
numele, o chemai cu duioşie. lar Sumanas, coborând 
privirile, rămase încremenită, neîndrăznind să facă nici 
cea mai mică mişcare. Ci încetul cu încetul îi alungai 
ruşinea cu mângâieri gingaşe. Şi-n scurtă vreme ne sim- 
țirăm de parcă ne-am fi cunoscut dintotdeauna. 

Or nu ne bucurasem noi bine unul de altul, când mă 
pomenii înşfăcat şi, fără a avea răgazul de a mă împotrivi, 
înălţat în văzduh de mâinile vrăjitoarelor celora nemă- 
surate, ocrotitoarele mele. Iar zborul acela neaşteptat 
nu-mi făcu nici pe departe la fel de multă plăcere ca prima 
oară. Şi nevăzând chip de împotrivire şi aflându-mă cu 
totul în voia lor, trebuii să mă împac cu pierderea iubitei 
mele Sumanas. Apoi, prietenele mele se întâlniră cu alte 
vrăjitoare, tot pe-atât de frumoase, duşmance lor. Şi între 
ele se încinse pe dată o luptă tare-nverşunată şi necruţă- 
toare. lar eu mă minunai cum era cu putinţă asemenea ură 
între făpturi atât de desăvârşite. Şi gândul acesta mă 
aruncă într-o tristeţe ciudată, ce mă făcu să uit şi de luptă, 
şi de primejdia în care mă aflam, într-atât mă căinam de-a 
mă fi născut în nişte timpuri în care nici prieteşugul, nici 
buna tovărăşie nu mai sunt cu putinţă. 

Dar cum în focul luptei vrăjitoarea care mă ţinea îşi 
mai slăbise strânsoarea, mă trezii deodată bătând aerul cu 
toate mâinile şi picioarele mele şi rostogolindu-mă în fel 

- şi chip, pentru a mă pomeni în sfârşit în faţa ta, în praful 
acestui țărm uitat, o, tovarăş al meu. 

Isprăvindu-şi istorisirea, Kandarpa stătu să se mai 
odihnească. lar după ce îşi arătă uimirea, Kesata spuse: 

— Alungate fie-ţi gândurile negre şi teama, o, Kan- 
darpa. Ci de acum, vrăjitoarele vor fi fără putere asupra 
ta şi nu vei mai avea să te aştepţi la nimic din partea lor. 
Căci iată: pe când mă mai găseam în mreaja unor priete- 
şuguri nepotrivite rangului şi firii mele, întâlnii odată un 
înţelept între înţelepţi. Iar înțeleptul acela, în bunătatea 
lui, îmi încredinţă taina unor cuvinte de a căror putere se 
tem îndeosebi vrăjitoarele. Aşa că hai să ne întovărăşim 
şi să plecăm din locurile acestea pustii. Şi cine ştie, poate 
în felul acesta le vom găsi şi pe iubitele noastre. 

Ci a doua zi dimineaţă, Kesata şi Kandarpa porniră la 
drum. Şi într-un târziu, ajunseră în dreptul unei cetăţi 
măreţe, aşezată pe malul râului Ratnanadi. Iar numele 
cetăţii era Bhimapura. 

Or, abia ajunşi acolo, fură întâmpinați de o zarvă 
nemaipomenită. lar femeile şi copiii alergau de colo-colo, 
tot ducând şi aducând nişte vase pântecoase pline cu hălci 
de carne, în vreme ce bărbaţii îşi făceau de lucru cu nişte 
cuţitoaie cât toate zilele. Ci uitându-se mai bine, văzură 
că hărmălaia aceea nu fusese stârnită decât de un peşte 
aruncat de furtună în apele râului. Or, din pricina trupe- 
şeniei lui fără măsură, peştele se înțepenise cu totul între 
malurile altminteri destul de largi ale râului. Şi văzând 
matahala aceea neputincioasă, oamenii, dând frica pe 

lăcomie, se năpustiseră să-şi taie care de-o plachie, care 
de-o saramură sau vreo altă mâncărică la fel de ispititoare. 

Ci tot tăind aşa, nu mică le fu mirarea când văzură 
strecurându-se din burta sfârtecată a peştelui o fată ce s-ar 
fi putut pe drept numi frumoasă. lar la vederea ei, 
Kandarpa se încleştă de braţul lui Kesata şi-i şopti 
tulburat la ureche: 

— De nu mă înşală ochii, femeia asta nu-i alta decât 
Sumanas, soţia mea. Dar nu pricep cu nici un chip în ce 
fel a putut ea ajunge în pântecele peştelui acesta. Să 
rămânem deci deoparte până se vor lămuri lucrurile. 

Apoi, venindu-şi în fire, toţi acei gură-cască se grăbiră 
să-i dea ajutor. Mai venindu-şi în fire, Sumanas povesti: 

— Sunt brahmană, iar tatăl meu este unul din locuitorii 
de vază ai cetăţii noastre, Ratnakara. Numele meu este 
Sumanas şi sunt măritată cu un tânăr brahman pe nume 
Kandarpa. Ci nunta mea fu ciudată şi aducătoare de 
nenorociri. Căci chiar în noaptea nunţii, soţul meu, Kan- 
darpa, se făcu nevăzut, fără ca de atunci să mai fi auzit 
ceva de el, cu toate că l-am căutat neîncetat. În deznă- 
dejdea mea, socotii că nimic nu mi-ar mai fi putut aduce 
alinarea. Şi fără a mai ţine seama de rugămințile şi doje- 
nile părinţilor, hotărâi să mă lipsesc de o viaţă atât de 
nenorocoasă. Şi aruncându-mă în apă cu gând să mă-nec, 
mă pomenii în pântecele peştelui acestuia. Or nici nu 
fusesem, bine înghițită, că mă simţii zgâlţâită ca de un 
cutremur. Şi neavând de ce să m-agăţ, eram hâţânată când 
sus când jos de tăria smuciturilor. Ci cum priceput că 
pricina zbânţâielilor acelora trebuie să fie vreo furtună, 

nu mă neliniştii prea mult. Dar deodată mă simții zvârlită 
de o pălitură mult mai năprasnică decât celelalte, care era 
să pună capăt dănţuielii mele fără voie în burta peştelui. 
Şi rămânând fără simţire, nu mă trezii decât când simții 
pe obraz ceva ca o boare, iar pe ochi jucându-mi razele 
soarelui. Deschizând ochii şi văzând borta ce se căscase 
în burta peştelui, mă grăbii să ies din locul acela nesuferit. 
Şi asta-i povestea mea. 

Abia-şi terminase Sumanas povestirea, când un 
brahman pe nume Yajnasvamin strigă, făcându-şi loc prin 
mulţime: 

— Vino la mine, fiica mea! Căci eu sunt Yajnasvamin, 
fratele mamei tale. l 

Ci Sumanas, uitându-se la omul acela şi recunoscân- 
du-l ca fiind unchiul ei, îl îmbrăţişa şi plânseră împreună 
lacrimile bucuriei. Or, mai venindu-şi în fire şi amintin- 
du-şi de soţul ei, Kandarpa, Sumanas fu cuprinsă de jale 
Şi zise: 

— La ce bun să-mi mai târăsc zilele fără stăpânul meu, 
Kandarpa? Căci mai prielnică îmi pare moartea decât 
durerea despărțirii de cel drag. Pregătiţi dar un rug pentru 
mine şi aprindeţi-l, pentru a-mi găsi alinarea în flăcările lui. 

Ci nu terminase ea bine de vorbit, când se-auzi un glas: 

— Alungă întristarea, o, Sumanas. Căci iată-mă aici pe 
mine, soţul tău, Kandarpa, cel pierdut fără urmă. 

Şi zicând acestea, Kandarpa ieşi din mulţime, trăgân- 
du-l după sine pe prietenul său, Kesata. Iar fericirea ce-o 
simţi Sumanas la vederea celui pe care-l crezuse pierdut 
fără întoarcere nu încape în cuvinte. Şi în strigătele de 

bucurie ale tuturor celor de faţă, Yajnasvamin îi conduse 
pe tineri la casa lui. Şi ajunşi acolo, Kandarpa şi Kesata 
îşi povestiră întâmplările, spre minunarea ascultătorilor 
lor. Ci cum, dintre toţi, Kesata avea o faţă întristată, 
Yajnasvamin, ce pricepuse tâlcul posomorelii lui, îi zise: 

— Nu te pierde cu firea, o, Kesata. Căci nimic nu este 
cu neputinţă pentru un om, cât este în viaţă. Şi nu mă 
îndoiesc că în scurtă vreme o vei dobândi din nou pe 
frumoasa ta Rupavati, aşa cum Kusumayudha a dobân- 
dit-o după multe încercări pe Kamalalociana. 

Iar auzindu-l, Sumanas întrebă: 

— Ce poveste e aceasta, unchiule, şi de ce nu ne-o 
împărtăşeşti şi nouă? 

Ci văzând dorința nepoatei lui, Yajnasvamin, fără a se 
mai lăsa rugat, începu: 

— Trăia odată, în cetatea Ciandrapurei, un brahman ce 
se chema Devasvamin. lar brahmanul acesta avea o prea- 
frumoasă fiică pe nume Kamalalociana. În casa lui se 
aciuase un tânăr învățăcel, fiu de brahmani, numit Kusu- 
mayudha. Şi tinerii se legaseră prin legăturile dragostei. 
Și chiar că nu mai puteau trăi unul fără altul. Or, cum 
vremea trecea iar fata lui devenise coaptă de măritiş, 
Devasvamin se gândi să o dea după fiul unui brahman 
bogat din cetatea lor. Ci aflând de planurile ce cocea tatăl 
ei, Kamalalociana trimise în grabă după iubitul ei Kusu- 
mayudha, pentru a se putea sfătui împreună. Şi-i zise: 

— Găseşte o cale pentru a mă scăpa de căsătoria asta 
nesuferită, o, stăpânul meu. Şi grăbeşte-te să faci totul 
înainte ca tatăl meu să prindă de veste. 

Auzind acestea, Kusumayudha nu se pierdu cu firea. 
Şi pe dată îi veni în minte chipul prin care şi-ar fi putut 
împlini dorințele. Şi împărtăşindu-i şi lui Kamalalociana 
gândul acela, ea fu cum nu se poate mai mulțumită de 
isteţia tânărului. lar Kusumayudha plecă în grabă să pre- 
gătească cele de trebuinţă. Și luând deoparte un slujitor 
al tatălui lui, îi porunci să aştepte în preajma casei lui 
Devasvamin, cu un catâr încărcat cu de toate. Iar sluji- 
torul îl ascultă întocmai. Ci la căderea nopţii, Kamalalo- 
ciana se strecură, după cum se înţelesese cu iubitul ei, 
afară din casă. Şi dând cu ochii de slujitorul acela, fu 
nespus de bucuroasă. Şi urcându-se pe spinarea catârului, 
porni spre locul unde se afla stăpânul ei, Kusumayudha. 

Ci tot uitându-se la ea, slujitorul începu s-o găsească 
tare plăcută şi ispititoare. Şi cum era un haidamac trecut 
prin toate ciururile şi uns cu toate unsorile, gândi: „La ce 
bun s-o dau pe fetişcana asta nurlie! Şi cum să las 
asemenea podoabă pe mâini atât de nevrednice? N-ar fi 
mai bine s-o păstrez numai pentru mine?“ Şi zicându-şi 
astfel, mână catârul în cu totul altă parte decât se găsea 
Kusumayudha. 

Mergând în chipul acesta, ajunseră la revărsat de ziuă 
în dreptul unei cetăţi măreț zidită. Kamalalociana însă, 
nezărindu-l nicăieri pe preaiubitul ei Kusumayudha, căzu 
la bănuială. Şi întrebându-l pe netrebnic ce se alesese de 
stăpânul ei şi de ce n-o duce la el, acesta, dându-și pe faţă 
înşelăciunea, îi spuse: 

— Uită-l pe nevolnicul acela, o, frumoase, şi priveşte 
mai degrabă spre mine. Căci de-acum mă voi purta cu 

tine ca un soţ cu soaţa sa. Ci toate părerile de rău chiar 
că nu mai au nici un rost; iar ceea ce s-a întâmplat nu mai 
poate fi schimbat. 

Cum nu era nătângă, Kamalalociana pricepu pe dată 
că orice împotrivire era zadarnică. Şi schimbând dojenile 
în vorbe dulci, îl îmbrobodi cu atâta dibăcie pe neispră- 
vitul acela, încât rămase cu încredințarea că fata nu-l 
iubea şi nu-l iubise niciodată decât pe el. Aşa că, fără a 
mai pierde vremea, o lăsă să-l aştepte într-o grădină de la 
marginea cetăţii, şi plecă bucuros nevoie mare să cum- 
pere toate cele de trebuinţă unor tineri însurăţei. Or, nici 
nu se depărtase el bine, că fata o şi zbughi din loc. Şi 
intrând în cetate pe alt drum decât prostovanul acela, 
nimeri la casa unui brahman preacinstit. Şi după ce îi 
ascultă povestea, brahmanul o găzdui la el, lăsând-o să 
rămână acolo cât i-ar fi plăcut. 

Ci întorcându-se în grădină şi negăsind-o acolo, 
slujitorul porni degrabă spre casa lui Kusumayudha. Or, 
nu făcu aceasta decât după ce-şi zgârie faţa şi-şi sfâşie 
veşmintele. Şi în felul acesta se înfățişă stăpânului său, 
arătându-i un chip tare răvăşit şi jalnic. Şi la întrebările 
acestuia răspunse: 

— O, stăpâne, adevărată e vorba care spune că cei 
drepţi vor pătimi din pricina pebhlivăniilor femeieşti. Or 
tu eşti cu totul neştiutor de tertipurile acestora şi nici că 
bănuieşti câtă dibăcie trebuie să dovedească un bărbat ca 
să le scape din mreje. Căci iată: de-abia ajunsesem la 
locul hotărât pentru a o aştepta pe tânăra stăpână, că mă 
şi pomenii năpădit de nişte vlăjgani mai vânjoşi ca nişte 

draci, care mai că nu-mi rupseră carnea de pe mine cu 
loviturile lor. Și plecară lăsându-mă ţeapăn, în nesimţire. 
Căci pesemne credeau că-s mort. Ci venindu-mi în fire, 
băgai de seamă că se luminase de ziuă. Şi simţindu-mi 
oasele muiate şi carnea stârcită de ploaia izbiturilor 
acelora, stătui să mă ogoiesc oleacă. Şi-apoi venii 
încoace. Fără îndoială că totul se trage de la vicleana 
aceea, care s-o fi spovedit tatălui ei. Iar acesta, la rândul 
lui, a trimis asupră-mi năprasna mâniei sale. 

Ci ascultându-l, sufletul lui Kusumayudha fu cuprins 
de amărăciune. Şi posomorându-se, rămase tăcut, cufun- 
dat în gânduri. Or văzându-l în starea aceasta, tatăl lui 
chibzui că cel mai bun leac pentru fiul său ar fi căsătoria. 
Şi gândind astfel, îl trimise să cunoască pe fata unui prie- 
ten de-al său din cetatea vecină. Iar brahmanul acela nu 
era altul decât cel care dăduse adăpost Kamalalocianei. 

Ci găsind-o în casa brahmanului aceluia pe iubita lui, 
şi aflând din gura ei cum stăteau lucrurile, Kusumayudha 
se cutremură de bucurie şi mânie. Aşa încât, căsătorindu-se 
cu frumoasa Kamalalociana, fără a mai pierde vremea, 
Kusumayudha se întoarse acasă. Iar întoarcerea sa fu spre 
nenorocul ticălosului său slujitor, care fu pedepsit fără 
Zăbavă. Ci Kusumayudha avu parte de bogăţie şi fericire 
alături de nevasta sa, bucurându-se de noroc fără seamăn. 

Astfel ni se trece viaţa în întâlniri şi despărţiri, ce nu 
sunt decât jocuri ale sorții, îşi încheie Yajnasvamin 
povestirea. Şi nu mă îndoiesc că în curând o vei găsi şi 
tu pe iubita ta, Rupavati, tot aşa cum şi Kusumayudha a 
găsit-o pe Kamalalociana. 

Auzind acestea, Kesata îşi simţi inima mai uşoară. lar 
după ce rămaseră câteva zile în casa primitorului Yajnas- 
vamin, Kandarpa şi Sumanas, însoţiţi de Kesata, porniră 
spre cetatea Ratnapurei. 

Or cum călătoreau ei printr-o pădure, dădură peste o 
turmă de elefanţi sălbatici. Și în zăpăceala ce urmă 
spaimei aceleia, se risipiră, ajungând să nu mai ştie nimic 
unul de altul. Şi îndurerat de pierderea prietenilor săi, 
Kandarpa şi Sumanas, Kesata rătăci o vreme singur. Şi 
ajungând în măreţul oraş Kasi şi hoinărind pe străzile lui 
cele numeroase, mare-i fu mirarea când dădu peste un om 
ce aducea grozav cu prietenul său Kandarpa. Iar omul 
acela arăta un chip trist şi îndurerat, de parcă ar fi fost lovit 
de o mare nenorocire. Ci uitându-se mai bina la el, Kesata 
îşi alungă cea din urmă îndoială. Şi cum şi Kandarpa îl 
zărise, săriră să se-mbrăţişeze, bucurându-se din toată 
inima de neaşteptata lor revedere. Şi fără a mai şovăi, 
hotărâră să se-ndrepte spre cetatea lui Kesata, Pataliputra. 

În vremea asta, Sumanas, ce de la ivirea elefanților 
fugise fără răgaz, cu mintea înceţoşată de spaimă, dădu 
într-un hățiş des şi încâlcit. Şi necunoscând defel locul, 
sfârşi prin a se rătăci în rămurişul acela. Și cum soarele sta 
să apună, iar ea se găsea sfârşită de puteri şi cu tot trupul o 
rană de zgârieturile crengilor acelora ţepoase, o cuprinse 
deznădejdea. Şi chiar că-i venea să-şi curme zilele. 

Or cum sta ea aşa ameţită de durere şi de oboseală, 
văzu deodată ramurile hăţişului dându-se la o parte şi 
simţi pe tot trupul o adiere mângâietoare, ce părea să 
se-nteţească din ce în ce. Şi ridicând ochii, fu orbită de 

un vârtej sclipitor ce pogora tot mai mult asupră-i. Ci 
uitându-se mai bine, văzu că toată lucoarea aceea 
învăluitoare venea de la nişte făpturi uriaşe ale căror aripi 
de aur luceau în soare. Iar frumuseţea făpturilor acelora 
era atât de blândă, încât toată amărăciunea ce i se adunase 
ca un bulgăre în inimă i se topi pe dată, lăsând-o într-o 
moliciune tare plăcută şi alinătoare. Şi nişte mâini nespus 
de mari o apucară cu gingășie şi înainte de a se dumiri 
bine, hăţişul dispăruse, departe era pădurea, departe şi 
vedeniile cu aripi de aur. Iar ea se găsea în Ratnapura, în 
faţa casei stăpânului ei, Kandarpa. 

Ci făpturile acelea ghizdave nu fuseseră altele decât 
vrăjitoarele, ocrotitoarele lui Kandarpa, ce, înfrângându-şi 
vrăjmaşele şi aflând prin puterile lor toate cele întâmplate 
de atunci, hotărâseră, înduioşate foarte, să vină în ajutorul 
bietei Sumanas. Iar venirea ei în casa părinţilor lui Kan- 
darpa îi găsi pe aceştia îndureraţi de moartea fiului lor. Ci 
povestindu-le încercările înfruntate alături de soţul ei, le 
mai risipi amărăciunea, aducând tihnă inimii lor ostenite. 

Or în vremea asta, Kandarpa iată: sătul de a mai sta 
fără nici un folos în casa prietenului său, asemenea unui 
neputincios, hotărî să plece de îndată în căutarea soţiei 
sale Sumanas. Şi pândind un ceas când toată lumea 
dormea, se strecură afară şi se cam duse. lar asta o făcu 
fără ştirea şi învoirea prietenului său Kesata. 

Ci a doua zi, nemaivăzându-l, Kesata pricepu iute 
pricina plecării lui grabnice. Şi ruşinat de amorţirea ce-l 
cuprinsese şi chinuit de dorul după frumoasa Rupavati, 
gândi să pornească la rându-i în căutarea acesteia. 

In acest răstimp, Kandarpa, în cursul peregrinărilor 
sale, se nimeri să ajungă chiar în cetatea în care Kesata 
se căsătorise cu Rupavati. Şi cum era o zăpuşeală neîn- 
chipuită, de simţea că se înăbuşă, Kandarpa căută o uli- 
cioară mai ferită de razele cele tăioase şi fierbinţi ale 
soarelui. Ci cum mergea el aşa, îi ajunse la urechi zvonul 
unei zarve tare supărătoare. Şi vrând el totuşi să vadă ce 
zarvă mai era şi aceea, dădu, în dreptul unei case măreţe, 
peste un rug înconjurat de o mare mulţime de oameni 
gălăgioşi şi nestăpâniţi. Şi deşi cam scârbit de purtarea 
lor necuviincioasă, Kandarpa vru să ştie rostul unei 
vânzoleli atât de potrivnice bunelor purtări şi stăpânirii 
de sine. Şi întrebând un om ce sta mai deoparte, mulțu- 
mindu-se să privească, acesta-i răspunse cu mirare: 

— Se vede că eşti străin de locurile acestea, o, tinere. 
Căci altfel, cum ar fi cu putinţă să nu ştii că aceasta este 
casa brahmanului Ratnadatta, stăpânul nostru? El e cel 
mai bogat om din cetate şi de mult şi-a uitat de măsura 
averilor. Ci cum bucuriile nu vin niciodată neînsoţite de 
dureri, iată: brahmanul acesta are o fată a cărei frumuseţe 
a uluit cele trei lumi, pe nume Rupavati. lar ea a fost 
cerută de un bătrân brahman, prieten cu Ratnadatta, ca 
soţie pentru fiul său. Şi cum băiatul era într-adevăr tare 
frumos şi pe deplin potrivit fiicei sale, Ratnadatta s-a 
învoit. Şi nu peste mult, Rupavati a plecat cu alaiul de 
nuntă spre casa bătrânului brahman, prietenul lui 
Ratnadatta. Dar deşi atât de frumos, tânărul acela nu-i era 
nicidecum fiu brahmanului, socrul lui Rupavati, ci era 
numai un străin întâlnit în drum. Şi pricepând că fusese 

înşelată, Rupavati vru mai întâi să-l vadă pe soţul ei, fiul 
brahmanului. Or acela era o pocitanie tot atât de 
uimitoare prin urâţenie, pe cât era ea prin frumuseţe. Şi 
văzându-l, Rupavati mai că nu-l văduvi de lumina ochilor 
pe moşneagul acela al nenorocirilor, înşelătorul ei. Ci 
când îşi mai veni în fire, se-nchise într-o posomoreală 
plină de acreală, în vreme ce moşneagul îşi plângea barba 
jumulită, oblojindu-şi juliturile lăsate de unghiile ei cele 
năprasnice. Şi cum de-atunci Rupavati îi arăta mereu o 
faţă scârbită, nemaivoind nici să mănânce, nici să bea de 
supărare, bătrânul începu să se teamă de urmările cele 
primejdioase ale neghiobiei sale. Şi nemaiştiind cum să 
mai scape de nora cea buclucaşă, o trimise îndărăt tatălui 
ei, odată cu multe daruri şi vorbe de bine, socotindu-se 
norocit de a fi ieşit doar cu atâta. 

Ci ajungând în casa tatălui ei şi istorisindu-i acestuia 
toată povestea, Rupavati îi ceru lui Ratnadatta să i-l afle cât 
mai grabnic pe tânărul cel fermecător căruia îi fusese dată 
ele soţie. Şi cum Ratnadatta se arăta tare nedumerit asupra 
locului unde l-ar fi putut găsi pe tânăr, Rupavati îi spuse: 

— Numele lui e Kesata şi locuieşte în slăvită cetate a 
Pataliputrei. lar toate acestea le ştiu de la un duh ce voia 
să-i ia viața. 

Ci văzând-o că vorbeşte de duhuri, Ratnadatta o privi 
cam ciudat, crezând-o cu minţile tulburate. Or, pricepân- 
du-i neîncrederea, Rupavati îl duse la locul cu pricina. Şi 
nu mică fu spaima lui Ratnadatta când văzu acolo hoitul 
mătăhălos al unui duh din neamul Rakșasilor, ce-şi avea 
căpăţâna zburată într-o sută de fărâme. Ci înțelegând 

dreptatea fiicei lui, porunci unor slujitori să plece degrabă 
la Pataliputra să întrebe de Kesata. 

Şi ajungând acolo şi întrebând de casa lui Kesata, 
slujitorii văzură că era pustie şi nelocuită. Şi vrând ei să 
se-ncredinţeze de se ştia ceva ori nu despre soarta 
acestuia, slujitorii întrebară pe unul şi pe altul din vecini. 
Dar peste tot erau întâmpinați cu mânie şi primeau acelaşi 
răspuns; căci toţi ziceau: „îl cunoaştem cum nu se poate 
mai bine pe dezmăţatul acela. Şi numai soarta noastră 
norocoasă a făcut să nu-şi mai arate pe-aici mutra aducă- 
toare de belele. Ci nu putem decât să-i plângem pe cei ce 
au acum de suferit de pe urma potlogăriilor lui“. Or 
neputând afla altceva, slujitorii trebuiră să se-ntoarcă la 
casa stăpânului lor cu nasu-n pământ şi cu mâna goală. 

Auzind spusele slujitorilor şi pierzând nădejdea de a-l 
mai găsi vreodată pe iubitul ei Kesata, Rupavati hotărî 
să-şi ia zilele. Şi chiar că acum poţi spune că ai aflat 
pricina zarvei acesteia. Căci pe rugul ce-l vezi va fi dată 
morţii Rupavati. 

Cum se termină istorisirea străinului, Kandarpa, care-i 
sorbise cuvintele, îşi făcu grabnic loc prin mulţime. Şi 
strecurându-se în cele din urmă până la locul unde se 
găseau Rupavati şi tatăl ei, Ratnadatta, încercă să le 
vorbească. Ci văzându-se ascultat, le povesti tot ce ştia 
despre prietenul său, Kesata. Iar cuvintele nu i se risipiră 
în vânt. Căci numai auzindu-l, faţa până atunci posomo- 
râtă a fetei se lumină pe dată. Şi trecând de la tristeţe la 
bucurie, de-abia sfârşea, că începea din nou cu întrebările. 
Ci văzând că oaspetele era ostenit, Ratnadatta îl smulse 


145 


din mâinile fetei, încredinţându-l slujitorilor săi şi având 
grijă să nu-i lipsească nimic. 

Se întâmplă ca în peregrinările sale, Kesata să ajungă 
chiar în Ratnapura, cetatea prietenului său, Kandarpa. lar 
soarta vru să treacă chiar prin faţa casei acestuia. Şi 
zărindu-l, Sumanas îl chemă înăuntru, ospeţindu-l după 
datină şi arătându-i multă preţuire. Căci socotea venirea 
lui ca semn al neîndoielnicei sosiri a soţului său. 

Or, pe când stăteau ei aşa, pălăvrăgind şi veselindu-se; 
iată că veni un sol trimis de Kandarpa spre a-şi vesti 
sosirea. Şi aflând din gura solului toate câte i se întâm- 
plaseră lui Rupavati, din clipa în care fusese el părăsit de 
barcagiul nenorocirii pe ţărmul acela pustiu, Kesata nu-şi 
mai încăpu în piele de fericire. Şi fără a mai pierde o clipă 
sau a mai asculta de sfaturile înţeleptei Sumanas, ce n-ar 
fi vrut să-l lase să plece aşa în pripă, porni la drum spre 
oraşul dragei lui Rupavati. 

Ci bucuria revederii le umplu şi le îmbătă inimile mai 
tare decât soma; iar Rupavati îşi simţi inima ca un ogor 
împrospătat de ploaie. 

Şi cum Ratnadatta, ajuns de bătrâneţi, muri la scurtă 
vreme după aceasta, lăsându-le toate bogăţiile sale, 
Kesata își aminti din nou de prietenul său Kandarpa. lar 
fiindcă trecuseră nedespărţiţi prin toate acele minunate 
întâmplări ale tinereţii lor nesăbuite şi cum simțeau că 
dobândiseră, după atâtea zbuciumări, aceeaşi tainică 
înţelepciune, Kesata şi Kandarpa hotărâră să-şi petreacă 
împreună viaţa, alături de soțiile lor, în deplină fericire. 

POVEŞTI CHINEZEȘTI 


Cinci ouă tari 


DEMULT, demult, trăia un ţăran. El era sărac lipit 
pământului şi umbla prin sate după lucru. Şi a umblat el, 
a umblat, multe locuri a văzut, dar de lucru n-a găsit. 

Şi iată că într-o zi, când de-abia se mai ţinea pe 
picioare de oboseală şi nu mai putea de foame, zări o 
cârciumă, intră şi ceru să i se fiarbă cinci ouă tari. După 
ce le mâncă, se scotoci în buzunare după bani, dar în 
buzunare ioc. Nu ştiu cum îşi pierduse bănuţii. „Ce să 
fac? se gândea el — îmi rămâne doar să mai comand ceva 
şi între timp să-mi iau tălpăşiţa fără să fiu văzut.“ 

Dar soarele răsare de la răsărit şi apune la apus, o zi 
vine după alta, şi săracul nu avu vreme nici să clipească 
măcar şi trecură douăzeci de ani. Într-aceasta învățase o 
meserie şi se făcuse tâmplar, câştigând bani din care să 
trăiască. Mergând el odată spre casa de unde plecase, 
dădu peste satul cu cârciuma şi-şi aminti ce i se întâm- 
plase aici acum douăzeci de ani. Intră şi ceru din nou 
cinci ouă tari. Cârciumarul nu-l mai recunoscu, dar în- 
tâmplarea de atunci n-o uitase. Mâncă el ouăle şi-l întrebă 
pe cârciumar: 

— Cât îţi datorez pentru aceste cinci ouă tari? 

— Dă-mi cinci bănuţi de aramă şi e bine, răspunse 
cârciumarul. 

Țăranul scoase zece. Cârciumarul se miră şi spuse: 

— Frăţioare, e prea mult, dă-mi numai cinci. De ce îmi 
dai încă pe-atât? 

— Ai uitat — spuse zâmbind ţăranul — cu douăzeci de 
ani în urma am mâncat cinci ouă tari şi n-am plătit, 
înseamnă că-ţi datorez zece. 

Cârciumarul stătu mult pe gânduri, îşi plecă capul şi 
începu să strige: 

— Va să zică aşa! Acum douăzeci de ani ai mâncat 
cinci ouă tari de găină?! Câţi pui aş fi putut avea în aceşti 
ani din ele? Şi de câte ouă m-ai păgubit? Dacă socotim 
drept, îmi datorezi mulţi, mulţi bani. Dă-mi-i, că de nu, 
mergem la judecător să ne judecăm. 

Țăranul nu se sperie deloc şi zâmbind spuse: 

— Bine, du-te tu, iar eu vin pe urmele tale. 

Cârciumarul se duse la judecătorie şi depuse plângere. 
Spuse de-a fir a păr cum de l-a înşelat ţăranul şi câţi bani 
trebuie să primească acum pentru cele cinci ouă. 

Judecătorul îl ascultă şi începu să dea din cap în semn 
de încuviinţare. Cârciumarul se bucură că va câştiga pro- 
cesul şi bani mulţi şi îi făcu judecătorului un dar scump. 

Judecătorul îl aşteptă pe ţăran să vină la rând. După 
mult timp veni şi acesta, care se înclină până la pământ 
în faţa sa şi îi spuse: 

— Domnule, vă rog să mă iertați că am întârziat. Am 
avut o treabă foarte importantă, de aceea n-am putut veni 
mai devreme. 

— Ei, ţăranule! Ce tot spui? Ce treabă poate fi mai 
importantă decât un proces la judecătorie? i se adresă 
supărat judecătorul. 

— Iată care a fost treaba, domnule, răspunse liniștit 
țăranul. Fratele meu s-a hotărât să semene puţină mazăre. 
A fiert mai întâi seminţele şi a aşteptat să se răcească, să le 
semene. A trebuit să aşteptăm mult până s-au răcit. Când 
s-au răcit le-am semănat repede şi imediat am fugit în- 
coace. Uitaţi-vă, abia mă mai ţin pe picioare de oboseală. 

Judecătorul, curierii, cârciumarul şi toţi câţi erau de 
faţă în sală au pufnit în hohote de râs auzind vorbele 
ţăranului. 

— Ai mai auzit să creadă cineva aşa ceva? Cum pot să 
răsară seminţele de mazăre fiartă? i-a zis judecătorul 
râzând batjocoritor. 

— De ce să nu răsară? Dacă din seminţe de mazăre 
fiartă nu pot ieşi lăstari, atunci cum pot ieşi pui din ouă 
fierte? 

După ce ţăranul rosti aceste vorbe, nimeni nu mai râse 
în sală. Judecătorul se uită la cârciumar, cârciumarul la 
judecător şi nici unul nu mai ştiu ce să mai spună. 


Un schimb bun 


TRĂIAU odată într-un sat bogătaşul Fan şi săr- 
manul Dun. Lui Fan îi plăcea să aibă din fiecare lucru un 
câştig; el era foarte viclean şi deseori îi păcălea pe 
consătenii lui. 

Sărmanul Dun era un om cinstit şi muncitor. Căra cu 
asinul său poveri şi era socotit un cărăuş iscusit. De aceea 
oamenii îl porecliseră „Isteţul Dun“. 

Odată, pe la sfârşitul toamnei, îşi înhămă măgărița şi 
plecă la oraş. Se întoarse curând cu un câştig frumos. 

Cum auzi Fan de câştigul lui Dun, începu să se 
frământe până când se hotărî: „Această afacere e bună, 
am să mă ocup şi eu de cărăuşie.“ 

Scoase din grajd măgărița sa mare şi neagră, o înhămă, 
şi dă-i să se apuce de treabă. Pare-se că Fan mai crescuse 
măgari, dar niciodată nu pusese mâna pe un bici şi nu ştia 
să mâne o măgăriță. Cum să fii căruţaş? 

Vicleanul Fan îşi făcu repede socoteala; fugii la Dun 
cel isteţ şi zâmbind strâmb îi spuse: 

— Frate Dun, aş face şi eu cărăuşie, dar nu ştiu cum să 
mă descurc. Ţi s-a dus vestea că eşti un cărăuş isteţ, ia-mă 
cu tine şi învaţă-mă meşteşugul tău. 

Bunul Dun nu se gândea niciodată la câştig şi nu ştia 
să fie viclean. De aceca fără multe vorbe a fost de acord. 

Din ziua aceea mergea împreună cu Fan, care lăsa 
toată treaba pe umerii lui Dun. Dun înhăma şi deshăma 
măgăriţa, o hrănea, o curăța. Iar Fan stătea în cărucior şi 
râdea, iar cu ochii lui mici ca de şobolan îl străpungea pe 
Dun cel istet. 

În curând veni vremea ca cele două măgăriţe să fete. 

Odată, când aduceau din oraş o încărcătură şi erau morţi 
de oboseală, lui Dun i se făcu milă de animale şi-l îndemnă 
pe Fan să se oprească la un han şi să doarmă acolo. Fan 
era şi el frânt de oboseală, aşa că se învoiră imediat. 

Dun cel istet deshămă mârţoagele şi le dădu de mân- 
care, iar vicleanul Fan în acest timp bău ceai şi mânca 
plăcinte. După ce mâncă şi Dun, se culcară — bogătaşul 
Fan pe patul moale, iar sărmanul Dun jos, pe podea. 

Noaptea, Dun s-a sculat şi s-a dus să mai dea măgă- 
riţelor fân. Când a aprins felinarul a rămas mut de uimire 
— lângă măgăriţe erau doi măgăruşi. Dun îngriji puii, 
schimbă fânul şi se duse din nou la culcare. 

Fan nu dormea şi primi nemulţumit veştile. Îndată ce 
Dun adormi, el se sculă repede, aprinse felinarul, şi ieşi 
în vârful picioarelor din cameră. 

În grajd se uită cu atenţie la măgăruşi. Tot privindu-i, 
i se păru că măgăruşul lui Dun este mai mare. „Probabil 
că măgăriţa lui Dun i-a născut un măgăruş. Ce bine! De 
mult voiam să am unul“ s-a gândit Fan. L-a pus pe măgă- 
ruşul lui Dun lângă măgăriţa sa neagră, iar lângă măgărița 
cenușie a săracului a pus măgăruşul său. Apoi, râzând 
satisfăcut, a stins felinarul şi s-a întors tiptil în cameră. 

Dis-de-dimineaţă Dun fu trezit de Fan, care îi spuse: 

— Am visat azi noapte că măgăriţele noastre au tătat; 
a mea, un măgăruş mai mare, iar a ta, unul mai mic. 

— Aşa-i, aşa-i, îi răspunse Dun, numai că eu n-am 
observat al cui e mai mare; după părerea mea sunt la fel. 

Vicleanul Fan a râs în sinea lui. 

După-masă s-au dus amândoi în grajd. Toţi cei din han 
s-au dus să vadă măgăruşii. Fan, cum a intrat, a şi strigat: 

— Cel din margine e al meu! Cel din margine e al meu! 

Toţi au început să-i laude măgăruşul. 

— Ce mare e, va putea duce poveri grele. 

A venit şi stăpânul hanului, care era un mare cunos- 
cător la măgari. 

— Da, va fi o măgăriţă puternică, iar apoi, întorcân- 
du-se spre puiul lui Dun: 

— O, acesta este un măgăruş, nu vă uitaţi că e mic, 
măgăruşul întotdeauna e mai mic la început, în schimb 
va creşte mai târziu. 

Când auzi Fan, sări în sus de supărare şi începu să strige: 

— Ba e al meu! Ba e al meu! 

Toţi începură să râdă şi oricât a căutat apoi să-i 
convingă cum că măgăruşul e al lui, nimeni nu l-a crezut. 

Aşa a pierdut Fan din cauza lăcomiei sale. 


Tabloul fermecat 


DEMULT, foarte demult, de nici nu-mi aduc 
aminte care împărat făcea umbră pământului, trăia pe 
lume un tânăr puternic, deştept şi frumos, care se numea 
Ciju-Tzi. Trecuse de douăzeci de ani, dar nu era încă 
însurat. Cu toate că Ciju-Tzi nu se plângea de viaţa sa 
singuratică, în inima lui nu era prea multă veselie. 

Odată, mama lui i-a vorbit cu tristeţe: 

— Oh, fiule, vezi în ce sărăcie trăim. În acest an sluji- 
torii împăratului ne-au luat toată recolta de pe bucăţica 
noastră săracă de pământ. Nici măcar pe noi nu ne putem 
hrăni. Care fată s-ar hotărî să ne intre în casă? 

Trecură trei luni şi apropiindu-se Anul Nou, mama se 
gândi că n-ar fi rău ca în noaptea aceea să mănânce 

găluşte. Altfel mâncau te miri ce şi mai nimic. Chiar şi 
de Anul Nou găluştele erau nu din făină albă — ci din 
gaolean — şi bine că se mai găsea şi aşa ceva. Dar pentru 
găluşte mai era nevoie şi de garnitură, iar legumele erau 
scumpe. Măcar să cumpere ridichi. 

— Băiatule, l-a chemat mama pe Ciju-Tzi, ia ultimii 
zece bănuţi şi du-te la piaţă să cumperi ridichi. Eu gătesc 
astăzi găluşte. 

A luat Ciju-Tzi banii şi s-a îndreptat spre piaţă. Nici 
n-a ajuns bine unde erau legumele, că a văzut un bătrân 
care vindea tablouri vechi. Printre ele Ciju-Tzi a observat 
unul în care l-a uimit o femeie de o neasemuită frumuseţe. 

Tânărul nu şi-a mai putut dezlipi ochii de pe tablou. 
Cu cât îl privea mai mult, cu atât se îndrăgostea mai 
puternic. Fără să stea pe gânduri a dat toți banii bătrâ- 
nului, a luat tabloul şi a plecat acasă. 

Văzând mamă-sa că i-a adus un tablou în loc de 
ridichi, a oftat că n-are parte să mănânce găluşte şi n-a 
spus nimic. 

Cizu-Tzi a atârnat tabloul în camera sa şi a plecat să 
caute de lucru. Seara, tânărul s-a întors acasă şi de îndată 
ce a aprins lumina a auzit un foşnet liniştit. 

Vântul nu putea să pătrundă în cameră. Ce să fie? 
Ciju-Tzi a ridicat privirea şi a văzut că tabloul se clatină 
într-un fel ciudat. Se legănă o dată, de două ori şi 
frumoasa fată prinse viaţă. Cobori din tablou şi se aşeză 
lângă Ciju-Tzi. 

Tânărul s-a speriat, dar s-a şi bucurat. Iar când femeia 
zâmbind începu să vorbească cu el, frica-i pieri fără urmă. 

Cu cât vorbeau mai mult, cu atât sentimentele lor deve- 
neau mai puternice. Noaptea trecea pe nesimţite şi când 
se auzi cântecul cocoşului, femeia trebui să se întoarcă din 
nou în tablou. Ciju-Tzi aşteptă cu nerăbdare seara urmă- 
toare. Oare se va însufleţi tabloul sau nu? Seara, frumoasa 
fată veni din nou şi aşa trecu aproape o lună. 

Într-o seară, femeia cobori ca întotdeauna din tablou, 
ţinând capul plecat şi foarte tristă. Ciju-Tzi începu s-o 
întrebe cine a supărat-o. Fata îi spuse în şoaptă: 

— Te iubesc foarte mult, eşti atât de harnic şi îmi este 
foarte greu să văd cum trudeşti din zori până-n noapte 
fără să ai de nici unele. Vreau să te ajut, dar mi-e frică să 
nu atrag vreo nenorocire asupra casei noastre. 

Tânărul i-a răspuns înflăcărat: 

— Toată ziua mă gândesc să te văd seara. Boemia mea 
este atât de mare, încât nici greutățile, nici sărăcia nu mai 
înseamnă nimic pentru mine. 

— Nu, viața ta nu trebuie să fie atât de amară! Iată 
douăzeci de monezi, du-te mâine la piață şi cumpără-mi 
cu ele câteva fire de lână. Numai să fii atent, să nu spui 
nimănui nici un cuvânt despre mine. 

Ciju-Tzi îndeplini rugămintea frumoasei fete. Când se 
lăsă seara, ea cobori din nou din tablou şi îi spuse tânărului: 

— Culcă-te şi dormi, eu mai stau să lucrez puţin. 

Cu cântatul cocoşilor se lumină de ziuă. Ciju-Tzi 
deschise ochii, iar strălucirea din jur îl orbi; în cameră 
erau împrăştiate suluri lucitoare de mătase şi de atlas 
tesute peste noapte de frumoasa din tabloul fermecat. 

După ce privi încântat, tânărul fugi s-o cheme pe mama 
sa. Ea încremeni de uimire, şi atunci fiul îi povesti cum în 
fiecare seară tabloul prindea viaţă şi frumoasa femeie 
cobora din el, cum se îndrăgostiseră unul de altul, cum ea 
îi dăduse douăzeci de monezi cu care el cumpărase câteva 
fire de lână, cum îi aşternuse să doarmă liniştit şi cum 
atunci când se trezise văzuse că toată camera era plină de 
suluri de mătase şi atlasuri strălucitoare şi colorate. 

Mama se bucură când auzi, dar se şi sperie în acelaşi 
timp, căci toate erau atât de neobişnuite! 

Ciju-Tzi duse mătasea şi atlasul la bazar şi luă bani 
mulți. De atunci, mama şi fiul începură să trăiască în 
bunăstare şi fericire. 

Într-o zi, când Ciju-Tzi plecă dis-de- dimineaţă la câmp 
iar mama rămase acasă să gospodărească, sosi un călugăr 
care umbla prin sate după pomană. O privi pe mama lui 
Ciju-Tzi şi cu frică în glas spuse: 

— Ai-a-ia! Ai-a-ia! Pe faţa ta citesc semnul fermecat. 

Femeia îşi aminti de cele povestite de fiul ei despre 
tablou şi de frică începură să-i tremure mâinile. lar călu- 
gărul continuă: 

— Adu-mi mai repede tabloul cu femeia care ţese 
mătăsuri şi atlasuri, dacă nu mi-l aduci moartea va intra 
în casa ta. 

Mama lui Ciju-Tzi înţelese că cerşetorul ştie tot despre 
tablou şi se sperie şi mai tare. Fugi în camera fiului, luă 
de pe perete tabloul, îl înfăşură şi când să iasă auzi un 
oftat greu. Era frumoasa din tablou, care cu lacrimi în 
ochi îi zise: 

— Spune-i fiului tău că eu sunt departe, departe. Dacă 
mă iubeşte să vină în ţara Siu !. ÎI voi aştepta pe Ciju-Tzi. 
Dacă nu, fie ca Ciju-Tzi s-o uite pe frumoasa sa. 

— Când tânărul se întoarse de la câmp, văzu în locul 
tabloului numai cuiul. Fugi la maică-sa şi ea îi povesti 
despre ameninţarea călugărului. 

Tânărul căzu la grea întristare. Întins în pat, zăcu acolo 
până a doua zi, când în zori nemaiputându-se ridica, îşi 
dădu seama că o boală grea intrase în trupul său. 

Câţi doctori n-au chemat! Câte leacuri nu i-au dat! 
Toate, în zadar. Pe zi ce trecea tânărului i se făcea mai 
rău şi mama vedea că nu mai are multe zile. Se aşeză la 
căpătâiul lui şi începu să plângă. 

— Ciju-Tzi, Ciju-Tzi, singurul meu fiu, mama nicio- 
dată nu s-a împotrivit nici unei dorinţe de ale tale. Fie aşa 
cum doreşti. Văd că tu mori din dragoste. l 

— Mamă, nu tăgăduiesc acest lucru, şi poate dacă aş 
mai vedea-o o dată mi-ar trece. 

— Vai nouă, Ciju-Tzi, vai nouă! 

Acum mama şi-a dat seama că nu trebuia să dea 
tabloul călugărului. 

— Ascultă, băiatule, la ce am să-ți spun. Când am luat 
tabloul de pe perete, l-am învelit şi m-am dus să-l dau 
călugărului, s-a auzit un oftat greu şi femeia cu lacrimi 
în ochi m-a rugat: «Spune-i fiului tău că eu sunt departe, 
departe. Dacă mă iubeşte, mai spune-i să vină în ţara Siu 


! Siu, ţara din apus. În folclorul chinezesc, apusul se consideră 
de obicei locul unde se află fiinţe fermecate, vrăjitoare. 

şi eu îl voi aştepta pe Ciju-Tzi». N-am vrut să-ţi spun cele 
zise de ea la plecare, mă gândeam că tu o vei uita, dar se 
vede că nu poţi. Eu nu ştiu unde se găseşte ţara Siu, iar 
tu eşti bolnav. 

În inima lui Ciju-Tzi a licărit o speranţă. Cu fiecare zi 
ce trecea se simţea tot mai bine. Mama i-a pus într-o pungă 


toți banii pe care îi primiseră din vânzarea mătăsii şi a - 


atlasului. Ciju-Tzi s-a dus spre poartă, a încălecat, a luat 
punga de bani, şi-a luat rămas bun şi a dispărut spre apus. 

Au trecut multe zile, nu se ştie câte, argintul care era 
în săculeţ s-a dus pe mâncare şi pe dormit, calul de mult 
a fost vândut, iar Ciju-Tzi era încă departe de ţara Siu. Lui 
nu i-a rămas nimic altceva decât să se apuce de lucru, să 
câştige bani ca să-şi continue drumul. Au mai trecut încă 
multe zile, iar tânărul mergea, tot mergea înainte. Numai 
speranţa de a o vedea pe iubita sa îl mai ţinea în viaţă. 
Satele se întâlneau rar şi Ciju-Tzi nu rareori a trebuit să 
înnopteze în câmp. Odată a mers o zi întreagă şi nu a văzut 
nici un sat. Ceasuri întregi n-a pus nimic în gură. Obosit, 
însetat şi flămând a înnoptat sub cerul liber. Când s-a trezit 
a doua zi de dimineaţă, parcă o baltă s-ar fi arătat în 
apropiere. Bucurându-se, Ciju-Tzi a dat fuga spre ea, dar 
acolo nu mai era strop de apă — balta secase de mult. 

S-a învârtit tânărul şi deodată a văzut o adâncitură, iar 
în fundul ei puţină apă. S-a aplecat, s-a aşezat rezemân- 
du-se pe coate şi se pregătea să soarbă apa, când deodată 
a văzut un peştişor mic şi negru. 

Ciju-Tzi s-a uitat la el şi a grăit: 

— Peştişorule, peştişorule! Dacă voi sorbi această 
picătură de apă nu vei mai trăi nici un ceas, iar dacă n-o 
voi sorbi-o, atunci voi muri eu de sete. Şi tot el adăugă: 
Dacă nu voi bea-o acuma, oricum, peste o zi, două, apa 
va seca singură şi tu vei muri. Ce să fac? 

Mult a stat tânărul şi s-a gândit ce să facă. În sfârşit, a 
luat batista, a băgat-o în apă, a înfăşurat în ea peştişorul, 
a băut ce a mai rămas pe fund, şi din noua pornit pe 
drumul său spre apus. Soarele apunea. Dintr-odată, în 
drumul lui Ciju-Tzi s-a ivit un râu mare, care-şi purta 
apele sale de la nord spre sud. 

Era atât de adânc, încât oricât ar fi privit tânărul nu-i 
vedea fundul. Amărât s-a aşezat pe mal şi nu ştia ce să 
facă. Deodată Ciju-Tzi şi-a adus aminte de peştişor. 

— Ce-o fi cu mine o fi, dar tu, peştişorule, înoată 
sănătos, şi i-a dat drumul în valuri. 

Peştişorul numaidecât a dispărut sclipind la soare. Iar 
tânărul a privit din nou în dreapta şi în stânga şi i se părea 
că râul atinge cerul şi nu se mai sfârşeşte. 

Nicăieri nu se vedea o barcă, nicăieri. Cum să facă să 
ajungă pe celălalt mal? Oare nu-i era dat să-şi mai vadă 
vreodată iubita? Cu capul plecat mergea în neştire. 

— Ciju-Tzi! îl strigă un glas. Tânărul privi în jur, dar 
nu văzu pe nimeni. Probabil că i se păruse. Cine ar fi 
putut să-l cheme aici? 

~ Ciju-Tzi, Ciju-Tzi, stai un pic, din nou se auzi acelaşi 
glas. Şi, când se uită, văzu un tânăr înalt în straie negre. 

— Tu vrei să ajungi pe celălalt mal? întrebă el. 

— Trebuie, dar nu ştiu cum, răspunse Ciju-Tzi. 

— De acest necaz pot să te scap eu. Vom construi 
imediat un pod, mormăi tânărul în negru. 

Şi cu aceste cuvinte rupse un beţişor şi îl aruncă în râu. 
În aceeaşi clipă, beţişorul se transformă într-un pod mic. 
Ciju-Tzi se bucură într-atât, încât uită să-i mulțumească 
străinului. Fugi pe pod, iar când păşi dincolo, nici podul 
şi nici tânărul nu mai erau. Numai peştişorul cel mic şi 
negru clipocea vesel apa. Ciju-Tzi plecă mai departe. 
Urcă în vârful unui munte şi văzu jos în vale un sătuc. La 
marginea dinspre miazănoapte a sătucului se înălța o casă 
cu două etaje, iar în poartă stătea un bătrân. Soarele se 
lăsase aproape cu totul spre apus şi Ciju-Tzi se îndreptă 
spre casa aceea, să ceară găzduire pentru noapte. 

Bătrânul bombăni multă vreme, dar îl primi. Pereţii 
camerei în care intrară erau acoperiţi cu hârtie luminoasă, 
încolo, numai un pat şi un scăunel. 

— Culcă-te şi dormi, dar fii atent să nu atingi nimic 
din cameră, i-a spus bătrânul înainte de plecare. 

Ciju-Tzi se culcă şi începu să se gândească: „În 
cameră nu este nimic. Ce aş putea să ating eu aici? 
Cuvintele bătrânului l-au neliniştit. Se răsucea de pe o 
parte pe alta, şi nicicum nu putea să doarmă. Fără să vrea, 
atinse cu mâna peretele şi deodată inima îi tresări. Sub 
hârtie se ascundea o uşă mică. Rupse învelişul de hârtie 
şi în cameră intră lumina lunii. Ciju-Tzi deschise uşiţa cu 
grijă şi ieşi în grădină. O cărare dreaptă ducea spre un 
pavilion în care strălucea o lumină. În pragul pavilionului 
apăru o femeie. La lumina argintie a lunii a reuşit să-i 

vadă faţa. Era frumoasa lui, aceea care în fiecare seară 
cobora din tablou, aceea pe care el o căutase atât de mult. 

— Tu? a strigat tânărul. 

Dar femeia i-a făcut semn să tacă, după aceea s-a 
apropiat de Ciju-Tzi şi i-a spus în şoaptă: 

— Aici este ţara Siu. Ştiam că o să mă găseşti. Acum 
să fugim! Am reuşit să pun mâna pe paloşul fermecat al 
bătrânului. 

Apoi, femeia îşi rupse o bucată din poalele rochiei şi 
îl puse pe Ciju-Tzi să se aşeze. Țesătura se prefăcu pe loc 
într-un nor care ridicându-se tot mai sus şi mai sus plutea 
în cer. Ciju-Tzi se simţea ca şi cum l-ar fi purtat cineva 
în litieră. Deodată femeia, aplecându-se spre tânăr, îi 
spuse: 

— Bătrânul vine în goană după noi, dar să nu-ţi fie 
frică. Inchide ochii şi nu privi înapoi până când nu-ţi voi 
spune eu. Mă voi răfui singură cu el. 

Spunând acestea, scoase paloşul fermecat şi Ciju-Tzi 
auzi în spatele său urletul furtunii, şuierul vântului şi 
zbucnetul vulcanilor. lar după aceea un strigăt groaznic a 
cutremurat cerul şi pământul. Când strigătul s-a stins, 
femeia i-a spus lui Ciju-Tzi să deschidă ochii. Nici nu ştiu 
cum, dar el împreună cu frumoasa femeie erau pe pământ, 
iar alături de ei zăcea un vârcolac mare cu capul tăiat. 

Şi astfel puterile întunericului n-au putut să zădărni- 
cească iubirea lui Ciju-Tzi şi a frumoasei femei din 
tabloul fermecat. 

POVEŞTI FRANCEZE 


Povestea celor doi fraţi gemeni, 
născuţi din peştele albastru 


ÎNTR-O zi de vară, pe malul unei ape, un pescar 
stătea trist şi privea cu jale la pluta de la undiţă, care ră- 
mânea nemişcată de ceasuri întregi, semn că nici un peşte 
nu se gândea să i se agaţe în cârlig. „Tare sunt necăţit, 
cugeta el în sinea lui. Stau aici şi vreau să prind peşte, când 
toţi pescarii mi-au spus că peştele a plecat din apele noastre 
de peste o lună de zile, nu se ştie din ce motive. Uite, aşa 
stau aici şi aştept să vină un peşte, precum nevastă-mea aş- 
teaptă un copil. Dar cum, cu toate rugăciunile încă n-a reuşit 
să aibă un copil, aşa şi eu, cu toată răbdarea de care dau 
dovadă, nici un peşte nu vrea să ajungă la mine în tigaie. 
Ei, dar ce-i asta? Uite că dopul se scufundă. Care o fi şi 
peştele acela chior care a dat peste cârligul undiţei mele?“ 

Într-adevăr, deşi nu-i venea să-şi creadă ochilor, de 
undiță se prinsese un peşte neobişnuit, mare şi albastru. 
Dar ceea ce era şi mai ciudat abia de acum încolo 
începea. Nici n-a apucat omul nostru să scoată peştele din 
apă, că acesta şi începu a grăi cu limbă omenească, aşa 
cum vorbesc eu cu voi, bunăoară. Toţi ştim că peştele este 
mut şi că nu poate scoate nici măcar un oftat. Dacă aţi 
auzit un peşte cântând ca o privighetoare, de exemplu, 

sau ca o mierlă, aţi rămâne, fără îndoială, cu gura căscată. 
Dar dacă l-aţi auzi vorbind omeneşte? Aşa că vă puteţi 
închipui mirarea omului când peştele i s-a adresat în cea 
mai corectă franțuzească: 

— Pescarule, pescarule, ştiu că eşti necăjit şi că un peşte 
fript ti-ar prinde tare bine, dar eu te rog să nu mă mănânci, 
ci să mă arunci din nou în apă, că ți-oi fi şi eu de ajutor cu 
ceva. Încă nu mi-am făcut testamentul şi urmaşii mei or 
să se omoare când va fi vorba să-şi împartă moştenirea. 
Dacă mă arunci din nou în apă o să te ajut să prinzi 
douăzeci de păstrăvi. 

Omul nostru, pe jumătate înnebunit de o întâmplare 
atât de straşnică, îl aruncă pe peştele cel albastru în apă 
şi acesta, ieşind pentru o clipă la suprafaţă, îi spuse: 

— Du-te la podul cel de lemn de lângă pădurice şi 
aruncă acolo undiţa. Eu am să alung păstrăvii înspre pod 
ŞI vei putea să-i prinzi. 

Omul se duse după cum îi spusese peştele şi de 
douăzeci de ori a aruncat undiţa, prinzând de fiecare dată 
câte un păstrăv mare şi frumos. Apoi şi peştele cel 
albastru scoase capul din apă şi-i spuse: 

— Acum, pescarule, du-te acasă şi să mai vii aici când 
vei termina de mâncat păstrăvii prinşi astăzi. 

Omul s-a dus fericit la casa lui, sigur că de acum 
încolo, peştele cel albastru va avea grijă de el. Însă 
nevestei nu i-a spus nimic, de teamă că n-o să-l creadă. 
De altfel, nici nu era de crezut. După trei zile, când a gătit 
toţi păstrăvii, a pornit-o iar cu undiţa la pescuit, sigur că 
de data asta nu va avea mult de aşteptat. Într-adevăr, 

de-abia a aruncat undiţa în apă, că dopul de plută s-a şi 
dus la fund, semn-că-ceva se prinsese în cârlig. 

Când a tras undiţa afară, ce să vadă? Nici nu-i venea 
să-şi creadă ochilor: peştele cel albastru se prinsese din 
nou în undiţă. Sigur că pescarul s-a grăbit să-l dezgaţe din 
cârlig ca să-l arunce din nou în apă când, peştele îi vorbi: 

— De data aceasta, pescarule, nu mai este nevoie să 
mă arunci înapoi în apă, fiindcă mi-am făcut testamentul 
aşa cum trebuie. Acum poţi să mă duci acasă la nevasta 
ta să mă gătească. Numai ascultă bine ce ţi-oi spune şi 
aşa să faci. De acum încolo nu vei mai duce grija zilei de 
mâine, căci la podul de care ţi-am vorbit vei prinde mereu 
peştele de care vei avea nevoie. Eu însă îţi aduc o bucurie 
mai mare. Când vei ajunge acasă, să-i spui nevestei tale 
să mă fiarbă în vin roşu ŞI apoi să mă împarţi aşa: capul 
meu să-l dai să-l mănânce iapa ta cea bălană, coada s-o 
dai căţelei care îţi este atât de credincioasă, iar restul să 
mănânce nevastă-ta. 

Pescarul, care nu prea se îndura să facă rău peştelui 
albastru, care îl dăruise cu atâta bine, nu avu încotro şi 
făcu, în cele din urmă, ceea ce i se spusese. Dar nici de 
data asta nu-i destăinui nimic nevestei. N-a trecut multă 
vreme şi, atât căţeaua, cât şi iapa şi nevasta au rămas 
grele. La sorocul potrivit, născură, pe rând, căţeaua, doi 
căţeluşi de toată frumuseţea, femeia, doi gemeni rotunzi 
ca două ulcioare de lapte şi veseli ca două vrăbii, iar iapa, 
doi mânji aprigi şi ţintaţi în frunte. Pe cei doi băieţi i-au 
botezat, pe unul, Bernadet şi pe celălalt, Beltramet. 

Bucuria părinţilor era aşa de mare, încât nici nu şi-au 
dat seama cum au trecut anii şi când le-au crescut copiii, 

mai ales că acum nu mai aveau grija zilei de mâine, căci 
pescarul prindea peşte cât îi trebuia, ba chiar şi mai mult. 
Dar, pe măsură ce copiii creşteau, părinţii vedeau că cei 
doi nu se asemănau deloc. În timp ce Bernadet era acum 
visător şi gălăgios, acum imprudent şi generos, Beltramet 
era calm, vesel, cumpătat şi prietenos. Cei doi fii se înţe- 
legeau de minune şi, în curând, au ajuns să fie cunoscuţi 
la şapte poşte depărtare şi ei, şi câinii, şi caii lor. Creşteau 
văzând cu ochii şi părinţii erau în al nouălea cer de fericire. 

Ei, dar toate bucuriile sunt scurte şi vine o zi în care ve- 
selia se preface în amărăciune şi iarăşi vine o zi în care, la 
rândul ei, şi amărăciunea se va preface în bucurie. Aşa şi 
în cazul pescarului şi al nevestei lui. Când băieţii au îm- 
plinit douăzeci de ani, s-au dus la părinţii lor şi le-au spus: 

— Dragă mamă şi dragă tată, vă mulțumim din inimă 
că ne-aţi îngrijit până acum, dar a sosit vremea să ne facem 
singuri un rost pe lume. Noi ne-am hotărât să plecăm de 
acasă şi să ne căutăm norocul, pe unde o fi el, şi, dacă îl 
vom afla, ne vom întoarce să vă facem şi vouă parte. 

Tatăl n-a zis nimic, pasămite, el totdeauna se temuse, 
căci ştia bine că cei doi flăcăi erau născuţi dintr-un peşte 
năzdrăvan. Dar mama, care nu bănuia nimic, a plâns şi 
s-a dat de ceasul morţii, doar-doar i-o face pe flăcăi să se 
lase de gândul plecării, dar toate lacrimile au fost în vânt. 
În cele din urmă, nici mama n-a mai avut ce face şi le-a 
dat binecuvântarea, iar cei doi fraţi, încălecând pe caii 
lor, şi-au fluierat câinii şi sărutând mâna părinţilor, au 
plecat în lume. Au mers ei ce au mers şi au ajuns la o 
răspântie de drum. 


164 


— Frate dragă, zise Bernadet, aici să ne despărțim! Tu 
vei lua drumul care duce la răsărit, iar eu pe cel care duce 
la apus. Fiecare din noi îşi va căuta norocul pe drumul 
lui, iar după şase luni ne vom întâlni din nou aici. Când 
vei ajunge în locul în care ne despărțim şi dacă eu nu voi 
fi venit, să loveşti cu sabia în această piatră şi dacă va 
curge sânge, să ştii că mi s-a întâmplat ceva rău şi să 
porneşti în căutarea mea. 

— Frate dragă, zise şi Beltramet, eu cred că e mai bine 
să ne continuăm călătoria împreună, căci unde-s doi pu- 
terea este mai mare şi sorții de izbândă înzeciţi. Dacă vom 
fi împreună, te asigur că nu ți se va întâmpla nimic rău. 

Dar Bernadet era neînduplecat şi nici nu voia să audă. 
Aşa că, în cele din urmă, cei doi fraţi s-au îmbrăţişat cu 
ochii plini de lacrimi şi încălecând pe caii lor au pornit-o 
pe drumurile alese, unul mergând spre apus, iar celălalt 
spre răsărit. 

După mai multe zile de călărie printr-un pustiu uscat, 
Bernadet ajunse într-un oraş mare şi frumos. Dar peste 
întregul oraş plutea un aer de tristeţe nemaipomenit. 
Oamenii stăteau înlemniţi lângă o clopotniţă, iar clopo- 
tele sunau a jale, dangătul lor picurând tristeţea picătură 
cu picătură în inimile oamenilor. Bernadet cobori de pe 
cal şi se apropie de mulţimea întristată. 

— Oameni buni, dar ce s-a întâmplat de sunteţi atât de 
amărâţi? Poate vă pot fi şi eu de folos cu ceva. 

— Cum, tinere, îi răspunseră ei cu mirare, numai tu eşti 
străin de ceca ce se întâmplă aici şi de nemăsurata noastră 
durere. Locurile noastre sunt bântuite de o fiară cu şapte 

capete şi cu paisprezece coarne, căreia trebuie să-i dăm, 
în fiecare an, ca tribut, pe cea mai frumoasă fată din oraş. 
Şi asta se petrece de ani şi ani. Acum este rândul fetei a 
cărei frumuseţe nu poate fi descrisă, iar jalea părinţilor, 
ca şi a noastră, nu poate fi cuprinsă în vorbe. 

— Opriţi-vă şi nu mai plângeţi, voi care, de ani de zile, 
nu mai ştiţi să râdeţi! Eu am să vă scap de fiara cea cu 
şapte capete. 

Intr-o clipă fu înconjurat de cei ce plângeau. Unii îi 
sărutau mâinile crezând că el este cel care îi va mântui 
de pacostea ce căzuse peste ei; alţii îi spuneau să-şi vadă 
de drum, că mulţi voinici şi-au pierdut viaţa încercând să 
se lupte cu fiara. Ba erau unii care îşi băteau joc de el că 
e nebun şi că a venit să le tulbure jalea. Dar el scăpă din 
mijlocul lor şi, încălecând pe cal, îşi fluieră, ca de obicei, 
câinele şi întrebă unde stă balaurul. După ce află, plecă 
într-acolo. Merse el vreo câţiva kilometri pe o cărare 
îngustă, când văzu la marginea unei păduri o fată de o 
frumuseţe răpitoare, care era legată de un pin, îmbrăcată 
într-o rochie albă ca de mireasă şi cu toate podoabele pe 
ea. Când l-a văzut apropiindu-se, fata i-a strigat: 

— Străine, caută-ţi de drum, căci din clipă în clipă tre- 
buie să vină fiara cea cu şapte capete şi cu paisprezece 
coarne să mă mănânce şi dacă te găseşte pe aici, n-o să-ți 
fie deloc bine. 

— Preafrumoasă fată, îi răspunse Bernadet, eu pentru 
aceasta am şi venit, ca să te scap pe tine şi toată regiunea 
de fiara pe care-o voi ucide. 

Fata nu mai avu timp să-i răspundă, căci în aceeaşi 
clipă se auzi un vuiet groaznic, de parcă s-ar fi cutremurat 

pământul, florile se ofiliră ca arse şi, din fiecare trunchi 
de pin, răşina ţâşni ca nişte lacrimi. Apoi apăru fiara cea 
îngrozitoare, care înainta încet înspre prada ei. Flăcăul 
încălecă iute pe cal, îşi scoase sabia pe care o flutură în 
vânt şi strigă din toate puterile: 

— Fiară blestemată, acum ţi-a sosit sfârşitul. 

Apoi, adresându-se calului şi câinelui: 

— Curaj, calul meu, iar tu, câinele meu, muşcă! 

A început astfel lupta din care nu putea rămâne decât 
învingător sau mort. Fiara lupta din toate puterile dându-și 
seama că Bernadet nu era un tânăr ca toţi cei pe care îi 
biruise până acum fără prea multă greutate. Bernadet, la 
rândul lui, se ferea de coarnele fiarei folosind iuţeala 
calului, iar câinele lătra şi muşca zăpăcind fiara. Ceasuri 
de-a rândul se luptă Bernadet şi, treptat-treptat, simţea cum 
fiara îşi pierdea forţele în urma rănilor pe care i le făcea 
ascuţişul săbiei sale. Când soarele a început să coboare 
după deal, forţa fiarei s-a scurs ca o apă din trupul ei uriaş 
şi flăcăul i-a dat ultima lovitură, care i-a curmat viaţa. 
Bernadet a sărit de pe cal, s-a apropiat de fată şi, tăind 
funiile cu care fusese legată, a suit-o pe calul său şi a pornit 
cu ea spre casă. Dar înainte de a pleca, flăcăul a tăiat cele 
şapte limbi ale fiarei, pe care le-a pus într-o batistă. 

Când părinții fetei şi toţi ceilalţi i-au văzut intrând pe 
porţile oraşului cu fata vie şi nevătămată şi când au aflat 
că de acum înainte nu mai au a se teme de fiară, i-a 
cuprins o bucurie fără margini şi nu mai ştiau cum să-i 
mulțumească flăcăului. Tatăl fetei veni la el şi îl întrebă: 

— Oare cu ce aş putea să-ţi plătesc binele pe care mi 
l-ai făcut, flăcăule? 

— Nu există decât o singură răsplată pentru asta, îi 
răspunse Bernadet. Să mi-o dai de nevastă pe fata ta pe 
care am scăpat-o de la picire, dacă şi ea vrea. 

Fata îşi plecă ochii în pământ, în semn de încuviinţare, 
căci care fată nu şi-ar fi dorit un astfel de soţ? Ce să mai 
lungim vorba, căci vorba lungă e numai sărăcie, nunta s-a 
făcut, petrecerea a durat cinci zile şi cinci nopţi, aşa cum 
se şi cuvenea şi flăcăul a rămas în casa socrilor săi. 

La câteva zile după nuntă, Bernadet a plecat călare să 
se plimbe, ca să mai cunoască şi el împrejurimile unde va 
trăi de acum înainte. A luat-o şi pe frumoasa lui nevastă 
pe crupa calului şi, bineînţeles, câinele, care nu se des- 
părțea niciodată de stăpânul său. În drum, trecură pe lângă 
o casă ciudată, fără ferestre, cu pereţii groşi şi în jurul 
căreia iarba era uscată, de parcă ar fi pârjolit-o un foc. 

— Vreau să intru în casa aceasta, zise Bernadet şi sări 
din şa. Sunt curios să văd ce este în ea. E tare ciudată. 

— Dragă bărbate, îi spuse nevasta, ştiu că eşti un 
viteaz, dar te-aş sfătui să nu încerci să lămureşti misterul 
casei. Am o presimţire rea. Nu se ştie de unde a răsărit 
casa şi niciodată nu am auzit vorbindu-se despre asta 
decât cu groază. Se spune că este bântuită de duhuri rele 
şi cei care au îndrăznit să intre în ea nu s-au mai întors şi 
nimeni nu a mai auzit de ei. 

Tânărul nu voia să-şi supere nevasta arătându-i că el nu 
crede în astfel de poveşti şi nici s-o sperie că ar fi hotărât 
să lămurească taina casei şi a tuturor celor ce au dispărut 

în ea. El se prefăcu ascultător, continuându-și plimbarea. 
Dar ziua următoare se sculă dis-de-dimineaţă, încălecă pe 
cal şi o porni în galop spre casa cu povestea. Când ajunse 
acolo, descălecă şi bătând la uşă strigă cu voce tare: 

— Hei, e cineva aici? Se poate intra? 

— Vezi-ţi de drum, sărmane om, îi răspunse o voce 
lugubră. Uşa aceasta este din inimă de stejar şi clanţa din 
oţelul cel mai tare. | 

— Deschide, vreau să intru! 

— Dacă nu te temi, smulge-ţi un fir de păr din cap, 
bagă-l pe broasca uşii şi ea se va deschide. 

Tânărul făcu întocmai şi, îndată, uşa prinse să se învâr- 
tească în balamalele ei vechi cu un scârţâit înfiorător. 
Câinele începu să latre ca şi cum ar fi vrut să-i spună 
stăpânului său să nu intre. Dar Bernadet nici nu voi să-l 
audă şi, ţinându-şi calul de dârlogi, păşi pragul casei. În 
aceeaşi clipă, calul şi câinele dispărură înghiţiţi de pă- 
mântul care se deschisese sub ei, aşa că flăcăul nostru se 
găsi singur în bezna încăperii. În urma lui, uşa se închise 
cu zgomot şi un râs înfiorător răsună în întuneric. 
Bernadet dispăruse. 

Afară, soarele continua să lumineze lumea ca şi cum 
nimic nu s-ar fi întâmplat, dar pentru tânăra soție scăpată 
de la moarte de către un tânăr frumos, care nu i-a fost soţ 
decât câteva zile, nu mai exista nici lumină, nici fericire. 
S-au scurs, la început, zile în care speranţa încă mai bătea 
din aripi, apoi luni, în care nădejdea se zbătea în agonie. 
In cele din urmă, orice nădejde se stinse şi soţia se îmbrăcă 
în negru, ascunzându-şi faţa frumoasă şi părul negru sub 

un văl negru şi gros. Nimeni nu putea s-o mai vadă, fiindcă 
ea stătea numai în odaia ei şi nu ieşea decât noaptea. 

În acest timp, Beltramet a călătorit fără nici un necaz, 
a văzut multe lucruri şi a tras multe învățături. Când s-au 
împlinit cele şase luni, el a venit la locul hotărât şi a 
descălecat şi s-a aşezat la umbră aşteptându-şi fratele. Era 
neliniștit în legătură cu fratele său. Ce s-o fi întâmplat cu 
el? Câinele începuse să se învârtească ameninţător în 
jurul pietrei, mârâind, ca şi cum ar fi vrut să-i spună ceva. 

— Ei, bine, căţeluşule, ce se întâmplă? 

Animalul începu să latre încetişor şi jalnic, trăgându-şi 
stăpânul de mânecă şi încercând să-i scoată sabia din teacă. 

— Da, am înţeles ce vrei, îi spuse Beltramet şi un fior 
de gheaţă îi trecu prin inimă. 

Şovăind o secundă, el apucă sabia şi dădu o lovitură 
în piatra despre care îi spusese fratele său. În clipa urmă- 
toare o dâră de sânge începu să curgă din locul în care 
lovise stânca şi sărmanul Beltramet îngălbeni. Inima i se 
strânse în piept şi, încălecând fără nici o ezitare pe cal, o 
porni pe drumul pe care, cu şase luni mai înainte, o 
pornise fratele său. Când ajunse în oraşul în care s-au 
petrecut faptele despre care am povestit, copiii se jucau 
pe străzi şi văzându-l au început să strige plini de bucurie: 

— Bernadet, a venit Bernadet, să ne trăieşti, Bernadet! 

Am uitat să vă spun că cei doi fraţi semănau aşa de 
bine unul cu altul, încât şi părinţii lor nu-i puteau recu- 
noaşte şi, adeseori, îi spuneau lui Bernadet, Beltramet şi 
invers. Aşa că nu este de mirare că picii de pe stradă l-au 
confundat cu cel ce scăpase oraşul de fiara cea cu şapte 


170 


capete şi paisprezece coarne. Copiii i-au luat calul de 
dârlogi şi în urale l-au dus până la casa socrilor lui 
Bernadet. Beltramet şi-a dat seama că fratele său făcuse 
vreo ispravă mare de era aşa de iubit şi nu zise nimic, ci 
se lăsă dus încotro îl conduceau copiii, cu gândul că aşa, 
datorită încurcăturii, va afla mai uşor ceea ce trebuia să 
afle. Când l-a văzut negustorul, a alergat î în întâmpinarea 
lui, strigând cât îl ţinea gura: 

— Bernadet, pe unde mi-ai umblat, feciorule, că era 
să-mi moară fata de dorul tău! 

Aşa a aflat Beltramet că fratele său se însurase şi că 
soția îl aştepta cu jalea în suflet. Aceasta, auzind strigătele 
tatălui ei şi ale mulțimii care se adunase, a ieşit afară cu 
vălul tras peste fața îndurerată. Când l-a văzut pe 
Beltramet, şi-a pus mâna pe inimă, gata să leşine şi a 
coborât în grabă scările ca să i se arunce la piept. În 
mijlocul bucuriei, Beltramet a fost condus în casă unde 
toţi au sărbătorit, în chiote şi cântece, reîntoarcerea celui 
mai viteaz dintre viteji. Nimeni din cei de faţă, nici măcar 
soţia, nu-şi dăduse seama că nu era Bernadet. El tăcea şi 
asculta sperând să prindă ceva în legătură cu cele 
întâmplate fratelui său. 

— Dragul meu bărbat, după cum vezi, din dimineaţa 
în care ai plecat călare şi nu te-ai mai întors, am crezut 
că ai murit şi am îmbrăcat haina văduviei. 

— Iubita mea, îi răspunse Beltramet, ai avut prea 
puţină încredere în vitejia soţului tău. Credeai că mă las 
ucis aşa de uşor? 

— Ştii, eram absolut convinsă că te-ai dus în casa 
aceea blestemată. Cum nimeni din cei care au intrat acolo 
nu s-a mai întors, te-am socotit şi pe tine mort. 

Acum Beltramet ştia exact ce se petrecuse cu fratele 
său şi că nu va mai afla nimic altceva, deoarece nici ei 
nu ştiau mai mult. Prefăcându-se că e obosit de drum, se 
sculă de la masă spunând tuturor că ar vrea să se culce. 

— Draga mea, spuse el nevestei, mă duc să mă culc şi 
peste câteva ore, când mă voi fi odihnit, mai stăm de vorbă. 

Toţi mesenii îl conduseră până la uşa odăii de culcare, 
apoi rămaseră să mai discute despre nesperata întoarcere 
a lui Bernadet. Este uşor de închipuit că lui Beltramet 
numai de somn nu-i ardea. Deschizând uşor fereastra, el 
sări în grădină şi de acolo la grajd, unde îi era calul. 
Câinele îl urmă fără să latre şi, în scurtă vreme, galopa 
pe drumul care ducea spre casa cu pricina. Când a văzut 
casa cea pustie, a simţit că-l furnică un fior prin şira 
spinării, dar era hotărât să înfrunte orice primejdii pentru 
a-şi salva fratele. Descălecând de pe cal s-a apropiat de 
uşă şi a întrebat, ca şi Bernadet: 

— Hei, e cineva aici? Se poate intra? 

— Vezi-ţi de drum, sărmane om. Uşa este din inimă de 
stejar, iar clanţele din oţelul cel mai tare. 

— Deschide, vreau să intru! 

— Dacă vrei să intri, smulge-ţi un fir de păr din cap şi 
vâră-l pe gaura cheii. Atunci uşa se va deschide. 

Beltramet se gândi câteva secunde, apoi smulse un fir 
de păr din coama calului său şi-l vâri în broască. Uşa scâr- 
ţâi înfiorător deschizându-se şi calul dispăru în pământul 


172 


care se despicase. Beltramet, care nu căzuse sub vrajă, 
deoarece nu băgase în broască un fir din capul lui, scoase 
sabia din teacă, sări peste pragul casei în întuneric şi strigă: 

— Curaj, cățelul meu, muşcă şi sfâşie tot ce-ţi va cădea 
sub dinţi! 

Câinele, prins de stăpân să n-alunece prin crăpătura 
pământului prin care dispăruse calul, se repezi lătrând şi 
muşcând întunericul. Se auzeau urlete şi gâfâituri şi 
Beltramet se simţi înconjurat de fiinţe misterioase pe care 
nu le vedea. Dar plin de curaj, izbea în dreapta şi în 
stânga, ajutat de câinele care muşca şi el fără milă. Încet- 
încet, întunericul începu să se risipească şi prin penumbra 
grea el zări forme ciudate şi vagi, care păreau că trec prin 
zid pentru a putea scăpa. Peretele din faţă aprinse brusc 
un fel de stea care sclipea în noapte ca un diamant fer- 
mecat luminându-l. Apoi lumina zilei pătrunse în odaie 
şi el văzu o încăpere mare şi goală în care se părea că nu 
locuise nimeni de multă vreme. Beltramet se aşeză obosit 
jos ca să mai respire, dar câinele începu să latre din 
răsputeri şi să râcâie cu ghearele duşumeaua de piatră. 
Tânărul pricepu că animalul îl îndemna să scoată plăcile 
de piatră şi aşa şi făcu. Indată se deschise gura unei 
pivnițe din care răzbătea un miros de mucegai şi de aer 
închis. Din întunericul pivniţei răsună vocea fratelui său: 

— Beltramet, în sfârşit, iată-te. Ştiam că, îndată ce vei 
vedea curgând sânge din piatră, vei porni în căutarea mea 
şi nu m-am înşelat. 

După câteva minute, cei doi fraţi se îmbrăţişau afară, 
în lumina soarelui, iar în jurul casei blestemate, ca prin 

farmec, iarba înverzise şi păsărelele începuseră să cânte. 
Bernadet nu se schimbase deloc şi nici nu-ţi venea să 
crezi că stătuse aproape şase luni într-o gropniță fără 
soare şi fără aer. Incălecând pe cai, cei doi fraţi o porniră 
spre casă şi, pe la amiază, intrară în oraş. Lumea care îi 
întâlnea credea că s-a produs un miracol, căci era greu 
să-şi închipuie cineva că pot fi doi Bernadet pe lume. 
Când au ajuns acasă şi i-a văzut tânăra femeie, şi-a pus 
mâna pe inima şi aşa destul de greu încercată, şi a dat un 
țipăt de au alergat toţi ai casei. 

— Tată, mamă! Doi, am doi bărbaţi! Doamne, ce vrăji- 
torie mai e şi asta? 

Tatăl, care tocmai intra pe uşă, rămase cu gura căscată, 
iar servitoarea a scăpat tot teancul de farfurii care s-au 
făcut zob. Cei doi tineri izbucniră în râs, când au văzut 
ce încurcătură şi spaimă a adus asemănarea lor. 

— Eu sunt bărbatul tău, nu mă recunoşti? strigă Bernadet. 

— Ba eu sunt, nu mă recunoşti? strigă şi Beltramet 
râzând. 

Biata femeie nu mai ştia cum să scape din această 
încurcătură. Atunci Bernadet scoase din buzunar batista 
în care pusese cele şapte limbi ale fiarei şi i le arătă: 

— Nici acum nu mă recunoşti? 

— Bernadet, strigă ea şi i se aruncă de gât. 

S-a liniştit femeia, apoi cei doi fraţi au povestit tuturor 
cele ce se petrecuseră de când au plecat de acasă şi toată 
lumea s-a bucurat. Beltramet a fost rugat să rămână cu 
ei, dar el le-a răspuns că îi este tare dor de părinţi, că ei 
or fi neliniştiţi şi că trebuie să meargă să le dea de ştire 
că amândoi sunt sănătoşi şi că trăiesc. 

— Dar din când în când voi veni să vă văd, dragă frate 
şi dragă cumnată, iar după ce mă voi însura şi eu, am să 
vă poftesc pe la mine ca să păstrăm legătura de frăţie. 

A doua zi, Beltramet a pornit spre casa părintească. 

Povestea nu mai spune, dar se ştie că acolo pe unde 
umblase, întâlnise şi el o fată, tot aşa de bună şi de cre- 
dincioasă ca a lui Bernadet şi că, după ce şi-a liniştit 
părinţii, s-a dus de a cerut-o de nevastă. Apoi a venit 
acasă şi au trăit fericiţi până la adânci bătrâneţi, iar după 
ce au murit, au rămas copiii ca să-i pomenească şi aşa a 
ajuns povestea lor până la noi. 


Lupta cu zâna 


HENRIQUET păzea oile. Era un flăcău voinic şi 
frumos şi, măcar că era singur pe lume şi sărac, nu simţea 
povara acestei sărăcii, fiindcă, de când se ştia pe lume, 
locuise în casa lui moş Vincent, care avea multe calităţi, 
dintre care cea mai importantă era aceea că avea o fată, 
Colombe, pe care Henriquet o iubea şi ea răspundea cu 
toată inima acestei iubiri.În ziua aceea fusese cam neli- 
niştit şi acum, când soarele apunea, parcă această neli- 
nişte sporise şi mai mult. Seara se cobora peste mlaştina 
lângă care îşi oprise pentru o clipă oile şi Henriquet a 
fluierat la câine să se pregătească de plecare. 

Deodată oile se grămădiră în jurul lui, ca şi cum ar 
fi simţit apropierea vreunei fiare, câinele începu să latre, 
din senin, a pustiu şi trestiile prinseră a foşni, deşi nici o 

adiere de vânt nu trecea peste ape. Flăcăul privi în dreapta 
şi în stânga, cuprins şi el de o stare ciudată şi deodată 
văzu, de cealaltă parte a eleşteului, o formă albă care 
strălucea neobişnuit în lumina înserării. Era o femeie. 

— Hei, femeie! strigă Henriquet, văzând-o că se îndreap- 
tă spre el peste mlaştină. Opreşte-te, că te înghite mâlul! 

Femeia se opri. Henriquet îşi puse repede cataligele 
ca să se ducă la ea s-o scoată din mocirlă. Când ajunse 
aproape, rămase cu gura căscată. În faţa lui se afla o fată 
de o rară frumuseţe, îmbrăcată în alb, cu picioarele goale 
şi care ţinea în mână un buchet de nuferi. Părul blond şi 
ondulat îi cădea pe spate până la şolduri, iar ochii ei verzi 
sclipeau într-un mod ciudat. 

_— Bună ziua, Henriquet, rosti ea cu o voce melodioasă. 

— Bună seara, mormăi el încurcat, dar voind s-o 
corecteze. 

— Iartă-mă, dar sunt aşa de fericită că te-am întâlnit, 
încât nici nu am băgat de seamă că, de fapt, se înserează. 

Flăcăul era uluit şi nu mai ştia ce să spună şi ce să facă. 
Nu înţelegea mai ales de unde ştia ea cum îl cheamă. Nu 
erau mulți tinerii care ar fi putut susține, fără să mintă, 
că ei cunosc pe toţi din satele din jur, aşa cum putea 
susţine Henriquet. Şi totuşi această fată îi era complet 
necunoscută, mai ales că în toată Gasconia nu exista o 
fată care să aibă părul blond ca ea. Ba mai mult, care fată 
din Gasconia ar fi îndrăznit să-şi piardă vremea culegând 
nuferi, îmbrăcată într-o rochie albă? 

— Cine eşti? reuşi el în cele din urmă să îngaime. 

— Logodnica ta. 

Henriquet se pierdu de tot şi abia reuşi să răspundă: 

— Dar eu am altă logodnică în sat, pe Colombe. 

Fata izbucni într-un hohot de râs cristalin. 

— Te-ai făcut roşu ca racul. Aşa se răspunde unei fete 
care îţi face curte? Ar fi trebuit să mă supăr şi să te las 
aici cu oile şi câinii tăi. Dar ai mare noroc că eşti aşa de 
frumos. Altfel... Ei, dar acum pleacă şi dacă vrei să mă 
mai vezi, vino mâine seară şi poimâine seară şi în fiecare 
seară aici, pe malul heleşteului, tot pe la apusul soarelui, 
ca astăzi, şi eu voi apărea. 

Apoi fata se întoarse, făcu un semn cu mâna şi izbucni 
în acelaşi hohot cristalin de râs: 

— Pe mâine, dragule! 

Henriquet era cât pe-aci să cadă jos de mirare când o 
văzu că păşeşte peste apa heleşteului, de parcă ar fi călcat 
pe un covor, fără să se scufunde. În clipa următoare, ea 
dispăru de parcă s-ar fi topit în văzduh. 

— Dumnezeule, era o zână, strigă în gura mare 
Henriquet, de se sperie el singur de sunetul vocii lui. 

Îngrozit de ceea ce i se întâmplase şi-adună în grabă 
turma şi o porni întins spre sat. Intârziase mult şi, când 
ajunse acasă, masa era pusă, iar stăpânii îl aşteptau puţin 
miraţi, ştiindu-l un băiat care nu întârzie niciodată. De 
altfel, Henriquet era ca şi copilul lor şi îl socoteau ca şi 
logodit cu Colombe. Seara când se adunau toţi la masă, 
se simțeau strâns uniţi ca o singură familie şi de aceea 
mesele lor erau pline de veselie. De astă dată, când 
Henriquet s-a aşezat la masă, parcă, odată cu el ar fi cobo- 
rât de undeva de sus un aer îngheţat. Degeaba făcea moş 

Vincent tot felul de glume. Henriquct nu răspundea 
nimic, stătea încruntat şi din când în când mişca buzele 
de parcă ar fi vorbit cu cineva nevăzut. Colombe, cu 
inima ei de fată îndrăgostită, şi-a dat seama că s-a petre- 
cut ceva neobişnuit cu logodnicul ei. 

După masă, cei doi logodnici obişnuiau să se plimbe 
sub clarul de lună, mână în mână, fericiţi de parcă toată 
lumea ar fi fost a lor. De astă dată însă, Henriquet se sculă 
întunecat la faţă, mulţumi pentru masă şi spuse că nu se 
simte prea bine, că e obosit şi că ar vrea să se culce. Spuse 
frumos: „Mulţumesc pentru masă“ şi o porni spre odaia 
lui. Aici se trânti îmbrăcat în pat şi se prefăcu că doarme 
pentru ca să fie lăsat în pace de cei ai casei. 

Mama Colombei a observat totul, dar înțelegând 
lucrurile greşit, îşi spuse în sinea ei că cei doi logodnici 
s-au certat şi i se adresă lui moş Vincent: 

— Porumbeii noştri s-au certat şi stau acum bosum- 
flați. Dar ştim noi că asta n-o să dureze multe ceasuri, aşa 
că, în curând, iar o să-i auzim gângurind. 

A doua zi dimineaţa, ca de obicei, Henriquet şi-a scos 
turma de oi din obor şi a pornit cu ele să le pască. Colombe, 
căreia inima îi spunea fără greş că se întâmpla ceva cu 
iubitul ei şi că dacă nu are grijă de el îl va pierde, a stat 
toată ziua în cumpănă. Spre seară, când nu mai era mult 
până la apusul soarelui, ea s-a dus la mama ei şi i-a spus: 

— Nu ştiu ce s-o fi întâmplat, dar văd că s-a terminat 
piperul din cutie. L-ai dat cuiva sau l-o fi răsturnat pisica? 
Am să mă duc până la Bernarda să cer câteva boabe 
împrumut până mâine, când om cumpăra de la băcănie şi 
pentru noi şi pentru ea. 

- O, draga mamei, mă mir. Eu ştiam că avem piper 
destul, dar, cum zici, s-ar putea să-l fi răsturnat pisica, 
însă n-are rost să te duci până la Bernarda, când la doi 
paşi stă verişoara ta, Jeana, de la care ai putea împrumuta. 

— Nu cred că Jeana are piper, că am auzit-o spunând 
că trebuie să meargă la băcănie după mirodenii. Şi apoi, 
Bernarda îşi cumpără piperul de la oraş şi de aceea are 
gustul cel mai bun. 

Rostind aceste cuvinte, Colombe se încruntă şi, fără să 
mai aştepte răspunsul mamei, plecă. Dacă mama ei ar fi 
urmărit-o, ar fi rămas foarte surprinsă văzând că, în loc să 
meargă spre Bernarda, Colombe străbate în fugă ulițele 
satului şi se îndreaptă spre pădurea dincolo de care se găsea 
eleşteul. Ea ştia că seara Henriquet se oprea aici să-şi adape 
oile, înainte de a o porni spre casă. La marginea pădurii se 
opri şi, fără să fie observată, privi spre locul unde ar fi 
trebuit să fie flăcăul. Într-adevăr, îl văzu acolo cu turma lui 
de oi. Stătea în picioare şi privea pierdut spre o tânără fată 
îmbrăcată în alb şi cu păr blond care-i cădea în valuri pe 
spate. Fata îi vorbea şi glasul ei suna ca o muzică cerească: 

— Bine ai făcut că ai venit, Henriquet, dragul meu. Mă 
bucur, căci şi eu te iubesc. Scumpule, tu duci o viaţă plină 
de mizerie. Părăseşte-ţi satul şi turma, lasă-ţi viaţa pe care 
o duci şi vino cu mine. Împreună vom fi fericiţi şi nu-ţi 
vei mai aduce aminte de nimic, nici cine eşti, nici de unde 
vii, nici ce ai lăsat în urma ta. 

O linişte grea ca de plumb se lăsase peste toată întin- 
derea, încât puteai auzi cum zvâcneşte seva în arborii 
pădurii. Oile stăteau ca de piatră şi Henriquet încreme- 

nise, sprijinit în ciomagul lui. Numai Colombe simţea cum 
creşte în ea o furie oarbă, nestăvilită, împotriva acestei 
fiinţe din altă lume care venise să-i strice viaţa frumoasă 
cu Henriquet, încă înainte de a o fi început. Nemaiştiind 
ce face, ea luă o piatră şi o aruncă cu toată furia în zână. 
Cum distanța era foarte mare, piatra căzu în apă cu un 
zgomot asurzitor, rupând vraja acelei clipe blestemate. 
Henriquet tresări de parcă ar fi fost trezit dintr-un somn 
adânc şi fără să spună nimic sau să caute să afle cine a 
aruncat piatra, se întoarse la turma lui. Colombe o luă la 
fugă spre casă, prin pădure, fără să se arate lui Henriquet 
şi fără ca cineva să ştie unde a fost şi de ce. Numai zâna, 
săltând din frunză de nufăr în frunză de nufăr, se îndepărtă 
strigând înadins mai tare, ca să o audă Colombe: 

— Pe mâine, scumpul meu Henriquet, pe mâine. Eşti 
cel mai frumos dintre toţi tinerii de pe aici şi trebuie să ai 
o viaţă demnă de tine, nu să îmbătrâneşti păzind o 
nenorocită de turmă de oi. 

Colombe a auzit aceste ultime cuvinte pline de răutate 
ale zânei şi în mintea ei a şi început să urzească un plan 
straşnic de curajos. Ea înţelegea că, pentru un tânăr, era 
foarte greu să reziste vrăjilor unei zâne şi de aceea s-a 
hotărât să lupte ea pentru Henriquet şi pentru fericirea 
lor. A doua zi, ea spuse mamei sale: 

— Dacă astăzi faci în aşa fel încât să-l trimiţi pe 
Henriquet la târg ca eu să mă pot duce cu oile la păscut, 
ne scapi pe amândoi de la pieire. 

Mama tresări. 

— Ce, ai înnebunit? Spune-mi ce s-a întâmplat! 

Fata însă o ţinea una şi bună: 

-= — Nu pot să-ţi spun nimic acum, decât doar atât: ori 
mă ajuţi aşa cum te-am rugat, ori mor şi eu, şi el. 

Văzând că n-o poate scoate la cap cu fata, mama se 
duse la bărbatul ei şi îi spuse: 

— Ascultă, Vincent, la ce îţi spun şi nu mă întreba 
nimic. Îndată să-l trimiţi pe Henriquet la târg să ne 
cumpere o capră cu lapte. 

Omul o privi cu ochii holbaţi de parcă atunci o vedea 
pentru prima oară: 

— Dar bine, femeie, tu nu mai ştii ce vorbeşti? Abia 
ieri m-ai făcut cu ou şi cu oţet că am vrut să cumpăr capra 
de la vecinul nostru Sebastien şi acum vrei să trimiţi 
flăcăul la târg după capră? Păi, nu-i mai bine să trec 
drumul la vecin şi să-i spun că m-am hotărât să cumpăr 
capra de la el, mai ales că este o capră pe care o 
cunoaştem, ştim cât lapte dă, ce metehne are, şi aşa mai 
departe. Zău că nu mai înţeleg nimic. 

— Nici nu trebuie să înţelegi, bărbate. Eu atâta îţi spun: 
trimite flăcăul şi gata. Restul îl vei înţelege mai târziu. 

Cum putea, biata femeie, să-i spună bărbatului ei ceea 
ce nici ea nu ştia, de fapt? Săracul moş Vincent nu avu 
încotro şi îl chemă pe Henriquet: 

— Dragă băiete, de ce, nu ţi-oi putea spune, dar trebuie 
să pleci chiar acum la târg ca să cumperi o capră cu lapte. 

Henriquet nu întrebă nimic. Era încă zăpăcit de întâm- 
plările neaşteptate din viaţa lui, aşa că luă banii, traista 
cu mâncare pe care Colombe o şi pregătise şi o porni 
tăcut la drum. Dar înainte de a pleca, se apropie de 

Colombe şi cu o voce plină de spaimă îi ceru să nu se 
ducă la heleşteu cu turma. El se temea ca să n-o vrăjească 
zâna, pentru a-i face rău. Colombe îl privi cruciş şi-i 
răspunse puţin peste umăr: 

— Lasă, Henriquet, mergi în treaba ta şi nu-mi purta 
mie de grijă. Mă descurc eu mai bine decât tine. Dar 
pentru că ţii atât de mult, n-am să mă apropii de heleşteu. 

De-abia a ieşit flăcăul pe poartă şi Colombe o şi porni 
întins spre locul cu pricina. Toată ziua i-a trecut într-o 
aşteptare încordată. Seara s-a apropiat de heleşteu şi a 
aşteptat. Deodată oile se grămădiră una în alta, câinele 
începu să urle a pustiu şi o spaimă rece o cuprinse pe fată, 
de simţea că i se zburleşte părul pe cap. Pe faţa apei apăru 
zâna cea albă, plutind ca un vis, apropiindu-se de turmă. 
A fost foarte surprinsă când a văzut turma singură şi pe 
Henriquet nicăieri. S-a uitat în dreapta şi în stânga 
sperând să apară, dar nimic. Pasămite, Colombe avusese 
grijă să se ascundă în tufiş, ca zâna să n-o vadă. Acolo, 
între trestii, ea îşi aranjă lucrurile pe care le pregătise în 
taină, încă de acasă. Era vorba de o frânghie subţire, dar 
tare şi elastică, pe care o strânsese colac pe braţ şi tiptil- 
tiptil se apropie de zână, pe la spate, cuprinzând-o cu bra- 
tele cât putu de strâns. Înainte ca zâna să se dezmeti- 
cească, se trezi trântită pe nisip. Dar nici ea nu era o zână 
care se speria din te miri ce şi mai nimic, aşa că între cele 
două fete se încinse o luptă pe viaţă şi pe moarte, de nu 
mai puteai şti de partea cui va fi izbânda. 


Colombe ştia foarte bine, din cele ce povesteau. 


bătrânii, că puterea de vrajă a zânelor stă în priviri şi în 

cuvintele lor frumoase. De altfel, ea însăşi îl văzuse pe 
Henriquet prins şi zăpăcit de vraja vorbelor zânei. De 
aceea se ferea din toate puterile de privirile ei, iar vorbele 
dulci n-o puteau atinge, căci prea era mare amărăciunea 
pe care i-o provocase ceea ce văzuse cu o seară mai 
înainte pe malul lacului. Lupta continua fără sorți de 
izbândă nici dintr-o parte, nici dintr-alta. Zâna, văzând că 
prin vicleșug nu poate birui, se străduia să ajungă la lac, 
unde puterile ei ar fi crescut prin vraja lacului. Dar 
Colombe o ştia şi pe asta, tot din bătrâni, şi o ţintui în 
nisip şi nu-i dădu voie să facă nici un pas. În cele din 
urmă, zâna fu înfrântă. Se vede că dragostea şi desperarea 
îţi dau puteri nebănuite şi Colombe, ţinând-o tot cu faţa 
în jos pe nisip, o legă strâns cu funia pe care o adusese. 
Acum zâna părea un cârnăcior alb, lăsat de cineva pe 
malul heleşteului. Nu-şi mai putea mişca decât ochii din 
cap, dar de ei se ferea cu grijă isteaţa noastră Colombe. 
După ce şi-a mai tras sufletul, îi spuse zânei: 

— Ai văzut că te-am biruii? Acum ce să-ți fac? Aş putea 
să te biciuiesc până la sânge, căci îmi stă în putere, dar 
nu-mi stă în fire să fiu aşa crudă. Aş putea să te duc în sat, 
legată cum eşti, ca să te fac de râs, când le voi spune ce ai 
vrut să faci; aş putea să te duc la târg să vină gură-cască să 
se uite la tine ca la un animal de circ. Sunt mai tare ca tine 
şi ţi-aş putea face orice. Ca să vezi că nu mi-e teamă de tine, 
am să te răstorn cu faţa în sus şi am să te privesc în ochi. 

Colombe o întoarse pe zână şi o privi fără teamă. 
Ochii zânei erau calmi şi lirapezi, de o rară frumuseţe. În 
ei nu era nici mânie, nici cruzime. Acum erau nişte ochi 

care nu spuneau nimic. Cu o voce la fel de calmă ca şi 
privirea, ea îi spuse Colombsei: 

— Să facem un târg. Dacă îţi jur că nu mă mai leg de 
Henriquet îmi dai drumul? Tot voiam eu să plec de pe me- 
leagurile astea, de care am cam început să mă satur! Este 
adevărat că Henriquet al tău este un flăcău tare frumos, dar, 
între noi fie vorba, e şi tare nerod. Așa că să facem târgul. 

Colombe ştia foarte bine că o zână, dacă este biruită 
de vreun muritor, trebuie să-şi schimbe locul şi o sută de 
ani nu mai are voie să mai vină pe meleagul unde a fost 
înfrântă. De aceea îi spuse: 

— Nu despre asta este vorba. Mie să-mi spui cam pe 
unde vrei să te stabileşti. 

Voia s-o oblige să plece în nişte locuri cât mai înde- 
părtate, ca nu cumva să se ducă Henriquet s-o caute. 

— Păi, să vedem... M-aş putea duce în lacul Bisca- 
rossa; sau mai bine în lacul din Soustons; sau şi mai bine 
în cel din Aureilhan... Eu însă cred că mă voi duce în 
ocean, fiindcă niciodată n-am fost pe acolo şi multe am 
mai auzit vorbindu-se despre el. 

— Vreau să fiu sigură că acolo te vei duce. Jură! 

Şi zâna a jurat pe ceea ce era mai scump pentru ea. Eu 
nu pot să vă spun ce au zânele mai scump, că doar n-am 
fost acolo când i s-a jurat lui Colombe, dar din ce mi-au 
spus şi mie cei mai bătrâni, se pare că cel mai preţios 
lucru pentru ele este vraja şi puterea din ochi, aşa că eu 
cred că pe asta s-a jurat zâna. Colombe a mers cu ea până 
la pârâul din apropiere şi după ce i-a dezlegat şi mâinile, 
zâna spus: 

— Ai fost mai tare decât mine. Voi muritoarele de rând 
aveţi o putere extraordinară, dar pe care nu ştiţi s-o preţuiţi. 
Această putere este dragostea. In faţa ei nu rezistă nici o 
vrajă. Acum priveşte, ca să te convingi că-mi ţin jurământul. 

Zâna s-a apropiat de râu, a atins apa cu mâinile ei albe 
şi îndată râul şi-a umflat apa întruchipând un fel de jilt în 
care ea s-a aşezat şi a pornit pe valuri în jos, fără să se mai 
uite înapoi, aşa cum este legea zânelor, până ce a dispărut 
în zare. Atunci Colombe şi-a luat turma şi a plecat spre casă. 

Seara, Henriquet s-a întors fără capră. Avusese ghi- 
nion. În ziua aceea nimeni nu adusese capre la târg. 
Mama a strigat că e mai bine aşa, că le-au rămas banii în 
casă, moş Vincent se da de ceasul morţii, căci acum chiar 
nu mai pricepea nimic, iar Henriquet se uita cu groază la 
Colombe care nu spunea nimic şi pe care nici nu îndrăz- 
nea s-o întrebe ceva. Au mâncat tăcuţi, fiecare cu gându- 
rile şi nedumeririle lui. Numai la culcare, Colombe s-a 
apropiat de Henriquet şi i-a şoptit, ca să n-o audă nimeni: 

— Acum, într-adevăr, poţi să nu te mai duci la 
heleşteu. Acolo nu va mai creşte iarbă o sută de ani. 

Ingrozit, acesta o apucă de mâna şi o întrebă cu glas 
tremurat: 

— Ce vrei să spui ? Nu cumva ai fi făcut vreo prostie? 

— Dacă ceea ce făceai tu era deşteptăciune, atunci, 
într-adevăr, ceea ce am făcut eu este prostie. Să ştii, 


„dragul meu, că încă nu s-a născut zâna care să mi te poată 


răpi şi care să se poată lupta cu mine. Află că pe zânişoara 
ta ţi-am prins-o, ţi-am legat-o fedeleş şi i-am tras o mamă 
de bătaie de o să mă ţină minte câte zile o mai avea. Şi tu 


185 


ştii că zânele au cam multe zile. N-o să fie nevoie să-i 
plângi de milă, căci n-ai s-o mai vezi. Ştii că o zână 
învinsă nu se mai întoarce pe locul unde a fost bătută timp 
de o sută de ani. l-am făcut vânt pe ocean şi i-am făcut 
atât de bine, încât nici nu a mai avut timp să strige 
„Henriquet“. Dar, ca să nu crezi că sunt chiar aşa de rea, 
află că după ce vor trece cei o sută de ani, îţi dau voie să 
te întâlneşti iar cu ea pe malul heleşteului. 

Bietul Henriquet nu ştia ce să zică şi ce să facă. Ase- 
menea împăratului din poveste, era gata să râdă cu un ochi, 
cel dinspre Colombe, şi să plângă cu celălalt, cel dinspre 
zână. Fata se apropie drăgăstoasă de el şi-i mai şopti duios: 

— Să mai ştii ceva, dragul meu. Află că nu eşti nici pe 
departe aşa de frumos cum îţi spunea ca; dar de nerod, ce 
să spun, cred că ea nu te-a cunoscut destul. Eşti cu mult mai 
mult decât îşi închipuia zânişoara ta cea păruită de mine. 

„Abia acum Henriquet izbucni în râs, ceea ce dovedea 
că nu era chiar atât de nerod şi începu să alerge după fată 
ca s-o prindă. In seara aceea, ca în serile dinainte de 
întâmplarea cu zâna, cei doi tineri se plimbară mână în 
mână sub clar de lună, iar tata şi mama, măcar că tot nu 
înțelegeau nimic, se bucurară grozav. 

— Eu cred, spuse moş Vincent, ca un om cu scaun la 
cap ce era, că a cam sosit vremea să ne gândim la nuntă. 

— Că bine zici, răspunse şi mama. Doar n-o să aştep- 
tăm ca fata să împletească, înainte de măritiş, cosiţă albă. 

Aşa că, după cum se vede din povestea noastră, 
oamenii pot birui pe zmei prin vitejie, iar pe zâne prin 
iubire. Este bine să nu uităm asta niciodată. 

POVEŞTI JAVANEZE 


Eclipsa de lună 


BATARA ! Kala a fost un zeu foarte puternic, uriaş 
şi rău fără pereche, şi nu îi era teamă de nimeni şi de 
nimic. Numai de Batara Vişnu, păzitorul lumii, se temea 
şi fugea din calea lui. Toate fiinţele de pe pământ îi erau 
duşmani, nici zeii din kahiangan nu-l priveau cu prietenie. 
Dar ce puteau să facă bieţii muritori sau chiar zeii împo- 
triva lui? Batara Kala era foarte puternic şi nimeni nu 
putea să se măsoare cu el, în afară de Batara Vişnu, atot- 
puternicul. 

Se spune că odată Batara Kala s-a îndrăgostit de Lună, 
Zeița Nopţii cea frumoasă, blândă şi aducătoare de linişte 
pe pământ. Dar Luna cea bună i-a întors spatele. Acest 
refuz a rănit foarte adânc inima lui Batara Kala, mândria 
lui a fost jignită. Cum de a îndrăznit Luna cea neajutorată 
să-i refuze dragostea, tocmai lui, puternicul Batara Kala? 
Nemaiputând de supărare, s-a jurat că va înghiți Luna 
oricând şi oriunde o va prinde. De atunci aleargă mereu 
după Lună s-o prindă şi s-o înghită. Dar Batara Vişnu 
supraveghează toate fiinţele de pe pământ şi din cer. De 
când Batara Kala s-a jurat că va înghiţi Luna, nu l-a mai 
lăsat să se apropie de ea. S-a întâmplat însă ca într-o zi 


! Batara — denumire pentru zei. 

Batara Kala să izbutească să prindă Luna şi a început s-o 
înghită puţin câte puţin. Era pentru prima oară când 
omenirii i-a fost dat să vadă o eclipsă de lună, era pentru 
prima oară când omenirii i-a fost dat să vadă cum Zeița 
Nopţii dispărea puţin câte puţin în gura lui Batara Kala. 
Vai, să moară Luna înghițită de Batara Kala!? Aşa ceva 
nu trebuia să se întâmple. Cine va mai aduce liniştea pe 
- pământ? Cine va mai lumina drumurile în timpul nopţii? 
Batara Vişnu trebuia înștiințat, altfel Luna avea să piară. 
Dar cum? Oamenii erau neputincioşi. Au plâns femeile, 
au plâns copiii, au plâns chiar şi bărbaţii, au plâns cu toţii 
de mila Lunii. Încă puţin şi Luna ar fi fost înghițită toată. 
Dar chiar atunci cineva a strigat: 

— De ce plângem şi nu facem nimic? De ce stăm cu 
braţele încrucişate în timp ce Batara Kala înghite pe Zeița 
Nopţii? Trebuie să facem ceva ca să atragem atenția lui 
Vişnu. Hai, puneţi mâna fiecare pe câte două bețe de 
bambus şi loviți în oricare lucru vă cade la îndemână. 
Dacă toată omenirea va face cum facem noi, atunci se va 
auzi zgomotul până la cer. lar când Vişnu va cerceta 
cauza, va vedea şi el ce face Batara cu frumoasa Lună. 

Şi aşa s-a întâmplat. Dar Vişnu a observat tocmai în 
clipa când Batara Kala îşi închidea gura, când Luna 
intrase toată în gura lui. Ca să scape Luna, Vişnu a slobo- 
zit o săgeată care a retezat capul lui Batara Kala. Luna a 
ieşit din gâtul lui tăiat şi cerul se lumină iar. Corpul lui 
Batara Kala a căzut în Marea de Sud! şi a devenit o 


1! Marea de Sud — Oceanul Indian. 

insulă. Dar capul lui este nemuritor, mai trăieşte până în 
ziua de azi. Din când în când înghite iar Luna. De atunci, 
oamenii, când văd o eclipsă de lună, când văd pe Zeița 
Nopţii înghițită de Batara Kala, bat în orice au la înde- 
mână, ca să facă zgomot mare, să fugă Batara Kala mai 
repede şi să iasă Luna din gâtul lui mai devreme. 


Giocco Tarub şi zâna 


A FOST odată un flăcău care se numea Giocco 
Tarub. Ca toţi oamenii din vremea aceea, Giocco Tarub 


trăia numai din vânat. In timpul acela oamenii nu lucrau 


pământul, nici de orez încă nu auziseră. În fiecare zi 
Giocco Tarub se ducea în junglă cu arcul într-o mână şi 
cu tolba de săgeți în spate, iar când se întorcea în sat 
niciodată nu venea cu mâna goală. 

S-a întâmplat ca odată, fugărind o căprioară, să-l prindă 
noaptea în junglă. Ce să facă acuma? N-avea nimic de 
făcut decât să se urce într-un copac şi să aştepte ivirea zo- 
rilor. Ca să umble noaptea prin junglă era prea primejdios. 

A dormit Giocco Tarub cum a putut, cocoţat pe o 
ramură. Dar la miezul nopţii, când somnul era mai dulce, 
a fost trezit de nişte râsete de femeie. Voci omenești în 
mijlocul junglei şi în puterea nopţii pe deasupra? Poate 
era numai un vis! Dar nu, nu era un vis, căci iar hohoteau. 
Se putea deosebi chiar din ce parte veneau râsetele. Ca 
un flăcău îndrăzneţ, care nu ştia ce e frica, Giocco Tarub 
a coborât din copac şi a pornit furişat spre locul acela. 

N-a mers prea mult, că se şi trezi în faţa unui lac cu apă 
albastră, iar pe lac, sub raza aurie a lunii, şapte zâne 
frumoase se scăldau şi se jucau fără să-şi dea seama că 
ochii unui muritor le priveau. Da, Giocco Tarub se uita 
la ele înmărmurit, căci fete frumoase ca ele nu mai văzuse 
în viaţa lui. Aveau piele aurie, lucie, fără nici o pată, părul 
negru până la călcâie, ochii de asemenea negri ca nişte 
stele, buzele roşii şi rumene, iar mişcările lor întreceau 
pe cele mai desăvârşite dansatoare. Nu există nicio 
pământeană care să se poată asemui măcar cu a zecea 
parte din frumuseţea lor. După ce şi-a mai liniştit puţin 
tulburarea, Giocco Tarub s-a gândit că ar fi bine s-o ia pe 
una dintre ele de nevastă. Dar cum? Ele erau zâne, fără 
îndoială, iar el un biet muritor. S-a frământat Giocco Tarub 
ce trebuia să facă, când deodată a văzut veşmintele 
nimfelor tăinuite într-un tufiş. Fără să se mai gândească, 
a luat o rochie şi a ascuns-o. Nimfele s-au jucat fără grijă 
toată noaptea, până au mijit zorile la răsărit. Abia atunci 
s-au urcat gălăgioase pe mal, spre tufişul unde aveau 
îmbrăcămintea. Cum s-a mai speriat una din ele când nu 
şi-a mai găsit rochia! Celelalte şase s-au îmbrăcat repede 
şi au zburat grăbite până nu s-au mai văzut. Zâna care şi-a 
pierdut hainele a început să plângă. Soarele se ridica tot 
mai sus, iar ea stătea în apă, fără să ştie ce-ar putea să facă. 
Se vede că fără îmbrăcăminte nu mai putea să zboare ca 
celelalte. Atunci Giocco Tarub a ieşit din ascunzătoarea 
lui şi s-a prefăcut mirat văzând o zână în lac. 

— Cine eşti, frumoaso, de stai singură în lac, în 
mijlocul junglei? 

— Sunt o zână, flăcăule, şi nu pot să ies din lac fiindcă 
mi-a furat cineva îmbrăcămintea. Iar fără îmbrăcăminte. 
nu mai pot să zbor ca să mă întorc acasă. Dă-mi, te rog, 
ceva, ca să mă acopăr şi să pot ieşi din apă. 

— Îţi dau să te îmbraci, dar promite-mi să vii cu mine 
şi să-mi fii nevastă. 

N-a avut zâna de ales, aşa că de voie, de nevoie, a 
plecat cu el şi a rămas nevasta lui. 

De când ţinea pe zână de nevastă, viaţa lui Giocco 
Tarub începu să se schimbe. Nu trebuia să mai vâneze chiar 
în fiecare zi, căci zâna l-a învăţat să semene şi să mănânce 
orez. Pe urmă a venit pe lume şi un copil de toată frumu- 
seţea, spre bucuria tatălui. Dar zâna a rămas mereu îngân- 
durată. Câteodată se uita la cer ore întregi cu lacrimi în 
ochi. Doar când s-a născut copilul s-a mai înviorat puţin. 

Într-o zi, când Giocco Tarub s-a dus să pună orezul în 
hambar, găsi hambarul plin ochi. Dar cum, oare nu mân- 
cau ei în fiecare zi câte un dandang ! mare de orez? Cum 
de a rămas hambarul plin de parcă nu s-a luat niciodată 
vreun fir de orez? se întreba Giocco Tarub fără să-şi poată 
răspunde. Ce punea nevasta lui în dandang în fiecare zi? 
E drept că din dandang ea scotea întotdeauna orez fiert, 
dar Giocco Tarub nu uitase că nevasta lui era o zână şi 
din partea unei zâne poţi să te aştepţi la ce nu-ţi trece prin 
minte. Într-o dimineaţă, chinuit de întrebare, Giocco 
Tarub s-a dus tiptil în bucătărie. A fost pentru prima oară 
când un bărbat intra în bucătărie. Şi era credinţa că atunci 


! Dandang — cratiţă specială de fiert orez. 


191 


când bărbatul intră în bucătărie, aduce nenorocire. Aşa 
s-a întâmplat şi cu Giocco Tarub cel curios. Când a ridicat 
capacul dandangului, a văzut că înăuntru nu era altceva 
decât un firicel de orez. „Dacă ştiam că aşa foloseşte ea 
orezul, nu mai munceam eu atâta în savah“!, îşi zise el 
în sinea lui. Nici nu bănuia că această curiozitate îl va 
costa foarte scump. 

„La prânz, când zâna voi să pună masa, n-a mai găsit 
dandangul plin de orez fiert ca de obicei, ci doar un firicel 
cum fusese pus de dimineaţă. Şi-a dat seama ce s-a 
întâmplat, dar ce putea să mai facă? Oul spart nu mai 
poate fi făcut la loc. 

— Vai, bărbate, cine te-a pus să te bagi în treburile 
femeieşti? Ce nenorocire pe capul nostru! De-acum înainte 
va trebui să muncim mai mult ca să putem mânca orezul. 

De atunci, Giocco Tarub trebuia să muncească mult 
mai mult la savah, căci recolta obişnuită nu le mai ajun- 
gea. Iar nevasta lui, zâna, trebuia să piseze orezul înainte 
de a-l pune la fiert, ca să-l decojească. Hambarul nu mai 
era plin ca înainte, ci se golea văzând cu ochii. 

Într-o zi, când zâna s-a dus în hambar, să ia nişte orez, 
n-a mai găsit decât o legătură în colţ. Iar când a ridicat-o, 
ce a văzut înaintea ochilor? îmbrăcămintea ei. Se vede că 
acolo o ascunsese Giocco Tarub. Cât timp hambarul fusese 
plin, n-avea cum s-o găsească, dar acum, că se golise, 
Giocco Tarub uitase de ea. S-a schimbat nevasta repede cu 
îmbrăcămintea ei de zână şi i-a spus lui Giocco Tarub: 


! Savah — orezărie. 

— Până aici ne-a fost dat să trăim împreună. Eu sunt o 
zână şi nu pot trăi printre oameni, aşa că trebuie să plec. 
Nici pe copilul nostru nu pot să-l iau cu mine, fiindcă, 
oricum, el este pui de om. Dacă plânge de foame, pune-l, 
te rog, pe acoperiş şi arde o mână de fân. Atunci eu voi 
veni să-l alăptez. Dar nu încerca să mă mai vezi, altfel nu 
voi mai putea veni deloc. 

Pe urmă zâna şi-a luat zborul, l-a lăsat singur pe 
Giocco Tarub cu copilul. De câte ori plângea copilul de 
foame, el îl ducea pe acoperiş şi ardea o legătură de fân, 
iar zâna venea să-l alăpteze. Şi când a venit vremea 
copilului să fie înțărcat, zâna nu a mai venit. De atunci, 
Giocco Tarub a devenit din ce în ce mai trist. De multe 
ori se ducea la malul lacului, nădăjduind să mai vadă pe 
zâna lui făcând baie, dar ea nu s-a mai arătat niciodată, 
căci de atunci nici o zână nu mai coboară pe pământ. 


A o mia statuie 


DEMULT, când insula Java era bogată în jungle 
necercetate, când oamenii sakti! mai umblau pe lume, 
trăia în satul Prambanan din Java Centrală o fată nespus 
de frumoasă, care se numea Roro Giongrang. Se poves- 
teşte că Roro Giongrang era aşa de frumoasă, încât toate 
cuvintele de laudă n-ar fi ajuns pentru a arăta nici pe sfert 
frumuseţea ei. lar cine o privea, îndată cădea bolnav de 


1 Sakti — cel care are o putere supranaturală. 

dragoste. Ba se iscau şi certuri, se iscau şi lupte pe viaţă 
şi pe moarte pentru dânsa. Atunci, ca să potolească pe 
îndrăgostiţi, ea s-a jurat că nu se va mărita niciodată. Aşa 
„s-au potolit certurile şi bărbaţii se mulţumeau doar s-o 
privească şi să fumeze ţigări făcute de mâna ei, căci din 
vânzarea ţigărilor îşi ducea Roro Giongrang traiul. 

S-a întâmplat ca într-o zi să treacă prin Prambanan un 
tânăr. Cum a văzut-o pe Roro Giongrang, a îndrăgit-o pe 
loc şi a cerut-o de nevastă. 

— Cum aş putea să te iau de bărbat, străinule, dacă 
până acum i-am refuzat pe toţi tinerii din sat? Nu spun 
că nu eşti demn de laudă la înfăţişare, dar nici tinerii din 
sat nu-s mai prejos. De altfel, m-am jurat că nu mă voi 
mărita niciodată, aşa că vezi-ţi de drum, i-a răspuns ea. 

— Poate e aşa cum grăieşti, zise tânărul. Un lucru vreau 
să ştii: eu pot să-ţi îndeplinesc orice dorinţă. Puterea mea 
e foarte mare, doar stelele şi luna de pe cer nu le pot lua. 

— Dar dacă îţi cer ceva şi nu-mi poţi împlini? a 
întrebat Roro Giongrang mai mult în glumă. 

— Atunci voi pleca de aici pentru totdeauna! 

— Bine, străinule. Eu nu-ţi cer nici luna, nici stelele de 
pe cer. Îţi cer doar să clădeşti un templu de piatră împo- 
dobit cu o mie de statui toate numai de piatră. Să începi 
lucrul la apusul soarelui şi să-l termini până mâine 
dimineaţă, înainte de răsăritul soarelui. De vei izbuti, 
atunci voi deveni nevasta ta. Te învoieşti? 

— Mă învoiesc, răspunse tânărul. Să vii mâine în zori 
la câmpul deschis din nordul satului, acolo voi clădi 
templul cu cele o mie de statui. Până atunci, rămâi cu bine. 

În seara aceea Roro Giongrang n-a putut să închidă 
ochii. Oare străinul era un sakti sau un om lăudăros? Dacă 
într-adevăr va putea clădi cele cerute, ce va face? În sinea 
ei gândea că mai bine ar fi luat de bărbat pe oricare tânăr 
din sat, decât pe un străin necunoscut, oricât ar fi el de 
sakti. Dimineaţa se apropia şi Roro Giongrang, se duse să 
vadă ce a isprăvit străinul. Când a ajuns în poiana dinspre 
nord, a rămas înmărmurită. Nici nu-şi putea crede ochilor. 
O mândreţe de templu, înconjurat de 999 de statui parcă o 
aşteptau. Încă o statuie mai avea străinul de făcut şi dânsa 
ar fi fost nevoită să-l ia de bărbat şi să părăsească satul ei 
drag. Pentru un timp Roro Giongrang îşi pierdu cumpătul. 
Dar deodată faţa ei s-a luminat şi îi vorbi străinului: 

— Stai puţin de te odihneşte, străinule. Uită-te, eşti ud 
leoarcă de sudoare. Ţi-a rămas doar o singură statuie de 
făcut, iar acum abia e trecut de miezul nopţii. 

— Nu ştiam că am lucrat aşa de repede, răspunse 
străinul. Am crezut că se apropie dimineaţa. Atunci voi 
dormi puţin, dar scoală-mă, te rog, înainte de răsăritul 
soarelui, căci prea sunt obosit. 

Nici prin gând nu-i trecea că Roro Giongrang îl înşela, 
ca să nu poată termina ultima statuie. Şi nici nu închise 
bine ochii, că soarele începu să se zărească la orizont. A 
priceput îndată viclenia lui Roro Giongrang, şi clocotind 
de mânie, strigă: 

— Mi-ai cerut să clădesc un templu cu o mie de statui 
într-o singură noapte, dar m-ai împiedicat să-mi termin 
lucrarea. De aceea chiar tu vei deveni a o mia statuie, căci 
din această clipă te vei preface în piatră pentru vecii vecilor. 

De atunci Roro Giongrang a devenit statuie, cea mai fru- 
moasă statuie din lume, căci ea era o fată foarte frumoasă. 


Bivolul învingător 


DE CE REGIUNII din partea de vest a Sumatrei i 
se spune Minang-kabau, adică Bivolul învingător? Dar, 
lucru şi mai curios, locuinţele din Minang-kabau au 
acoperişurile în formă de coarne, coarne de bivol; iar 
femeile poartă pe cap un turban de asemenea în formă de 
coarne, coarne de bivol. Iată povestea, o poveste care s-a 
întâmplat în timpul înfloririi împărăției Magia Pahit, cu 
multe sute de ani în urmă. 

Țara de Vest a Andalasului, Sumatra, era la mare strâm- 
toare. Regele chemă pe toţi miniştrii şi căpeteniile armatei 
într-un consiliu în care se va hotărî soarta ţării. Armata 
Magiei Pahit condusă de însuşi Gagiah Mada era la poarta 
țării, iar solia ei aştepta răspunsul dacă Țara de Vest a Anda- 
lasului i se va supune de bună voie ori va fi trecută prin foc 
şi sabie. Să se supună de bună voie? Niciodată! Să declare 
război? Asta ar fi însemnat distrugerea ţării. Ce era de făcut? 
Nimeni nu găsea o ieşire. Regele ştia că supuşii lui mai 
degrabă vor muri în luptă decât să se supună duşmanului, 
dar cine nu se cutremura în faţa armatei Magiei Pahit, mai 
ales când era condusă de însuşi Gagiah Mada? După o 
îndelungată tăcere, regele s-a sculat de pe tron şi a spus: 

— Solia lui Gagiah Mada să aştepte răspunsul până 
mâine. Voi, miniştri şi curteni, dacă până mâine dimineaţă 

nimeni nu poate găsi o soluţie, războiul va fi răspunsul 
nostru. 

A doua zi, când curtenii şi miniştrii s-au adunat iar, 
regele a întrebat: 

— A găsit cineva vreun meşteşug ca să ocolim războiul 
cu Magia Pahit, fără să fim nevoiţi a ne umple de ruşine? 

Atunci un sfetnic bătrân a ieşit în faţă şi a zis: 

— Iubitul meu rege şi stăpân! Să propunem lui Gagiah 
Mada ca să înlocuim lupta dintre oşti, cu lupta între 
tauri !. De va pierde taurul nostru, ne vom supune de bună 
voie Magiei Pahit. lar de va învinge taurul nostru, Magia 
Pahit să rămână ca o ţară prietenă nouă şi să nu ne mai 
atace niciodată. Dacă această propunere va fi respinsă, 
să-i spunem lui Gagiah Mada că, de vom fi învinşi, nu va 
găsi nici un suflet în ţara noastră. 

Această soluţie a fost pe placul tuturor şi imediat a fost 
trimisă solie de răspuns lui Gagiah Mada. Când a primit 
acest răspuns, Gagiah Mada a stat în cumpănă. Dacă 
respingea această propunere şi alegea calea războiului, 
victoria era sigură de partea lui. Dar oare nu s-ar fi umplut 
de sângele care se va vărsa? Dacă se gândea bine, taurii 
din Magia Pahit erau cunoscuţi ca cei mai buni tauri de 
luptă, aşa că până la urmă Gagiah Mada a primit să-şi 
încerce norocul în felul acesta. Şi după un răstimp de trei 
luni încheiate pentru căutarea taurilor, veni şi ziua când 


! În Java era obiceiul să se pună faţă în faţă un taur şi un tigru. 
Dacă taurul ieşea învingător, era păstrat. Dacă învingea tigrul, lucru 
care se întâmpla mai des, urma o luptă între tigru şi câţiva cavaleri 
înarmaţi cu scuturi şi lănci, numită „rampogan“. 

aceştia trebuiau să se înfrunte. Gagiah Mada a adus un 
taur fioros ca din poveşti, unul care ucisese şapte tigri în 
luptă. Dar din partea Țării de Vest a Andalasului fu 
prezentat un pui de bivol care mugea de foame. 

— Unde este taurul vostru? întrebă Gagiah Mada. 

— Noi, aici, nu prea avem tauri de luptă, a răspuns 
regele. Dar, dacă te învoieşti, o să se lupte taurul vostru 
cu puiul de bivol de acolo. 

— Nu ştiu ce să cred, zise Gagiah Mada. Dar dacă aşa 
ţi-e voia, fie şi aşa. 

Gagiah Mada râdea în sinea lui. Gândea că regele vecin 
a înnebunit de frică. Nu ştia el că puiul de bivol nu fusese 
alăptat de câteva zile, iar acum, pe botul lui era legat un 
cuţit tăios. Când puiului de bivol i s-a dat drumul, a fugit 
drept spre burta taurului căutând să sugă. Cuţitul a intrat 
adânc în burtă, iar taurul cel fioros, care omorâse şapte 
tigri, s-a prăbuşit la pământ. Gagiah Mada a rămas înmăr- 
murit, nu-şi credea ochilor. Dar nu mai putea face nimic. 
Îşi dăduse cuvântul, iar taurul lui a fost învins. Nu-i mai 
rămase decât să se întoarcă înapoi cu armata lui în Java. 

De atunci Ţării de Vest a Andalasului i se zice 
Minang-kabau, adică Bivolul-învingător. 


Kedono şi Kedini 


A FOST ODATĂ un ţăran văduv. Avea omul doi 
copii mici, gemeni, un băiat şi o fată. Pe băiat îl chema 
Kedono, iar pe fată o chema Kedini. Câtva timp după ce 

îi murise nevasta, omul s-a gândit că ar fi mai bine să se 
însoare. Nu de alta, dar ca să fie cineva care să aibă grijă 
de copii când trebuia să se ducă el la savah şi să-i pregă- 
tească de-ale gurii. La început, noua lui nevastă se purta 
cât se poate de bine, dar această purtare n-a durat mult. 
De la o vreme s-a gândit că ar fi mai bine să-i prăpădească 
pe bieţii copii fără de mamă, ca mai târziu, când va avea 
şi ea copii, bărbatul să-i iubească numai pe aceştia. De 
atunci femeia a început să-i chinuiască pe cei doi copii. 
De lovit nu i-a lovit, căci îi era teamă să nu lase urme, dar 
de mâncare nu le-a mai dat. Voia, pesemne, să-i lase să 
moară de foame. Dimineaţă copiii au început să se vaite: 

— Mamă, mama noastră cu inima de aur. Dă-ne şi 
nouă ceva de mâncare. Vom gusta greieri în loc de carne, 
vom mânca iarbă în loc de verdeață. Un pumn de orez ne 
trebuie, căci nu mai putem de foame. 

— Mai aşteptaţi, copii răi ce sunteţi! Nu vedeţi că abia 
pun orezul la spălat? răspunse haina femeie. 

— Mamă, mama noastră cu inima de aur, se plângeau 
copiii mai târziu. Dă-ne şi nouă un pumn de orez. Ne-au 
amorţit degetele de atâta timp de când strângem greierii, 
iar iarba uscată nu mai e bună. 

— Mai aşteptaţi, copii răi ce sunteți! Nu vedeţi că abia 
am pus orezul la fiert? răspundea iar haina. 

— Mamă, mama noastră cu inima de aur, se rugau iar 
copiii. Dă-ne şi nouă un pumn de orez. Au putrezit şi 
greierii de atâta timp în mâinile noastre umede. 

Când ţăranul trebuia să vină de la savah, femeia zise: 

— Vreţi un pumn de orez? Na-vă, na! na! şi îi lovi pe 
amândoi cu lingura de mestecat orez în cap. lar când ţăra- 
nul o întrebă dacă copiii au mâncat pe săturate, îi răspunse: 

— Cum să nu? Atât au mâncat de se jucau şi se băteau 
cu orez. Uită-te numai la capetele lor. 

Într-adevăr a văzut omul în părul copiilor boabe de 
orez şi s-a liniştit. Dar într-o zi veni țăranul mai devreme 
ca de obicei ducând un sac de vuni! în spinare pentru 
nevasta lui. Aceasta era în bucătărie când ţăranul s-a întâl- 
nit cu copiii. 

— Tată, tată dragă. Dă-ne şi nouă puţini vuni din cei 
negri, zise Kedono. ` 

— Nu se poate, copiii mei. Le-am adus pentru mama 
voastră, care vă iubeşte şi vă îngrijeşte, răspunse tatăl. 

— Dă-ne şi nouă măcar din cei roşii şi acrişori, a spus 
Kedini. 

— Nu se poate, copiii mei, şi ăştia sunt pentru mama 
voastră, care vă iubeşte şi vă îngrijeşte, răspunse iar tatăl. 

— Dar cei verzi şi cruzi? întrebară copiii cu lacrimi în 
ochi. 

— Nici cei verzi şi cruzi, copiii mei. Căci şi ăştia sunt 
pentru mama voastră, care vă iubeşte şi vă îngrijeşte. 

Văzând că tatăl lor nu voia să le dea nimic, copiii au spus: 

— Care este mama noastră care ne iubeşte şi ne îngri- 
jeşte? De atâta amar de vreme am mâncat numai greieri 
şi iarbă, iar mama noastră ne bate în cap cu lingura. Dacă 
nici tu nu vrei să ne dai nimic, vom pleca de aici. 


1! Vuni — nume de fructe. 

După ce au spus toate astea, copiii au fugit, aù fugit 
spre junglă, de teama mamei lor vitrege. Nici n-au întors 
capul când tatăl lor i-a chemat înapoi. 

Femeia, care i-a auzit vorbind, s-a dat de trei ori peste 
cap şi s-a schimbat în tigroaică. Tigroaica a alergat pe 
urmele copiilor, vrând să-i mănânce, iar în urma ti- 
groaicei gonea ţăranul cu un topor în mână. Copiii au 
intrat mai adânc în junglă, dar tigroaica se apropia din ce 
în ce mai mult. Când era cât pe-aci să-i prindă, copiii s-au 
oprit în faţa unui copac mare şi înalt şi i-au grăit: 

— Copac mare şi frumos, apleacă-te dacă ai milă de 
noi, doi copii sărmani fugăriţi de o tigroaică. 

Copacul mare s-a aplecat, iar când copiii s-au căţărat 
între ramuri, s-a îndreptat din nou. Tocmai atunci a venit 
tigroaica. Încerca ea să se caţăre în copac, dar de fiecare 
dată cădea la pământ. Țăranul i-a ajuns din urmă şi a vrut 
s-o lovească cu toporul. Dar tigroaica a fugit în desiş. 
Atunci omul i-a luat pe copii jos din copac, a pus pe 
Kedono pe umărul drept, iar pe Kedini pe umărul stâng, 
şi aşa mergând s-au întors fericiţi acasă. lar femeia cea 
rea a rămas tigroaică pentru totdeauna. 


Marele şarpe boa 


DEMULT, demult de tot, când bunicii străbunicilor 
noştri mai trăiau încă, în locul lacului Pening din Java Cen- 
trală de azi era o mândreţe de sat. Satul Pening era cunos- 
cut ca foarte bogat, cu locuitorii cei mai avuţi din ţinut. Ca 

de obicei, oamenii avuţi sunt şi oameni răi la suflet, mai 
ales faţă de cei săraci, care au nevoie de ajutor. De aceea 
oamenii din satul Pening erau cunoscuţi şi ca oamenii cei 
mai neomenoşi din ţinut. Când venea vreun om nevoiaș 
din altă parte, ei îl goneau imediat, spunându-i să plece din 
satul lor, socotind astfel: „Ce folos putem trage de la un 
om care n-are nici ce mânca? Dacă moare în sat, va cădea 
beleaua pe noi să-l îngropăm, iar a îngropa un mort 
înseamnă o muncă nefolositoare şi pierdere de pământ 
pentru mormântul lui. Mai bine să-l gonim, ca să moară în 
altă parte“. Dar vezi, dacă răutatea merge prea departe, nu 
se poate să rămână nepedepsită, căci blestemul oamenilor 
săraci e mai greu decât muntele Merapi. ! Aşa s-a întâmplat 
şi cu oamenii din satul Pening. Din cauza răutăţii lor, ei au 
pierit cu toţii într-o singură zi, iar satul lor a devenit un lac 
mare şi adânc. Din tot satul, bătrâni, copii, femei şi bărbaţi, 
nu a scăpat decât o femeie bătrână, şi din gura acestei femei 
oamenii au auzit povestea pieirii satului. lată povestea: 

A fost odată un şarpe boa, bătrân de când e lumea. 
Poate de sute de ani, poate chiar de mii de ani. De bătrân 
ce era, şarpele ajunsese foarte mare. Putea să înghită un 
bou aşa cum un şarpe obişnuit ar înghiţi un şoricel. Deşi 
trăia de atâta timp, şarpele încă nu voia să moară. De 
aceea, într-o bună zi, Batara Yama, zeul morţii, a venit la 
el şi l-a întrebat: 

— Mare şarpe boa, cred că nici o vietate de pe pământ 
n-a trăit aşa de mult cum ai trăit tu. Totuşi văd că încă nu 


1 Merapi — un vulcan în Java Centrală. 


202 


vrei să mori. Poate nu-ţi dai seama că ai crescut în aşa 
măsură încât pentru hrana ta de toate zilele aduci o pagubă 
foarte mare celorlalte vietăţi de pe pământ. Oriunde te afli, 
în scurtă vreme jungla se goleşte de locuitorii săi, deoarece 
pe toţi îi mănânci. Oare încă nu te-ai săturat de viaţă? 

— Oh, Batara Yama, a răspuns şarpele. Este adevărat 
tot ce îmi spui, dar încă nu vreau să mor, fiindcă mai am 
o dorinţă neîmplinită. Este cea mai veche dorinţă a mea, 
şi mi-am dorit-o de când un şoricel de câmp mi-a fost de 
ajuns ca să-mi sature stomacul pentru două, trei zile. De 
atunci mă rog zile şi nopţi zeilor ca să mi se împlinească 
dorinţa, dar văd că zeii au întors faţa de la mine şi nu vor 
să-mi asculte ruga. 

— Şi care ţi-e dorinţa? întrebă iar Batara Yama. 

— Dorinţa mea nu s-a schimbat nici până acum. Vreau 
să devin om, căci oamenii sunt cele mai înzestrate crea- 
turi de pe pământ. Oamenii sunt stăpâni atât pe uscat, cât 
şi pe mare, iar de ar vrea, oamenii ar stăpâni şi văzduhul. 
De aceea vreau să devin un om, chiar de aş fi cel mai umil 
de pe pământ. 

— Ciudată dorinţă ai, răspunse Batara Yama. Tu eşti 
drept şi cinstit ca oricare animal, iar viaţa oamenilor e 
plină de nedreptăţi. Cei drepţi şi cinstiţi sunt umiliți şi 
rămân săraci, iar cei vicleni şi răi sunt puternici şi bogaţi. 
De vei deveni om, nu-ţi vei putea schimba firea ta dreaptă, 
ca atare vei fi sărac şi umilit. Mai vrei să devii om? 

— Vreau, de o mie de ori vreau, măcar pentru o singură 
zi, răspunse marele şarpe boa foarte hotărât. 

— Bine, atunci caută-ţi un loc neumblat de oameni. Să 
stai acolo nemișcat, să nu mănânci altceva decât pe cei 
care vor intra singuri în gura ta. Într-o zi, când vei reuşi 
să mănânci un om, vei deveni şi tu om la rândul tău. 

A plecat marele şarpe boa căutând un loc neumblat de 
oameni, şi a ales unul în junglă, nu departe de lacul Pening 
de azi. Pe atunci împrejurimea era pustie, nici un sat nu era 
prin apropiere. S-a întins şarpele boa cât era de lung, cu 
gura căscată, mare cât o grotă. A stat aşa nemişcat sute de 
ani, încât corpul lui nu se mai vedea, fiind acoperit de 
pământ. Doar gura care se deschidea ca o peşteră se mai 
zărea. Locul unde zăcea nu rămase pustiu. Multe sate s-au 
ridicat, iar cel mai apropiat era satul Pening. Într-o zi, un 
drumeţ care mergea spre acest sat a fost prins de ploaie în 
pădure. Călătorul a vrut să-şi continuie drumul, satul 
Pening fiind aproape, când a observat grota cea mare şi 
bună pentru adăpost. Fără să se gândească, drumeţul a 
intrat în grota care nu era decât gura şarpelui boa. Atât 
aştepta nămetenia. Nici n-a intrat bine drumeţul şi arătarea 
a şi închis gura. Deodată grota a dispărut şi în locul ei stătea 
un băieţel slab, urât şi plin de spuzeală. Se uită băieţelul la 
stânga, se uită la dreapta, apoi porni şchiopătând drept spre 
satul Pening. Nici n-a intrat bine în sat că s-a şi întâlnit cu 
o ceată de copii. Aceştia începură să-l huiduiască: 

— A intrat în sat un copil sărac şi urât! Să-l batem, să-l 
izgonim, ţipau ei cu o bucurie plină de răutate, de parcă 
în faţa lor nu era un copil sărman, ci o lighioană ciudată. 

Au început să-l bată, i-au pus piedică, l-au înţepat. 
Băieţelul ţipa de durere, striga după ajutor şi fugea prin 

sat şchiopătând şi plângând cu droaia de copii după el. 
Dar degeaba. Oamenii din sat, în loc să-i oprească pe 
copii, râdeau şi ei în hohote. Unii chiar se amestecau cu 
copiii, îl loveau fără milă, îi dădeau câte un picior de se 
rostogolea băieţelul cât colo în noroi şi bălegar. Aşa l-au 
chinuit până au ajuns la marginea cealaltă a satului, unde 
stătea o femeie bătrână, săracă, şi care era singurul om 
bun din tot satul. Femeia a ieşit afară din casă auzind 
gălăgia cea mare şi tare i-a fost milă de băieţel. 

— Ia lăsaţi-l în pace! Ce aveţi cu el de îl chinuiţi ? Vino 
încoace, copile, ca să nu te mai bată, strigă femeia. 

Băieţelul a fugit la adăpost în casă, iar sătenii nu mai 
avură încotro şi s-au întors cu toţii în sat, amenințând şi 
blestemând. Femeia, când a văzut cât de slab era băie- 
țelul, bolnav pe deasupra şi plin numai de răni şi vânătăi, 
nu mai putea de mila lui şi i-a glăsuit: 

— Să nu mai ieşi din casă, copile. Stai aici până te 
vindeci. lar dacă nu vrei, du-te oriunde crezi că e mai 
bine, dar în satul Pening să nu te mai întorci niciodată. 

Femeia i-a spălat rănile de pe faţă şi corp, a pus pe 
masă din puţinul ei, ca să mănânee. Băieţelul nu scotea 
nici un cuvânt. Stătea pe gânduri şi nici de mâncare nu 
s-a atins. Până la urmă femeia l-a întrebat: 

— Dar ce ai tu, copile, de stai aşa pe gânduri? Ori nu 
ţi-e foame? Ori nu-ţi place mâncarea? 

— Văd că eşti singurul om bun din acest sat, a răspuns 
băiatul. De aceea n-aş vrea să-ţi fac vreun rău. Fiindcă ai 
fost tare bună cu mine, ţie am să-ţi spun tot. De fapt eu 
nu sunt om, ci un şarpe boa. 

Şi a început băieţelul să-i spună povestea şarpelui boa, 
care voia să.devină un om. 

— Văd că într-adevăr viaţa oamenilor e plină de 
nedreptăți, a spus el la sfârşit. De aceea nu are rost să 
trăiesc mai departe ca un om, ci e timpul să mor. Dar 
înainte de a muri vreau să-i pedepsesc pe oamenii din satul 
Pening pentru sufletul lor hain. Azi să nu pleci nicăieri şi 
să ai la îndemână un lesung! şi o lingură de lemn. De s-ar 
întâmpla cumva să vină un potop, urcă-te pe lesung şi 
vâsleşte cu lingura. Numai aşa vei putea scăpa cu viaţă. 

După ce a grăit astfel, băieţelul a plecat înapoi în sat. 
Când copiii şi oamenii l-au văzut întorcându-se, s-au 
adunat iar în jurul lui şi au reînceput să-l chinuiască. Dar 
acum băieţelul nu se mai văita, lucru care i-a întărâtat pe 
săteni. Băieţelul mergea fără să-i pese de loviturile ce le 
primea până a ajuns în mijlocul satului. Acolo s-a oprit, 
a luat un băț şi l-a înfipt în pământ. Pe urmă a spus: 

— Voi, săteni din Peninig, care vă crejdeţi aşa de gro- 
zavi! Incercaţi dacă puteţi să scoateţi acest băț din pământ! 

Când oamenii au auzit ce a spus băieţelul, au început 
să râdă în hohote. 

— A înnebunit de atâtea bătăi, ziceau unii. 

— S-a scrântit la cap, ziceau alţii. 

Dar mare le-a fost mirarea când un copil a încercat să 
scoată băţul din pământ şi a strigat: 

— Nu pot să-l scot, e prea bine înfipt. 


! Lesung — copac scobit folosit pentru a decoji orezul, punând 
orezul în scobitură şi bătându-l cu un mai. 

Au încercat şi ceilalţi copii să scoată băţul din pământ, 
dar nu au reuşit. Au purces şi oamenii mari, dar degeaba, 
nimeni n-a reuşit să scoată băţul. Parcă prinsese rădăcini. 
Oamenilor a început să le fie teamă de băieţel. 

— E un duh, ziceau unii. 

— E un vrăjitor, ziceau alții. 

— Oricum, e ceva necurat la mijloc. Ar fi mai bine să-l 
omorâm. 

— Da, să-l omorâm, să-l omorâm! au început să strige 
sătenii. 

— Să mă omorâţi fiindcă nu izbutiţi să scoateţi băţul? a 
spus băieţelul. Vă arăt eu cum se scoate un băț din pământ. 

Şi a apucat băţul cu două degete, pe urmă l-a scos cu 
uşurinţă. Deodată, din gaura unde fusese înfipt băţul, a 
început să ţâşnească apă. Sătenii au împuns-o la fugă care 
încotro, căci în scurt timp apa inundase tot satul. Valurile 
creşteau mereu, creşteau fără milă până ce satul Pening a 
devenit o apă. Din toţi locuitorii nimeni n-a scăpat cu 
viaţă decât bătrâna din marginea satului, care, ascultând 
sfatul băieţelului, s-a urcat pe un lesung şi cu lingura de 
lemn vâslea spre malul lacului. 

Aceasta este povestea marelui şarpe boa care a vrut să 
devină om şi a pieirii satului Pening, din cauza răutăţii 
locuitorilor săi. 


Copacul de care nu râde nimeni 


SE SPUNE CA în vremea de demult, demult de tot, 
pământul nu era la fel ca azi, şi nici oamenii. Pe atunci 

pământul nu era deloc frumos şi oamenii nu erau fericiți. 
Zeul Hyang Venang hărăzise pământul oamenilor, iar 
kahianganul !, zeilor. Kahianganul era un adevărat rai al 
fericirii, grădina kahianganului era de o frumuseţe şi o 
îmbelşugare fără seamăn. Peste tot numai flori, sute de 
feluri de flori de toate culorile, cu miros îmbătător. Peste 
tot numai fructe, sute de feluri de fructe, care de care mai 
dulci şi mai gustoase. Dar cum era pământul pe atunci? Pe 
atunci pământul era sterp, nimic nu creştea în afară de 
iarbă, bălării şi copaci fără de roade. Nici fructe, nici orez, 
nici rădăcini bune de mâncat, nimic nu era. Toate acestea 
se găseau numai în grădina kahianganului, toate acestea 
erau numai pentru zei şi neîngăduite muritorilor, căci muri- 
torii n-au ce căuta în kahiangan. Oamenii trăiau numai din 
vânat, iar de nu puteau să găsească ceva, răbdau de foame. 
Nimeni nu râdea pe acea vreme, oamenii nu ştiau ce este 
râsul, căci duceau o viaţă foarte grea. Erau trişti şi moho- 
râți, nu cunoşteau nici bucurie, nici frumuseţe. 

Pe vremea aceea trăia un om foarte înţelept, primul şi 
singurul om înţelept de pe lume. Se numea Kelapa?. 
Kelapa avea o putere foarte mare, aproape fără de mar- 
gini. Dacă ar fi vrut, ar fi putut să întoarcă mersul soarelui 
de la apus la răsărit, să sece marea sau să răsfire stelele 
printre degete ca pe nişte pietricele. De aceea zeii îl 
respectau foarte mult. Nu de altceva, dar zeilor le era frică 
de puterea lui. Se temeau să nu-l supere vreodată. lar ca 


1! Kahiangan — cerul, lăcaşul zeilor. 
? Kelapa — palmier, în limba javaneză. 

să-l îmbuneze, să fie siguri că Kelapa nu se va răscula 
împotriva lor, 1 s-a dat voie să intre în grădina kahianga- 
nului o dată pe an. O dată pe an i s-a dat voie lui Kelapa 
să se bucure de frumuseţile şi bogăţiile kahianganului, să 
se plimbe printre trandafiri, să mănânce banane, ananas, 
mango şi alte bunătăţi destinate zeilor. În felul acesta 
nădăjduiau zeii că Kelapa va uita soarta vitregă a oame- 
nilor de pe pământ, că se va gândi numai la bucuria lui 
de a fi deopotrivă cu zeii o dată pe an, o bucurie la care 
nu puteau să viseze alți muritori. Şi zeii au avut dreptate. 
Kelapa a uitat de înţelepciune, nu se gândea la nimic, ci 
aştepta cu nerăbdare venirea timpului când trebuia să se 
ducă la kahiangan. lar când timpul sosea, pornea spre 
kahiangan beat de fericire, uitând de orice. Cât e ziua de 
lungă, dansa printre flori şi mânca pe săturate, căci zeii 
îi interziseseră să ia cu el ceva la înapoierea pe pământ. 
Aşa şi-a dus viaţa Kelapa până a început să îmbătrâ- 
nească. Era fericit pentru puţinul pe care-l gusta, căci 
nimeni altul nu gusta acest puţin. Dar o întâmplare a făcut 
ca Kelapa să-şi deschidă ochii, să se trezească din visul 
lui dat de zei. Într-o zi, Kelapa a trecut printr-un sat şi i-a 
fost dat să vadă o privelişte care i-a zguduit inima. În 
satul acela Kelapa a văzut o mulţime de copii, femei şi 
bătrâni, atât de flămânzi, încât rămăseseră doar piele şi 
os. Copiii nici nu mai puteau să ceară de mâncare de 
înfometați ce erau. Femeile şi bătrânii mai mult se târau 
decât umblau. Cu toţii aveau privirea pierdută, aşteptând 
să vină moartea. Oprindu-se, Kelapa a întrebat pe unul 
mai în putere decât ceilalți: 

— Zeii să aibă milă de tine şi de neamul tău, omule. 
Rogu-te, spune-mi şi mie ce s-a întâmplat în acest sat? 
Unde sânt vânătorii voştri de văd numai copii, femei şi 
bătrâni? Ce faptă aţi săvârşit supărând pe zei de v-au lăsat 
să flămânziţi până într-atâta? Oare zeii au îndepărtat 
vânatul din calea voastră, ori vânătorii voştri nu mai sunt 
la fel de dibaci ca mai înainte? 

— Oh, mărite Kelapa, preaiubit de zei, cinstit de oameni, 
a răspuns bătrânul. E adevărat ceea ce ai spus tu, că noi 
flămânzim şi aşteptăm pe Batara Yama să ne elibereze de 
chinurile pământeşti. De am supărat pe zei, asta se prea 
poate, numai nu ştim cum, pentru că noi am adus jertfe după 
datină. Se vede însă că zeii n-au fost mulţumiţi, deoarece au 
trimis asupra noastră o pereche de tigri grozavi, care ne 
răpeau cel puţin un om în fiecare zi. Până la urmă vânătorii 
noştri au hotărât să-i înfrunte. Lupta s-a întâmplat acum o 
lună, chiar acolo în mijlocul satului. A fost groaznică, tigrii 
erau uriaşi şi aveau o putere înspăimântătoare. Spre dimi- 
neaţă, amândoi tigrii au fost ucişi, dar cu ce preţ? Cred că 
ar fi fost mai bine să nu fi încercat să-i ucidem. În noaptea 
aceea am pierdut aproape toți vânătorii satului. Cei care au 
scăpat cu viaţă au rămas schilozi, de nu vor mai putea vâna 
niciodată. Doi, trei, care n-au fost prea tare vătămaţi, ne-au 
părăsit ca să nu moară şi ei de foame, încercând să ne hră- 
nească pe toţi. Acum, în sat nu mai suntem decât femei, 
bătrâni, copii şi tineri schilozi. Neavând ce mânca, am mes- 
tecat şi noi iarbă, ca vitele, dar oamenii nu pot trăi ca ani- 
malele şi încetul cu încetul vom muri de foame. Of, de ar 
veni mai repede Batara Yama, i-aş mulțumi pentru graba lui. 

— Voi pleca chiar acum la kahiangan şi voi cere lui 
Batara Guru, marele zeu, să-mi dea voie să aduc pe 
pământ vreo rădăcină bună de mâncat, ca oamenii să nu 
moară de foame din lipsă de vânat. Sunt prea iubit de zei 
ca această cerere să-mi fie refuzată. 

Dar mare fu dezamăgirea lui Kelapa când Batara 
Guru, după ce i-a ascultat cererea, i-a răspuns: 

— Eşti într-adevăr iubit de zei ca nimeni altul. De 
aceea poţi să ne ceri orice şi îţi vom împlini dorinţa. Dar 
să ceri pentru tine, nicidecum pentru ceilalţi muritori 
cărora le-am hărăzit altă soartă. Aşa că decât să ne ceri 
spice de orez sau rădăcină de manioc pentru oameni, ar 
fi mai bine să ne ceri ca să-ţi îngăduim să vii în fiecare zi 
în grădina kahianganului. Dar de dus vreo plantă de aici 
pe pământ, oricât de neînsemnată ar fi ea, nu-ţi putem 
îngădui. Aşa a fost voinţa lui Hyang Venang şi aşa va fi 
pentru totdeauna. Acum du-te să te veseleşti în grădina 
kahianganului. Kelapa n-a mai zis nimic. S-a dus la gră- 
dina kahianganului cu capul adâncit între umeri şi inima 
grea ca de piatră. Trandafirii roşii i se păreau însângeraţi, 
iar boabele albe ale melatiilor! parcă erau lacrimile 
copiilor şi femeilor flămânzi de pe pământ. Se uita în jur 
cu ochii împăienjeniţi, se uita la crengile pomilor îngreu- 
nate de fructe, la tufişurile de ananas, la spicele de orez 
galbene legănate de vânt. ARI 

„Oh, am fost orb, îşi spunea Kelapa îndurerat şi îşi 
bătea pieptul cu pumnii. Hyang Venang n-a fost drept cu 


1 Melati — flori mici şi albe cu miros foarte plăcut. 

oamenii, iar zeii sunt răi, nişte vicleni care m-au ademenit 
până acum cu grădina kahianganului. Chiar de m-aş 
bucura în toate zilele de bunătăţile acestei grădini, ce 
însemnătate are dacă nu-i pot ajuta pe semenii mei?“ 

Kelapa plânse ca un copil vreme îndelungată. Dar deo- 
dată s-a ridicat şi şi-a şters lacrimile de pe obraji. Pe faţa 
lui nu se mai oglindea tristeţea ca înainte, ci o mânie 
nestăvilită. Ochii îi erau roşii ca sângele, sprâncenele 
împreunate, părul zbârlit, buzele strânse. Pentru prima 
dată în viaţa lui, Kelapa s-a mâniat. 

— Hyang Venang! strigă Kelapa. Dacă n-ai fost drept, 
acum voi face eu dreptatea. Dacă zeii vor cuteza să-mi 
stea în cale, praful şi pulberea se va alege de ei! 

Auzind această ameninţare, zeii tremurau de frică. 
Cine ar putea să stea împotriva lui Kelapa? Chiar însuşi 
Batara Guru sau războinicul Vişnu nu cutezau. Toţi zeii 
au fugit să caute adăpost la Hyang Venang. 

După ce a rostit ameninţarea, Kelapa a făcut ce a făcut 
şi deodată kahianganul a început să se zguduie, stelele 
cădeau cu miile pe pământ, oceanul se zbuciuma cu valuri 
cât munţii, norii negri se rostogoleau zbătându-se într-un 
uragan cumplit, cerul ardea de fulgere, vulcanii scuipau 
bolovani roşii cât casele, sălbăticiunile din junglă răgeau 
îngrozite. Toate grozăviile acestea au ţinut şapte zile şi 
şapte nopţi fără răgaz. lar când, ca la un semn, toate se 
liniştiră, pământul devenise de nerecunoscut. Kelapa adu- 
sese toate bogăţiile din grădina kahianganului pe pământ. 
Acum pământul avea de toate. Peste tot numai flori înmi- 
resmate, peste tot numai fructe dulci şi gustoase. Lanuri 

de orez, galbene ca aurul, se unduiau în mângâierea vân- 
tului. Oamenii râdeau şi plângeau de bucurie şi cu toţii 
slăveau pe Kelapa. Dar zeii erau furioşi, de asemenea şi 
Hyang Venang. Când a văzut că Kelapa a adus pe pământ 
toate bogăţiile din grădina kahianganului, a strigat: 

— Vai ţie, Kelapa. Prea departe ai mers cu îndrăzneala! 
Pentru că ai adus toate plantele şi copacii din kahiangan 
pe pământ, să te prefaci şi tu într-un copac, unul caraghios, 
de care să râdă toţi oamenii. Te vei preface într-un copac 
subţire şi înalt până la cer, cu crengi şi frunze numai sus 
în vârf, care însă vor fi altfel decât ale oricărui copac. 

Auzind aceste strigăte, Kelapa nu se înfricoşă, ci 
răspunse liniştit: 

— Oh, Hyang Venang, zeu nemilos şi nedrept! Ştiu că 
nu mă pot împotrivi blestemului tău şi că mă voi pre- 
schimba în copac precum ai spus tu. Dar de un singur lucru 
te vei înşela. Oamenii nu vor râde de mine, ci mă vor preţui 


` ca pe nici un alt copac făcut de tine, căci mă voi preschimba 


într-un copac neasemuit de folositor. Nu omenirea va râde 
de mine, Hyang Venang, ci eu voi râde de tine în veșnicie. 

Aşa a zis Kelapa şi s-a preschimbat în copac subțire, 
înalt până la cer, cu crengi şi frunze la vârf, precum l-a 
blestemat Hyang Venang; Kelapa s-a preschimbat în 
palmier. Dar precum a zis Kelapa înainte de a deveni 
palmier, acest copac este neasemuit de folositor. Nimic 
din palmier nu se aruncă, fiecare parte e bună la ceva. 
Trunchiul e folosit pentru punte sau la construirea colibei; 
din frunze se împletesc rogojini. Din nuca de cocos, 
fructele palmierului, se ţes fibrele, miezul e bun ca hrană, 

şi nici un fel de mâncare nu se găteşte fără zeama din 
miezul nucii de cocos; laptele ei are gust deosebit de bun. 
De asemenea, din floarea palmierului se poate pregăti o 
mâncare foarte gustoasă. lar când se taie floarea, curge 
un lichid dulce ca mierea, din care se face zahăr! şi o 
băutură răcoritoare. Aşa de folositor e palmierul, încât nu 
numai că oamenii nu cutează să râdă de el, ci îl preţuiesc 
mult de tot. Adesea, când văd un palmier, oamenii spun: 

— lată palmierul. El nu este un simplu copac, ci 
adevăratul zeu al pământului. 


O mie de guri 


A FOST ODATĂ un tăietor de lemne care avea o 
nevastă foarte cicăilitoare. De când se scula în zori până 
seara la culcare îl bombănea întruna. Ba că aduce bani 
prea puţini acasă, ba că nu munceşte destul, ba că este 
prea leneş şi aşa mai departe. E adevărat că erau săraci, 
dar câtuşi de puţin din vina lui. Muncea din răsputeri şi 
dacă nu le ajungeau banii, ce puteau să facă? 

Intr-o zi a plecat omul nostru în pădure ca să taie lemne 
ca de obicei. După ce a ales un copac uscat, a vrut să-l 
doboare cu toporul. Însă a rămas împietrit cu toporul în 


! Zahărul din palmier — zahărul roşu, spre deosebire de zahărul 
alb din trestia de zahăr sau sfeclă, are un gust deosebit. De obicei nu 
se întrebuinţează pentru a îndulci ceaiul sau cafeaua, ci se pune la 
diferite mâncăruri, spre a le da un gust aparte. 


214 


mână, căci deodată apăru în faţa lui ca ieşită din pământ o 
zână strălucitoare. Privea parcă în vis la zâna care îi vorbea: 

— Fii bun, te rog, nu tăia acest copac care este palatul 
meu. În schimb, îţi voi dărui ceva care te va ajuta să 
trăieşti fără grijă până la sfârşitul vieţii. la aceste trei pie- 
tricele. Când vei avea vreo dorinţă, s-o spui şi să trânteşti 
o pietricică de pământ. Orice dorinţă vei rosti se va 
îndeplini îndată. 

După ce a lăsat cele trei pietricele în mâna omului 
nostru, zâna s-a făcut nevăzută. Omul nostru, fără să-şi 
mai ia uneltele, a alergat cu sufletul la gură acasă, dornic 
să povestească nevestei cele întâmplate. Auzind cele 
petrecute în pădure, în loc să se bucure, dânsa a început 
să-l cicălească. De ce n-a cerut mai multe pietricele şi 
numai trei? Se vede că bărbatul ei era slab la minte, dacă 
n-a profitat de un noroc care nu vine decât o dată în viaţă, 
căci o întâlnire cu o zână nu se întâmplă în toate zilele, şi 
altele, şi altele. Bărbatul, care se aştepta ca de data aceasta 
nevasta să-l primească mai bine, a început să murmure: 

— Vai, zeilor, cum de mi-a căzut pe cap o nevastă cu 
o gură aşa de rea? 

— Ce spui, a sărit în sus nevastă-sa, am o gură rea, aşa 
zici? Uite, aş vrea să am o mie de guri ca să te pot 
bombăni mai bine. 

Şi sfârşi trântind o pietricică de pământ. S-a întâmplat 
ceva îngrozitor. Pe corpul, capul, picioarele şi mâinile 
femeii au apărut o sumedenie de guri. Avea o mie de guri 
şi nu se vedea nimic din ea decât guri şi iar guri. Bărbatul 
rămase uluit când o văzu. Dar ce era mai rău, toate gurile 
îl bombăneau, toate ţipau la el de îi venea să-și ia lumea 

în cap. Şi deodată îşi aduse aminte de cele două pietricele 
care-i mai rămăseseră. A luat una şi zise: 

— Rog pe zei să ia îndărăt cele o mie de guri ale nevestei 
mele. Şi a trântit-o pe pământ pe cea de a doua pietricică. 
Dintr-o dată nevasta lui a amuţit. Când s-a uitat bine la ea 
a înţeles ce se întâmplase. Nevasta lui a pierdut toate cele 
o mie de guri ale ei, va să zică a pierdut şi gura cea veche. 
Acum nu mai avea nici o gură. I-au rămas cei doi ochi şi 
nasul, dar gura nicăieri. Vai, ce nenorocire! îi rămăsese doar 
o pietricică. Dacă ar cere altceva, va însemna ca nevasta 
lui să rămână fără gură. Cum va putea mânca fără gură? Va 
muri negreşit, iar omul nostru îşi iubea totuşi nevasta. E 
adevărat că avea o gură rea ca nimeni alta, dar încolo inima 
îi era de aur. S-a gândit omul cât s-a gândit şi deodată faţa 
i s-a luminat. A luat ultima pietricică şi a zis: 

— Rog să i se dea nevestei mele gura la locul ei, dar o 
gură care ştie doar să spună cuvinte frumoase. | 

Şi a trântit pietricica de pământ. De atunci, chiar dacă 
au rămas săraci, tăietorul de lemne a devenit cel mai 
fericit om. Nevasta lui nu-l mai bombănea niciodată, ci 
îi vorbea numai cu cuvinte frumoase. Când ai o nevastă 
ca dânsa, ce îţi mai trebuie bogăţie ca să fii fericit? 


Papagalul vrăjit 

ÎNTR-O DIMINEAȚA, regele Angling Darmo se plim- 
ba ca de obicei prin grădina palatului, când deodată a văzut 
un mic şarpe de câmp, ce se zbătea desperat din strânsoarea 

unui şarpe veninos. Fără multă vorbă, regele a luat un băț 
de bambus şi a lovit şarpele veninos drept în cap, de a 
rămas lungit fără suflare. Nu ştia regele că această întâm- 
plare va avea urmări care vor zgudui viaţa lui tihnită de 
rege. De unde să fi ştiut regele că şarpele mic de câmp era 
de fapt fiica cea mică a regelui şerpilor? De unde să fi ştiut 
regele că şerpoaica nu era câtuşi de puţin în primejdie, ci 
se juca cu prietenul ei, şarpele veninos? Regele nu ştia 
toate astea şi şi-a continuat plimbarea de dimineaţă fără să 
se mai gândească la cei doi şerpi. Numai că şerpoaica cea 
mică, care a fugit în tufiş, nu putea ierta pe regele care i-a 
omorât prietenul. A fugit plângând drept la tatăl ei: 

— Răzbună-mă, tată, răzbună-mă. 

— Ce ți s-a întâmplat, fetiţa tatii, de ai venit plângând 
şi ceri răzbunare? o întrebă regele şerpilor. Cine ţi-a vrut 
răul? Spune-mi degrabă, căci oricine ar fi acela care ţi-a 
vrut răul, el nu va rămâne nepedepsit. 

— Vai, tată, regele Angling Darmo a vrut să mă 
omoare. Eram în grădina lui, tocmai pândeam un şoarece, 
când deodată s-a repezit la mine cu un băț de bambus, să 
mă lovească. Nici nu ştiu cum de am putut scăpa cu viaţă. 

— Aşa ţi-a făcut fără să fii vinovată cu nimic? Vai, 
amar se va căi regele. Noaptea aceasta va fi cea de pe 
urmă noapte a lui, zise regele şerpilor ameninţător. 

Noaptea, regele şerpilor s-a strecurat sub patul regelui, 
pândind un prilej ca să-şi răzbune fiica. Tocmai atunci 
regele a grăit către regină: 

— Ar trebui să-l schimbăm pe grădinarul palatului, 
căci n-a păzit grădina cum se cuvine, de a lăsat să năpă- 
dească şerpi veninoşi în ea. 

— Cum aşa? întrebă regina. 

Şi regele i-a povestit întâmplarea cu cei doi şerpi. 

„Va să zică fiica mea a minţit, îşi zise regele şerpilor. 
Fiica mea s-a împrietenit cu un şarpe din neamul duşman! 
Bine că l-a omorât regele; şi mai bine că nu l-am omorât 
eu pe rege. Acum, în loc să-l omor, îi voi mulțumi“. 

A aşteptat şarpele până să adoarmă regina, pe urmă l-a 
chemat pe regele Angling Darmo afară şi i-a grăit astfel: 

— Îţi mulțumesc, oh, rege, că ai omorât azi în grădină 
un şarpe veninos. Să ştii că eu sunt regele şerpilor, iar şar- 
pele de câmp pe care l-ai salvat era fiica mea. În semn de 
mulțumire, îți voi dărui ceva. Scoate-ţi limba ca să-ți dau 
puţin din saliva mea, şi pe urmă vei putea înţelege graiul 
tuturor animalelor de pe pământ. Numai un singur lucru să 
nu uiţi. Orice s-ar întâmpla, n-ai voie să spui nimănui că 
înţelegi graiul animalelor, altfel vei muri pe loc. 


Aşa a vorbit şi a atins vârful limbii regelui Angling 


Darmo. Începând de atunci regele înţelegea orice vorbeau 
animalele; şi nu mai putea de fericire. 

Într-o zi, regele se plimba ca de obicei prin grădina 
palatului, numai că de data asta se plimba împreună cu 
regina. Deodată regele a auzit două păsări care se certau. 

— Ia mai taci odată, mă femeie, zise soţul. Nu mă face 
să mă înfurii, căci de mă înfurii uit de toate. Cine ştie ce 
nenorocire se poate întâmpla în furia mea? S-ar putea să 
dărâm fără să vreau palatul regelui, şi toate astea numai 
şi numai din cauza ta. 

— Tu să dărâmi palatul regelui? Nu mai spune! Oare 
uiţi cât eşti de mic? 

— Sunt într-adevăr foarte mic, dar sunt foarte puternic, 
zise iar pasărea-soţ. Fiindcă, de vrei să ştii, eu sunt de 
fapt pasărea Garuda, pe care călăreşte de obicei Vişnu. 
Acum te mai îndoieşti că pot dărâma palatul regelui? De 
aceea mai bine să taci şi să mă asculti. 

Auzind vorbăria lor, regele nu putea să-şi abţină râsul 
şi a râs cu poftă. Dar regina, când văzu cum râde regele 
fără pricină, se supără: 

— Vai, rege, oare se cuvine unui rege să râdă de soţia lui? 

— Ba nu râd deloc de tine, regină, a răspuns regele. 
Am râs eu, dar de altceva. 

— De ce anume, dacă nu râzi de mine? Nu văd nimic 
de râs împrejur. Dacă nu-mi spui din ce cauză ai râs, 
înseamnă că ai râs de mine. Iar de ai ajuns să râzi de 
mine, nu mai am de ce să trăiesc şi mă voi arunca din 
turn, zise regina îndărătnică. 

Ce să facă regele? Dacă îi desvăluieşte adevărul, ar 
însemna să moară pe loc, de aceea a tăcut încurcat. 
Văzând că regele a tăcut, regina a fugit şi s-a urcat în turn, 
vrând să se arunce de acolo în jos. Dar regele a prins-o 
tocmai la timp şi zise: 

— Bine, regină, dacă vrei neapărat să ştii de ce am râs, 
îţi voi spune pricina. Numai înainte de a-ţi spune pricina, 
vreau să ştii că de îndată ce îţi voi spune adevărul, eu voi 
muri pe loc. 

— Fie ce-o fi, numai să ştiu pricina pentru ce ai râs. 
Altfel mă voi arunca din acest turn, răspunse regina. 

Tocmai se pregătise regele Angling Darmo să spună 
adevărul, când a auzit o pereche de şopârle de pe perete 
vorbind: 

— Bărbate, aş vrea să te văd fără coadă, zise o şopârlă. 

— Măi, femeie, ce vorbă e asta? Ce să mă fac fără 
coadă când se va întâmpla să mă aflu în primejdie? 

— Lasă, acum nu eşti în primejdie, iar până atunci îţi 
va creşte coada la loc. 

— Ia mai taci din gură, femeie fără minte ce eşti, 
răspunse bărbatul. 

— Să ştii că de nu vrei să-ţi rupi coada, mă voi arunca 
jos şi praf o să mă fac. 

— Aha, va să zică te-ai luat şi tu după regină?! Dacă 
regele vrea să moară de dragul capriciului reginei, eu n-am 
chef să-mi pierd coada de dragul capriciului tău. Iar de vrei 
neapărat să mori, n-ai decât, nu eşti singura femeie în lume. 

Auzind aceste vorbe, regelui i s-a făcut ruşine de 
slăbiciunea lui şi a scăpat-o pe regina din strânsoare. 
Regina, văzând că regele a tăcut şi i-a dat drumul, i-a fost 
ruşine de rege ca să ia cuvântul înapoi şi să nu se mai 
arunce din turn, şi s-a aruncat jos: 

Regele Angling Darmo nu mai putea de tristeje după 
moartea reginei, căci nespus de mult o iubise. Nemai- 
putând îndura tristeţea, s-a hotărât să plece din ţară 
încotro îl vor duce picioarele. Intr-o zi, a plecat regele 
îmbrăcat ca un om de rând, fără suită şi numai cu o boc- 
cea de merinde, şi a intrat într-o junglă neumblată de 
fiinţă omenească, hotărât să-şi caute moartea. Zile întregi 
a străbătut jungla fără de capăt, şi era pe la sfârşitul pute- 
rilor, când într-o zi s-a trezit cu o căsuţă în faţa lui. 

Mare fu mirarea regelui când află pe urmă că în casa 
aceea trăiau trei fete foarte frumoase. Fetele l-au ospătat, 

l-au îngrijit, iar peste câteva zile, după ce regele s-a înzdră- 
venit, nu l-au mai lăsat să plece. Dar nici regelui, văzând 
cât de frumoase erau fetele, nu prea îi venea să plece de 
acolo. Pe urmă, cu toate că erau în mijlocul junglei, fetele 
nu. duceau lipsă de nimic. Aşa a trăit regele Angling 
Darmo un an de zile în casa celor trei fete, fericit, a uitat 
chiar şi de necazurile lui. Dar s-a întâmplat că într-o 
noapte regele s-a trezit din somn, şi a văzut că nici una 
din cele trei fete nu era acasă. Unde ar putea umbla fetele 
în toiul nopţii? Mai ales că ei erau în mijlocul junglei. A 
aşteptat cât a aşteptat regele să se întoarcă cele trei fete, 
dar pâna la urmă şi-a pierdut răbdarea. S-a dat regele peste 
cap de trei ori şi s-a prefăcut într-un corb cu pene albe. 
Corbul şi-a luat zborul imediat prin bezna nopții şi nu mult 
după aceea a zărit pe cele trei fete în mijlocul unui câmp. 

— Ga, ga, ga, croncănea corbul şi se apropia de fete. 

Dar cum s-a îngrozit corbul, adică regele, când, după 
ce s-a apropiat, a văzut cum ele se ospătau cu un cadavru. 
„Va să zică sunt nişte iele, îşi zise regele. De aceea sunt 
aşa de frumoase, încât am putut să uit de toate.“ 

— Ga, ga, ga, croncănea corbul. 

— Ia uite, ciudăţenie, zise una din fete. Pentru prima 
oară văd un corb cu pene albe. 

— Şi pe urmă, şi eu văd pentru prima oară un corb care 
umblă noaptea, zise a doua. 

— Hai să-i dăm şi lui ceva, zise a treia. 

Una i-a dat corbului o bucată de ficat, una o bucată de 
măruntaie, şi una i-a dat un ochi. Corbul a luat bucăţile 
şi a zburat, s-a întors la casa celor trei fete. Ajuns aci s-a 

dat de trei ori peste cap şi s-a prefăcut iar în regele 
Angling Darmo. Pe urmă a pus bucatele primite de la fete 
pe toaletele lor. Bucata de ficat a pus-o pe masa primei 
fete, bucata de măruntaie a pus-o pe a celei de a doua, şi 
ochiul l-a pus pe toaleta celei de a treia. 

Spre dimineaţă, fetele s-au întors acasă. Dar când s-au 
aşezat la toaletele lor, a găsit fiecare bucata dată corbului. 
Văzând aceasta, şi-au dat seama că acest corb cu pene 
albe este de fapt regele Angling Darmo, şi nu mai puteau 
de ruşine. Au tăbărât imediat pe regele Angling Darmo, 
l-au târât afară şi l-au prefăcut într-un papagal. 

— Va să zică, de asta ne eşti, au spus ele. De acum 
încolo te vei preface în papagal şi nu vei putea redeveni 
om decât dacă te va trage cineva de moţ. 

Trei ani de zile a umblat regele Angling Darmo ca 
papagal, deznădăjduit, pierzând orice speranţă să rede- 
vină iarăşi om. Într-o zi papagalul a ajuns în grădina unui 
palat. Stătea el cocoţat pe o creangă, când, deodată a 
intrat în grădină fiica regelui acestei țări cu suita ei. Era 
prinţesa foarte frumoasă, şi văzând-o, cu toate că era sub 
înfăţişare de papagal, regele Angling Darmo s-a îndră- 
gostit pe loc de ea. A rupt o floare, şi cu floarea în ciocul 
lui încovoiat a zburat drept în poala prinţesei. 

— Ia uite, ce papagal blând, zise prinţesa. A venit la 


mine, mi-a adus şi o floare. Dar de ar înţelege, era mai . 


bine dacă îmi aducea fructul acela roşu din vârful 
copacului, căci mi-e tare sete. 

Nici n-a terminat de spus prinţesa, papagalul a şi 
zburat până în vârful copacului şi după puţin timp s-a 
întors la prințesă cu fructul în cioc. 

— Papagalul poate să înţeleagă graiul omenesc! se 
uimi prinţesa şi toată suita. l 

Au încercat pe urmă să-l pună pe papagal să facă 
felurite lucruri. Să facă tumbe, să danseze, să aducă alte 
flori şi aşa mai departe, numai că papagalul parcă nu voia 
să asculte decât de prinţesă. De atunci prinţesa nu mai 
putea să se despartă de papagal. Oriunde se ducea, papa- 
galul era pe umărul ei. Chiar noaptea îl punea pe papagal 
în iatacul ei. Tocmai în timpul acela a ajuns în ţară un 
ministru al regelui Angling Darmo, căutând pe regele lui 
care şi-a părăsit ţara fără să lase nici o vorbă şi fără nici-o 
veste după atâta timp. Ani de zile l-a căutat în zadar, până 
ce într-o zi s-a întâlnit cu un pustnic care i-a spus: 

— Caută un papagal care înţelege vorba omenească. 
De-l găseşti, îl găseşti şi pe regele vostru. 

La un ospăț dat în cinstea lui, ca după datină, regele 
ţării l-a întrebat: 

— Ce doreşti să ceri de la mine în semn de prietenie 
între ţările noastre? După datina noastră, orice vei cere, 
dacă este cu putinţă, vom îndeplini. 

— Am auzit că aveţi pe aici un papagal năzdrăvan, 
răspunse ministrul lui Angling Darmo. Dacă datina 
voastră îmi dă dreptul să vă cer orice lucru, v-aş cere doar 
acest papagal. 

Când a auzit prinţesa că ministrul lui Angling Darmo 
i-a cerut papagalul, să moară, nu alta. Ca să se împotri- 
vească nu putea, ar însemna să se împotrivească datinei. 
Dar cum va putea să se despartă de papagalul ei? A plâns 

prinţesa cât a plâns, l-a sărutat pe papagal, l-a mângâiat, 
l-a strâns la piept, şi nu ştiu cum s-a întâmplat, l-a tras de 
moţ fără să vrea. Deodată papagalul s-a pierdut, iar în faţa 
ei stătea chiar regele Angling Darmo, cel căutat de 
ministrul musafir. A urmat după aceea o nuntă ca în 
poveşti, nunta între regele Angling Darmo şi prinţesă, 
căci drept vorbind, prinţesa îl îndrăgise acum mai mult 
decât când era papagal. Pe urmă regele Angling Darmo a 
luat-o pe noua lui regină în ţara lui şi amândoi au trăit 
fericiți până la adânci bătrâneţe. De se întâmpla câteodată 
ca regina să-l întrebe de ce râdea singur, îi răspundea: 

— Ce să fie? Mi-am amintit şi eu de când eram 
papagal. 

Aşa că regele Angling Darmo putea să râdă de 
vorbăria animalelor fără teamă. 


224 


POVEŞTI VIETNAMEZE 


Elefantul şi furnicile 


ÎNTR-O junglă trăia de mult un elefant care era 
foarte mândru de puterea sa. Dar el era de asemenea foarte 
crud şi, ştiindu-se mai puternic decât toate animalele, 
lovea cu trompa şi călca în picioare tot ce-i ieşea în cale. 
Intr-o zi, ieşind să se plimbe printr-o câmpie, văzu un roi 
de furnici care lucrau de zor, clădindu-şi cuibul şi 
adunând hrană. Ele erau atât de numeroase, încât formau 
pe pământ un şir foarte lung. Privind la ele, namila de 
elefant începu să râdă batjocoritor: 

— De ce râzi? au întrebat furnicile. 

— Pentru că sunteți atât de mici, încât nu sunteţi bune 
de nimic. 

— Aşa mici cum suntem, noi ne clădim singure cuibul 
şi adunăm hrană pentru vremuri grele. Nu avem nevoie 
de ajutorul nimănui şi nu ne temem de nimic. 

— Nici chiar de mine? întrebă îngâmfatul elefant. 

— Nici de tine, nici de nimeni. 

— Aţi fi voi în stare să vă luptaţi cu mine? spuse cu 
dispreţ elefantul. 

— Desigur că am fi, au răspuns furnicile. Dar mai bine 
să nu ne batem, ci să ne vedem fiecare de treburile noastre. 
Dacă vrem să ne arătăm puterile, mai bine să ne întrecem 
în muncă. Să vedem cine e mai harnic: tu sau noi? 

— Ba nu, să ne luptăm! răcni elefantul furios că nişte 
ființe cu trupul atât de mic îndrăzneau să-i vorbească astfel. 

Îndată fiara începu să calce peste roiul de furnici, 
gândind că picioarele sale groase ca nişte stâlpi le va 
strivi în câteva clipe. Dar furnicile se băgau în micile 
crăpături ale pământului, unde călcăturile elefantului nu 
le făceau nici un rău şi, ori de câte ori un picior era pe 
pământ, zeci de furnici săreau pe el şi porneau să caţere, 
până l-au acoperit tot. Elefantul nu simţea nimic şi 
continua să bătătorească pământul, pentru ca nici o 
furnică să nu scape cu viaţă. Deodată el începu să urle de 
durere: nenumărate furnici îi intraseră în urechi şi îl 
pişcau îngrozitor. El o luă la fugă, dar în zadar, căci 
pişcăturile nu încetau: cu cât el fugea mai repede, cu atât 
furnicile îl muşcau mai tare. După un timp, elefantul a 
ajuns lângă o stâncă, iar atunci furnicile i-au spus: 

— Dacă vrei ca durerile din urechi să înceteze, 
loveşte-te cu capul de această piatră! 

În deznădejdea sa, elefantul se izbi din toate puterile 
cu capul de stâncă, iar furnicile încetară câteva clipe de 
a-l muşca, dar apoi o luară de la capăt. Elefantul se mai 
dădu o dată cu capul de stâncă şi iarăşi nu mai simţi înţe- 
păturile. Aşa au continuat mai multă vreme: când elefantul 
se lovea cu capul de stâncă, furnicile îl lăsau în pace câtva 
timp, dar apoi îl muşcau din nou, pentru ca elefantul să se 
repeadă din nou spre stâncă. În sfârşit, doborât de înţepă- 
turile din urechi şi de loviturile în stâncă, elefantul se 
prăbuşi la pământ, aproape mort. Atunci furnicile se 
dădură jos de pe corpul lui şi depărtându-se îi spuseră: 

— Iată că suntem mici, dar suntem mai puternice decât 
tine prin mulţimea şi deşteptăciunea noastră. 

Elefantul s-a însănătoşit după câtva timp, dar de atunci 
nu s-a mai mândrit cu puterea lui şi nu a mai făcut rău 
altor animale, înțelegând că toate pot fi puternice când 
sunt deştepte şi unite între ele. 


Cine e rău nu poate fi fericit 


ÎNTR-UN SAT de munte trăia odată un tânăr cu 
soţia lui. Nu erau bogaţi, dar munceau împreună şi erau 
fericiţi, mai ales după ce femeia a născut o fetiță căreia 
i-au pus numele Ci. Dar fericirea le-a fost de scurtă 
durată, deoarece la câteva luni după venirea fetiţei pe 
lume femeia s-a îmbolnăvit şi a murit. După câtva timp 
omul s-a însurat a doua oară, iar această nouă soţie a născut 
tot o fetiţă, pe care au numit-o Em. Cu toate că cele două 
fetiţe aveau acelaşi tată, nu semănau deloc una cu alta. Em 
era urâtă, leneşă şi răutăcioasă, în timp ce Ci era drăguță, 
harnică şi binevoitoare faţă de toată lumea; mai ales față de 
mica sa surioară se arăta plină de dragoste şi de bunătate, 
cu toate că Em nu-i răspundea în același fel. Dar nici mama 
vitregă nu o iubea pe Ci, certând-o toată ziua şi bătând-o 


„ori de câte ori i se năzărea câte ceva, fără a ţine seamă că 


biata fată muncea bine şi cu spor de dimineaţa până seara. 
Toate treburile în gospodărie erau făcute de Ci, în timp ce 
Em lenevea toată ziua. Totuşi mama îşi iubea fiica nespus - 

de mult şi nu-i găsea nici un cusur: toate cusururile erau 
lăsate pe seama lui Ci. N 

Într-o zi, Ci s-a dus la izvor să aducă apă. În timp ce 
se întorcea spre casă cu oala plină pe umăr, în calea ei a 
apărut un moş zdrenţăros şi foarte murdar, care a rugat-o 
să-i dea să bea apă. Ci s-a oprit, a luat oala de pe umăr şi 
a întins-o moşului. După ce a băut, moşul n-a spus nici o 
vorbă de mulţumire, ba chiar a răsturnat oala ca să se 
verse toată apa, apoi şi-a văzut de drum. Fata nu s-a 
supărat, ci s-a întors la izvor, a luat altă apă şi s-a dus 


acasă. Aici mama vitregă o aştepta furioasă foc şi s-a 


apucat s-o certe că stătuse aşa de mult pentru o oală cu 
apă. Dar Ci nu a spus nimic din cele întâmplate. Altă dată 
s-a dus să aducă apă de la o fântână renumită pentru apa 
ei limpede şi rece. Privind în fântână, fata a văzut ceva 
mai jos o floare atât de frumoasă, încât s-a gândit să 
coboare până la ea ca s-o culeagă şi s-o ducă acasă. Dar 
floarea parcă se tot depărta şi, când fata a ajuns chiar 
lângă apa fântânii, a băgat de seamă că apa se dădea în 
lături, lăsând să se vadă o deschidere luminoasă, ca o 
boltă. Din ce în ce mai mirată, fata a păşit sub boltă şi a 
ajuns în faţa unui palat subpământean. Când a ajuns lângă 
el, uşa palatului s-a deschis şi prin ea a ieşit moşul de la 
izvor, care a luat-o pe Ci de mână şi a dus-o într-o sală 
mare, plină cu nenumărate bogății: podoabe de aur şi 
diamante, şiraguri de perle strălucitoare şi câte şi mai 
câte. Moşul i-a spus atunci: 

— Vreau să te răsplătesc pentru că eşti cuminte şi 
harnică şi pentru că te porţi cu toată lumea aşa frumos 

cum te-ai purtat cu mine. Tu mi-ai dat să beau apă 
limpede de izvor, dar acum e rândul meu să-ţi dau de băut 
ceea ce am mai bun. 

Zicând acestea, i-a întins o cupă de aur plină cu băutură 
fermecată. Îndată ce Ci a gustat băutura aceea, s-a făcut de 
o frumuseţe nemaivăzută, dinţii îi străluceau ca perlele, iar 
hainele ei sărăcăcioase s-au prefăcut în veșminte bogate, 
tesute din fir de aur şi bătute cu pietre scumpe. Bietei fete 
nu-i venea să creadă când şi-a dat seama ce noroc avusese 
şi a început să spună cuvinte de mulțumire bătrânului. 
Atunci a văzut că la fiecare vorbă pe care o spunea, din 
gură îi sărea câte un ban de aur sau un mărgăritar. Foarte 
fericită, Ci.a pornit înapoi pe unde venise, a ieşit din 
fântână şi s-a îndreptat, spre casă. Pe drum s-a întâlnit cu 
mai mulţi oameni din satul ei şi toţi se minunau văzând 
o fată atât de frumoasă şi de bogat îmbrăcată. Ei nu o mai 
cunoşteau şi credeau că vreo zână sau vreo împărăteasă 
a venit în satul lor. Dar fata le spuse tuturor vorbe bune, 
iar în acest timp monedele de aur şi mărgăritarele cădeau 
ca ploaia în jurul ei, spre bucuria oamenilor, care se 
grăbeau să le culeagă. Când a ajuns acasă, mama vitregă 
a întrebat-o cum de s-a schimbat aşa de mult şi cine i-a 
făcut aşa daruri bogate. Fiind bună la inimă, Ci n-a ascuns 
nimic şi a povestit totul întocmai cum se întâmplase. 
Atunci răutăcioasa femeie a spus: 

— Mâine să stai acasă! Em se va duce după apă la izvor. 

A doua zi, cu toate că mama sa îi povestise cu de-a- 
mănuntul despre felul cum Ci dăduse de noroc, Em s-a 
sculat tot aşa de târziu ca de obicei şi, după multe mofturi, 

a luat oala şi a plecat să aducă apă. În drum spre casă s-a 
întâlnit şi ea cu acelaşi moş care i-a cerut şi ei să-i dea să 
bea apă. Em s-a uitat urât la el şi i-a răspuns: 

— Tu, murdarule, vrei să-mi spurci oala punând gura 
pe ea? Pleacă de aici! N-am să mă ostenesc eu să car apă 
pentru un zdrenţăros ca tine! lată izvorul, dacă ţi-e sete, 
n-ai decât să te duci să bei. 

Pe când nu mai înceta să-l ocărască pe moş, oala i s-a 
răsturnat pe umăr şi toată apa a curs peste dânsa, iar unde 


a ajuns apa, trupul ei s-a acoperit cu pene de toate culo- 


rile. Fata a început din nou să strige la bătrân, dar acum 
la fiecare vorbă îi sărea din gură un şarpe sau un păianjen. 
Acasă mama sa o aştepta cu nerăbdare. Când a văzut 
ce pacoste a căzut pe Em, a fost cuprinsă de necaz şi, 
fiindu-i ruşine să se mai arate în sat cu aşa pocitanie de 
fată, a luat-o cu dânsa şi a plecat să trăiască împreună în 
pădure. Au stat ele cât au stat ascunse prin desişuri, dar 
după un timp a început să le pară rău de viaţa pe care o 
duseseră, aşa încât s-au hotărât să vină acasă în fiecare 
noapte, când ştiau că nu le va vedea nimeni pe drum. 
Aşa au şi făcut; ziua stăteau în pădure, iar noaptea 
intrau în sat. Dar îndată ce ajungeau acasă, începeau să se 
certe, să strige şi să trântească totul prin casă, încât după 
câteva zile nu mai rămăsese acolo nici un lucru întreg, iar 
din vorbele multe ale lui Em şerpii şi păianjenii au umplut 
mai întâi casa, apoi şi curtea de unde au pornit să se 
împrăştie în sat. Când au văzut acestea, sătenii s-au hotărât 
să facă ce vor putea ca să scape de ele. Ei au făcut două 
capcane de fier în formă de scaune, iar. într-o seară le-au 

înroşit în foc şi le-au pus în locul unor bănci de lângă casă, 
unde ele se aşezau de obicei înainte de a intra în casă. 
Îndată ce s-a lăsat întunericul, Em şi mama sa au venit 
în sat şi, fără să bănuiască ceva, s-au aşezat drept pe 
capcanele fierbinţi. Simţind arsurile, au început să ţipe 
cât le ţinea gura, dar nimeni nu se arăta ca să le vină în 
ajutor. Cu mare greutate ele au izbutit să scape din cap- 
canele de foc, având hainele arse şi spinările fripte. În 
goana mare s-au înapoiat în pădure şi de atunci nu au mai 
avut îndrăzneala să se apropie de sat. Trăind mereu în 
întunericul pădurilor, cu şerpii şi păianjenii ieşiţi din gura 
fetei, cu timpul s-au prefăcut şi ele una în şarpe şi alta în 
păianjen şi sub aceste chipuri şi-au trăit tot restul vieţii. 


Haină nouă şi porc nou 


ÎN VREMEA noastră erau într-un sat doi prieteni, 
Bas şi Buong, amândoi oameni cumsecade, dar cam 
lăudăroşi: când vreunul avea un lucru mai deosebit, căuta 
să-l arate tuturor și să se fălească în tot chipul cu el. Într-o 
zi ei s-au dus la târg în oraşul vecin, de unde Bas şi-a 
cumpărat o haină, iar Buong şi-a luat un porc. Îndată ce 
s-a întors acasă, Bas şi-a îmbrăcat haina cea nouă şi a ieşit 
la plimbare în sat, pentru ca toţi consătenii să-l vadă şi 
să-l admire. S-a întâmplat încă că la ora aceea toate 
străzile erau goale, aşa că Bas nu s-a întâlnit cu nici un 
om care să-l laude pentru frumuseţea îmbrăcămintei. 
După ce a colindat satul timp de câteva ceasuri, a pornit 
dezamăgit spre casa lui. În acest timp, Buong a dat 

drumul porcului prin curte, așteptând ca toţi cei ce vor 
trece pe-acolo să-l vadă şi să-l laude. Nici el n-a avut mai 
mult noroc ca prietenul său. E drept că au trecut câţiva 
oameni pe lângă casa lui, dar nici unul nu s-a uitat în 
curte, aşa că noua sa cumpărătură a rămas neobservată. 
Atunci el s-a gândit să scoată porcul la păscut pe 
marginea drumului, în faţa curţii, în aşa fel ca nimeni să 
nu poată trece pe acolo fără a-l vedea. Dar, într-un 
moment când omul nu era atent, porcul o luă la fugă şi 
dispăru într-o stradă lăturalnică. Buong porni să-l caute, 


dar nu ştia încotro s-o apuce. Pe când alerga deznădăjduit, ` 


privind în toate părţile, se întâmplă ca Bas să treacă 
pe-acolo, aşa că Buong îl întrebă: 

— Nu cumva ai văzut încotro a luat-o porcul meu cel 
nou? 

— Nu, răspunse Bas. De când port haină nouă nu am 
văzut nici un porc. 


Tam şi Cam 


ÎNTR-UN SAT din Vietnam a fost odată un om 
tânăr, căruia i-a murit soţia la puţin timp după ce a născut 
o fetiţă. El a dat fetiţei numele de Tam. După câtva timp 
el s-a căsătorit din nou şi a avut încă o fetiţă, căreia i-au 
pus numele Cam. Nenorocirea a făcut că după puţini ani 
omul a murit şi el, aşa încât sărmana Tam a rămas numai 
cu mama ei vitregă şi cu sora ei. Cele două fete nu 
semănau nici la înfăţişare, nici la fire. Tam era frumoasă, 

` cuminte, harnică şi de o mare bunătate, pe când Cam era 


urâtă, zvăpăiată, leneşă şi rea la inimă. Dar, cum se 
întâmplă de multe ori, pe Cam mama ei o iubea foarte 
mult, iar pe Tam nici nu voia s-o vadă înaintea ochilor. 
Biata Tam muncea de dimineaţa până seara, toată casa 
era îngrijită de ea, totuşi mama ei vitregă nu era niciodată 
mulţumită de dânsa, o certa şi adeseori chiar o bătea. 

Urmând pilda mamei sale, şi Cam se purta urât cu sora 
ei, cu toate că aceasta îi vorbea totdeauna blând şi o ajuta 
în orice împrejurare, aşa cum orice fată trebuie să îngri- 
jească de sora ei mai mică. Când lui Cam i se întâmpla să 
facă vreo stricăciune în casă, nu-şi recunoştea greșeala ci, 
plină de răutate, se ducea la mama ei şi dădea vina pe Tam, 
aşa încât aceasta era adeseori pedepsită fără a fi vinovată. 

Într-o zi mama a trimis pe cele două fete la râu, ca să 
prindă peşte. Îndată ce au ajuns pe malul râului, Tam s-a 
apucat de treabă cu toată sârguinţa şi în scurt timp coşul 
ei era aproape plin cu peşti. Cam se ţinea însă numai de 
joacă, aşa că nu a prins nici unul. Văzând că se apropie 
timpul de întoarcere acasă, iar coşul său este gol, Cam se 
gândi la un şiretlic. Ea se prefăcu a privi cu atenţie părul 
lui Tam şi spuse: 

— Tot umblând cu mâinile pe peşti ţi-ai murdărit părul. 
Dacă vei merge acasă aşa, mama se va supăra pe tine. 
Du-te şi spală-te pe cap, căci avem încă timp destul. 

Lui Tam îi plăcea curăţenia, aşa că, deşi ştia bine că nu 
se murdărise de la peşte, se gândi că nu-i strică nicidecum 
să se spele bine acum, cât era la râu. Dar în timp ce Tam se 
spăla, Cam a deşertat peştele din coşul lui Tam într-al său 

şi a fugit acasă. Când a terminat de a se spăla, Tam s-a întors 
la locul ei şi, văzându-şi coşul gol, a înţeles ce se întâm- 
plase şi a început să plângă. Nu numai că-i părea rău după 
peştele prins cu atâta trudă, dar se şi temea de ocara care o 
aştepta din partea mamei vitrege, care o va pedepsi că n-a 
fost în stare să aducă nici un peşte, în timp ce Cam adusese 
un coş întreg. Dar mai mult decât orice o durea în suflet 
când vedea răutatea lui Cam. Pe când plângea astfel, s-a 
pomenit deodată în faţa ei cu un bătrân pe care nu-l cunoş- 
tea şi pe care nu-l văzuse venind de parcă ieşise din pământ. 


La început lui Tam i-a fost cam frică, însă văzând că bă- ` 


trânul o priveşte cu blândeţe, i-a venit repede inima la loc. 

— De ce plângi, fetiţo? a întrebat bătrânul. 

Atunci Tam 1-a povestit tot ce se întâmplase. Bătrânul 
a ascultat-o cu atenţie, apoi i-a spus: 

— Nu mai plânge. Îţi cunosc toate necazurile şi am să 
te ajut să scapi de ele. lată, îți dau un peştişor viu. Du-te 
repede şi aruncă-l în fântână din curtea ta. Apoi, în fiecare 
zi să-i aduci de mâncare. Pentru ca să vină la tine, să-l 
chemi aşa: 

Peştişor, drag peştişor, 
Vino înotând uşor! 

Iată, ţi-am adus mâncare, 
Să te faci voinic şi mare. 

— Când peştele se va face mare, vei vedea de cât 
ajutor îţi va fi în toate. 

După ce spuse acestea, bătrânul se făcu nevăzut, tot aşa 
precum apăruse. Urmând sfatul bătrânului, Tam a aruncat 
peştişorul în fântână casei sale şi în fiecare zi se ducea la 

dânsul. Când îl chema aşa cum o învățase bătrânul, peşti- 
şorul ieşea deasupra apei şi primea mâncarea adusă. Tam 
era foarte mulțumită observând că peştişorul începuse a o 
cunoaşte şi că îşi arăta bucuria când o vedea. De la un timp 
însă Cam, care nu se ţinea de nici o treabă decât să pân- 
dească ce fac ceilalţi, a băgat de seamă că Tam stătea prea 
mult în jurul fântânii. Curioasă să afle ce se petrece acolo, 


într-o zi s-a ascuns prin apropiere, de unde a auzit şi a văzut 


A 


totul. Indată s-a dus la mama sa şi i-a povestit ce aflase. 
De aceea, a doua zi, mama vitregă i-a spus lui Tam: 

— Astăzi să te duci cu bivolița la păşune, dar să o mâni 
ceva mai departe, căci dacă o laşi să pască pe lângă casă, 
intră în câmpul cu orez şi face mari stricăciuni. 

Tam a trebuit să asculte de mama vitregă şi a plecat cu 
bivoliţa departe de casă, unde şi iarba era mai deasă, dar 
nici lanuri de orez nu se găseau prin apropiere. Îndată ce 
s-au văzut singure, Cam şi cu mama ei s-au dus la fântână 
şi nu s-au lăsat până nu au prins peştele, care între timp se 
făcuse mărişor. Repede l-au gătit şi l-au mâncat, iar când 
au terminat au adunat oasele şi le-au aruncat în grădină. 

Indată ce s-a întors de la păşune, Tam a luat ceva de 
mâncare şi s-a dus în graba mare la fântână, aşa cum făcea 
în fiecare zi. Însă de data aceasta în zadar îl chemă de mai 
multe ori, căci peştişorul nu se mai arătă. Foarte mirată, 
privi mai cu băgare de seamă împrejur şi văzu o picătură 
de sânge pe o piatră de lângă fântână. Inţelegând ce se 
întâmplase, fata porni a plânge cu hohote, căci se obiş- 
nuise cu peştişorul acela atât de prietenos şi îi era milă de 
el. Bătrânul de la râu i se arătă din nou şi, aflând de 
moartea peştelui, spuse: 

— Nu-i nimic, Tam, totul se mai poate îndrepta. Caută 
prin casă sau prin curte un os al peştelui şi după aceea 
pune-l într-o sticlă pe care s-o ascunzi undeva în camera 
ta. De acolo el te va feri de orice primejdie şi îţi va 
îndeplini orice dorinţă. 

Tam a căutat multă vreme, a dat în grădină peste gră- 
măjoara de oase. şi a făcut întocmai cum o învățase 
bătrânul cel bun. În ţinutul acela era obiceiul să se dea în 
fiecare an o mare serbare la care se duceau toţi locuitorii 
din împrejurimi. În anul când se petreceau cele povestite 
mai sus, se făceau pregătiri mai mari ca de obicei, căci era 
vorba să vină la serbare şi împăratul care era tânăr şi se 
urcase de curând pe tron. Cam şi cu mama ei se gătiră cu 
tot ce aveau mai frumos, dar când Tam le rugă s-o ia şi pe 
dânsa la serbare, mama vitregă i-a spus: 

— Dacă vrei să mergi, trebuie să-ţi termini mai întâi 
lucrul pe care îl ai de făcut în casă. Dar şi după aceea cum 
vei putea merge la aşa serbare, când tu n-ai haine de 
sărbătoare? 

Apoi ele au adus un sac cu orez şi unul cu fasole, i-au 
răsturnat în mijlocul casei şi i-au spus: 

— Alege orzul de fasole, pune-le la loc în sacii lor şi 
după aceea poţi să vii la serbare. 

Adăugând că treaba aceasta nu-i va,lua prea mult timp, 


ele plecară râzând, fiind sigure că Tam avea de lucru pentru 


câteva zile. Rămasă singură şi cu atâta lucru de făcut, Tam 
începu din nou să plângă. Bătrânul cel bun văzând aceasta 
îi trimise mai multe sute de păsărele. Acestea se năpustiră 
asupra grămezii cu amestec de orez şi de fasole, le aleseră 

în câteva clipe şi puseră boabele separate în cei doi saci. 
Văzând aşa minune, Tam îşi aduse aminte de vorbele bătrâ- 
nului, scoase sticla din ascunzătoarea ei şi rugă oasele să-i 
dea nişte haine pentru serbare. Abia termină de vorbit, că 
se şi pomeni îmbrăcată în nişte haine atât de bogate şi de 
frumoase, cum nu aveau nici împărații. Tam porni în grabă, 
căci nu mai era mult până la începerea serbării, iar împă- 
ratul trebuia să sosească. În graba ei, când trecea peste un 
pod, se împiedică puţin şi un pantof îi căzu în apă. În acel 
loc malul era prăpăstios şi fata nu putea ajunge până la 
pantof. Repede îşi luă nişte pantofi obişnuiţi şi porni mai 
departe. 

Când împăratul, împreună cu tot alaiul său, trecu peste 
acel pod, văzu ceva strălucind ca soarele în apa râului şi 
porunci slujitorilor să-i aducă acel obiect minunat. Cu mare 
greutate oamenii împăratului reuşiră să scoată pantoful din 
apă şi-l aduseră stăpânului lor. Acesta se minună văzând 
un pantof atât de frumos şi dădu poruncă dregătorilor săi 
ca toate femeile adunate la serbare să-l încerce. EI îşi închi- 
puia că aceea care îl pierduse nu putea fi o fiinţă de rând, 
aşa încât adăugă că va lua de soție pe stăpâna pantofului. 

La vestea aceasta, toate fetele se îngrămădeau să 
treacă pe rând prin faţa împăratului, dar nici uneia nu i 
se potrivea pantoful găsit. In sfârşit, veni şi rândul celei 
mai frumoase şi mai bine gătite, lui Tam. Pantoful i-a 
venit ca turnat pe picior, iar atunci Tam a arătat şi pere- 
chea lui, încălțându-se ca la plecarea de acasă. Acum 
împăratul era pe deplin încredinţat că aceasta era cu 
adevărat stăpâna pantofului scos de sub pod şi cum vedea 

că fata era de o rară frumuseţe, făcu îndată pregătirile 
pentru o nuntă aşa cum se cuvine la curţile împărăteşti. 

După ce a ajuns împărăteasă, Tam se purta cu sora şi 
cu mama ei vitregă tot aşa de frumos ca mai înainte, le 
chema adeseori la palatul său şi le făcea daruri bogate. 
- Cu toate acestea, ele erau roase de invidie şi, în loc să fie 
recunoscătoare lui Tam pentru binele pe care li-l făcea, 
se gândeau mereu cum să-i facă mai mult rău. Într-o zi, 
când se împlineau mai mulţi ani de la moartea tatălui ei, 
Tam a venit la casa părintească. În timp ce stăteau 
împreună şi vorbeau despre cel care nu mai era pe lume, 
mama vitregă i-a spus: 

— Când tatăl tău era pe patul de moarte, cerea mereu 
să-i dăm mandarine, căci îi plăceau nespus de mult aceste 
fructe. Ce bine ar fi dacă acum, în amintirea lui, am 
mânca şi noi mandarine. Du-te dar şi adu câteva din pom, 
căci vrem să le avem culese de mâna ta. 

Mişcată de această amintire despre tatăl ei, Tam s-a 
dus îndată în grădină şi s-a suit în pom ca să culeagă 
mandarine. Atunci mama vitregă s-a apropiat de pom şi 
a tăiat crengile pe care stătea Tam; pomul era chiar pe 
malul unui lac, aşa încât Tam a căzut în apă şi s-a înecat. 
După aceea cele două femei răutăcioase s-au dus la 
împărat şi, prefăcându-se că plâng de durere, i-au povestit 


că Tam a fost înghițită de apele lacului. Împăratul era: 


într-adevăr zdrobit de durere, iar Cam şi mama ei nu s-au 
mai dus acasă, ci au rămas pe lângă împărat, spunând că 
vor să-i aline mâhnirea, dar, de fapt, nădăjduind că împă- 
ratul, rămas fără soție, s-ar putea căsători cu Cam. 

Zadarnic însă se sileau ele să-l atragă, căci el se gândea 
numai la Tam şi nimic nu-l putea face să-şi uite supărarea. 

Când i se adusese vestea că Tam a căzut în apă, împă- 
ratul trimisese îndată mai mulţi oameni cu bărci să caute 
prin lac, dar toate strădaniile lor de a-i găsi trupul au fost 
zadarnice. Ei nu puteau şti că trupul lui Tam se prefăcuse 
într-o privighetoare, care a zburat drept spre palatul 
împărătesc, s-a aşezat pe o ramură în faţa unei ferestre a 
camerei în care lucra împăratul şi a început să cânte. De 
atunci, în fiecare zi ea venea în grădina palatului, se aşeza 
totdeauna în apropierea locului unde se afla soţul ei şi 
făcea să răsune împrejurimile cu trilurile ei fermecătoare. 
Împăratului îi plăcea mult să asculte cântecul minunat al 
acestei păsărele şi într-o zi i-a spus: 

— Dragă privighetoare, de când mi-a murit soţia, 
numai tu ştii să-mi alini puţin durerea cu cântecul tău. 
Dacă mă iubeşti, vino şi aşază-te aici, pe braţul meu. 

Privighetoarea l-a ascultat, iar din ziua .aceea venea 
mereu să se aşeze fie pe braţul, fie pe umărul împăratului 
şi cânta de se minunau toţi cei ce-o ascultau. Însă Cam 
crăpa de necaz, văzând că ochii împăratului erau tot tim- 
pul pe această păsărică, în timp ce pe ea nici nu o băga în 
seamă. De aceea puse gând rău bietei păsărele şi, într-o 
zi când împăratul lipsea din palat, ea se ascunse în camera 
unde obişnuia să vină pasărea, o prinse, o omori şi o în- 
gropă în grădină. Împăratul se obişnuise atât de mult cu 
privighetoarea şi îi era atât de dragă, încât dispariţia ei îl 
întristă tot aşa de mult ca şi pierderea soţiei. Iar Cam înţe- 
lesese curând că mai mult rău îşi făcuse omorând privi- 

ghetoarea, căci acum împăratul nici nu se mai uita la 
dânsa şi, dacă se întâmpla uneori să-i vorbească, era 
numai ca să întrebe dacă nu cumva a văzut pasărea. În 
locul unde Cam îngropase privighetoarea au răsărit doi 
copăcei care crescură mari în câteva zile şi aveau frunzele 
şi florile atât de frumos mirositoare, încât toată grădina 
era învăluită în parfumul lor. Minunat de aşa întâmplare, 
căci asemenea plante nu se mai văzuseră, împăratul 
porunci să i se facă un leagăn de mătase legat de cei doi 


copăcei şi o mare parte din zi şi-o petrecea stând culcat: 


în acel leagăn. De când nu mai auzea glasul privighetorii, 
numai parfumul acesta îi mai alina dorul de soţie. 

Văzând că nici de data aceasta nu izbutise să atragă 
pe împărat şi că în locul unui lucru minunat distrus de ea 
apărea altul, Cam începu să bănuiască ceva şi îşi puse în 
gând să nimicească şi copăceii. Aşadar, într-o zi, când 
împăratul era plecat prin ţară, ea se duse în grădiniță, 
reteză copăcbii, îi taie în bucățele şi îi arse. Apoi, pentru 
ca nici o urmă să nu rămână prin apropiere, luă cenuşa și 
o îngropă departe, în mijlocul unei câmpii. 

Dar şi încercarea aceasta i-a fost fără folos, căci în locul 
acela crescu un copac care avea un singur fruct, mare, 
frumos şi cu un parfum deosebit de dulce. Într-o zi trecu 
pe-acolo o bătrână care, văzând minunatul fruct, încercă 
să-l culeagă, dar nu putu ajunge până la el. Atunci ea 
începu să se roage de fruct să cadă singur în coşul ei, făgă- 
duindu-i că nu-i va face nici un rău, ci îl va păstra în casa 
ei, la adăpost de arșiţa soarelui, de vânturi şi de ploi. În 
acea clipă fructul căzu chiar în coşul bătrânei, iar aceasta 

îl duse acasă, îl puse pe masă şi îl păstră ca pe o podoabă 
scumpă, care îi umplea casa de mireasmă plăcută. A doua 
zi dimineaţa, bătrâna plecă la piaţă după cumpărături, iar 
când se întoarse acasă, văzu că toate camerele erau curate, 
iar pe masă era pregătită mâncare din planta binefăcătoare. 
A doua zi şi a treia se întâmplă la fel, iar bătrâna nu ştia ce 
să mai creadă, căci ea nu lăsa niciodată casa descuiată şi 
nimeni nu putea intra în lipsa ei. Pentru a afla ce se întâm- 
plă, bătrâna plecă în ziua următoare iar la piaţă, ca de 
obicei, însă de la jumătatea drumului se întoarse repede 
acasă şi privi pe fereastră. Văzu atunci că prin casă umblă 
şi deretică o femeie tânără şi frumoasă ca o floare, iar pe 
masă se afla numai coaja fructului, .desfăcută în două. 
Atunci ea înţelese că această femeie ieşea din fructul pe 
care-l pusese pe masă. De aceea ea se strecură pe furiş în 
casă, se apropie tiptil de masă, luă coaja fructului şi o rupse 
în mici fărâme. Era tocmai ce trebuia să facă pentru a rupe 
vraja care o stăpânea pe Tam. Apoi bătrâna i-a spus: 

— De acum înainte rămâi să stai cu mine. Eu voi fi 
mama ta, iar tu vei fi fiica mea. 

Şi într-adevăr, bătrâna femeie se purta foarte frumos, ca 
o adevărată mamă, cu Tam, totuşi aceasta nu era fericită şi 
rămânea adeseori cufundată în gânduri, neştiind ce să facă 
pentru a se întâlni cu soţul ei. Dar aceasta n-a durat multă 
vreme, căci după câteva zile s-a întâmplat ca împăratul să 
treacă pe acolo şi, la vederea acestei căsuțe mici, dar curate 
şi atrăgătoare, intră în ea. Pentru a cinsti cum se cuvine pe 
acest musafir de seamă, bătrâna i-a dat să mănânce trau, 
iar împăratul a fost foarte mirat când a văzut că acesta era 
gătit aşa cum numai soţia sa ştia să-l gătească. 

— Cine a gătit această mâncare? a întrebat el. 

— Eu, măria ta, a răspuns bătrâna. 

Dar împăratul nu a crezut-o şi a continuat s-o întrebe, 
până când bătrâna n-a mai avut încotro şi a mărturisit că 
traul fusese gătit de fiica sa. 

— Unde este fiica aceasta? a mai întrebat împăratul. 
Cheam-o aici s-o întreb cine a învățat- o să gătească aşa. 

În acea clipă Tam a intrat în cameră, împăratul a recu- 
noscut-o şi amândoi erau fericiți de a se regăsi după o aşa 
de lungă despărţire. Apoi împăratul a răsplătit-o pe bătrână 
pentru buna îngrijire dată lui Tam şi a plecat cu soţia sa la 
palat. Când Cam a văzut-o venind, a rămas încremenită de 
mirare, dar şi de ciudă, deoarece Tam nu numai că nu mu- 
rise, dar se făcuse mai frumoasă decât era înainte. Prefăcân- 
du-se că se bucură de regăsirea surorii sale, ea o întrebă: 

— Cum de eşti mai albă şi mai frumoasă ca în trecut? 

Urmând sfatul bătrânei, Tam a răspuns: 

— M-a învăţat cineva să mă scald în apa clocotită. 
L-am ascultat şi iată cum m-am făcut. 

Grăbită să se facă şi ea cât mai frumoasă, Cam s-a dus 
acasă, a pus la fiert un cazan mare cu apă şi după aceea 
i-a spus mamei: 

— Mamă, am aflat secretul frumuseţii. Hai să ne 
scăldăm în această apă, să vezi ce frumoase ne vom face! 

Îndată au umplut o cadă cu apă în clocot şi s-au 
cufundat în ea, dar au murit în câteva clipe. 

Numai aşa a scăpat Tam de ura înverşunată a mamei 
vitrege şi a surorii sale. De acum înainte nimeni nu mai 
voia să-i facă rău, pentru că toţi o iubeau pentru bunătatea 
ei, aşa că a trăit fericită, împreună cu soţul ei. 

POVESTE PERSANĂ 


Pleşuvul şi fata 


TRĂIA ODATĂ un văcar pleşuv. Dimineaţa, el 


ducea vacile satului la izlaz, iar la apusul soarelui le mâna 


înapoi. În fiecare seară, sătenii îi plăteau câte ceva. 

Într-o zi, fata lui kadkhoda, care era maimarele satului, 
se duse cu ulciorul pe umăr după apă. Pleşuvul o văzu şi 
se îndrăgosti de ea, dar nu cu o inimă, ci cu o sută. 

— Hai, dă-te mai aproape şi ajută-mă să-mi ridic 
ulciorul pe umăr! i 

Aşa se bucură pleşuvul, că nici nu se poate spune. Îi 
ajută fetei să ridice ulciorul, dar şi o sărută. Când se 
întoarse acasă, fata îi spuse mamă-si: 

— Azi m-a sărutat văcarul cel pleşuv. 

Iar mama ei, femeie înţeleaptă, îi răspunse: 

— Nu se poate, draga mea! Nu poate fi vorba de aşa ceva. 

Şi acum ascultați ce era cu pleşuvul. Se întoarse el în 


“sat, mână vacile pe la stăpânii lor, după care se duse acasă 


şi-i vorbi mamei lui: 

— Măicuţă, o iubesc pe fata lui kadkhoda. Du- te şi 
peţeşte-mi-o! 

Mamă-sa căută să facă în aşa fel, încât să-şi schimbe 
gândul: 

— Fiule, ea e fata lui kadkhoda, pe când noi suntem 
săraci, n-avem nimic. 

Dar pleşuvul o ţinea una şi bună: 

— Numai ce-are să răsară mâine soarele şi tu trebuie 
să te duci s-o peţeşti. 

Şi sărmanei femei nu-i mai rămase nimic de făcut, aşa 
că încuviinţă şi ea: 

— Fie, numai să se lumineze de ziuă: 

Locuitorii acestui sat aveau un obicei: în mijlocul 
curţii, la kadkhoda, era o piatră mare. Dacă cineva din sat 
voia să se însoare sau să peţească, venea şi se aşeza pe 
această piatră. Astfel, aflau oamenii toţi. Mama pleşu- 
vului îşi ţinu vorba şi, imediat ce feciorul ei duse vacile 
la izlaz, se aşeză pe piatră. Iar nevasta lui kadkhoda, şi 
ea femeie cu judecată, îşi aminti de vorbele spuse ieri de 
fată, că o sărutase văcarul cel pleşuv. Văzând-o pe mama 
văcarului stând pe piatră, gândi: „Se-nţelege! Ieri sărută 
fata, azi o trimite pe mamă-sa s-o peţească“. Atunci 
chemă slugile şi porunci: 

— Oare n-a mai rămas nimic de la cina de-aseară? 
Duceţi-i mamei văcarului şi daţi-i şi doi riali! ! 

Slugile îi duseră mamei văcarului cel pleşuv rămăşiţele 
de la cină şi banii. Biata femeie nu avu îndrăzneala să 
spună de ce venise şi plecă fără să se mai uite înapoi. Seara, 
când pleşuvul se întoarse, primul lucru fu să întrebe: 

— Fi, cu ce mă bucuri? A încuviinţat fata lui kadkhoda? 


! Rial — unitate monetară iraniană. 

Și mamă-sa se apucă iarăşi să-l facă să-şi schimbe 
gândul: 

— Doar ştii, fiule, suntem săraci. Nu se zice în zadar — 
întinde-ţi picioarele pe cât e plapuma. Mai bine să mă duc 
să-ţi peţesc altă fată. 

Dar pleşuvul îi arătă un băț şi-o înspăimântă: 

— Dacă mâine nu te duci şi n-o peţeşti pe fata lui 
kadkhoda, atunci am să-ţi bag minţile-n cap cu băţul ăsta! 

Şi fără voie, neajutorată, ea nu se împotrivi. Dis-de- 
dimineaţă porni spre casa lui kadkhoda, se aşeză iar pe 
piatră şi de data asta izbuti să-şi spună rugămintea. lar 
nevasta lui kadkhoda nu era numai o femeie cu multă 
judecată, mai era şi blândă, aşa că-i răspunse: 

— Din partea mea, desigur, dar mai trebuie căpătată şi 
încuviințarea lui kadkhoda. 

Seara, când kadkhoda se întoarse acasă, nevasta îi zise: 

— Kadkhoda, a venit mama văcarului cel pleşuv s-o 
peţească pe fata noastră. Încuviinţarea mea i-am dat-o, 
acum totul e ce spui şi tu. N-ar strica să ştii că pleşuvul o 
iubeşte mult şi de aceea a şi sărutat-o pe fată. Asta nu-i 
de glumit şi să-i desparți nu va fi prea uşor. 

Şi kadkhoda, om bun la inimă, îi răspunse nevestei: 

— Pleşuvul e sărac, n-are nimic, de nici un fel — nici 
casă, nici avere, nici îndestulare. N-o să-i spunem „nu“, 
ci o să-i rugăm să muncească şi să câştige bani, să ridice 
o casă, adică să aibă ce-i trebuie. Şi-atunci s-o ia pe fată. 

Şi-i dădură de veste pleşuvului despre ce-i vorba. 
Într-atâta se bucură el, că nu se poate spune. În ziua 
următoare, nu mai păscu vacile şi-i zise mamă-si: 

— Plec la drum, să câştig bani! 

Cât îl rugă mamă-sa: 

— Nu mă lăsa, bătrână, în voia soartei, Allah e bun, nu 
mă lăsa... 

Iar pleșuvul îi răspundea: 

— Nu, asta-i cu neputinţă. 

Aşa că îşi părăsi ţinutul şi plecă în lumea mare. Merse 
el, merse şi se întâlni cu un derviş care-l întrebă: 

- Încotro ai pornit-o, pleşuvule? Nu vrei să- mi fii 
slugă? 

— Vreau! 

— Dar pe zi, cât ceri? 

Cât să nu-ţi pară rău! 

— Apoi, hai! 

Merseră ei, merseră până se opriră la un izvor. Acolo, 
dervişul îi zise pleşuvului: 

— Tu stai aici, că eu mă duc până acasă şi mă-ntorc. 

Şi ce văzu pleşuvul: dervişul spuse un descântec, 
cobori în izvor şi dispăru. După ce trecu o vreme, ieşi din 
izvor şi-i zise: 

— Hai, pleşuvule! 

— Dar încotro? întrebă acesta. 

— Închide ochii! îi porunci dervişul drept răspuns. 

Atunci mai spuse un descântec şi-l îndemnă: 

— Acum, hai cu mine! 

Pleşuvul repetă descântecul şi împreună cu dervişul 
intră în izvor. Deschise ochii şi ce văzu: minunat loc — o 
grădină cum nu mai avusese niciodată în faţa ochilor. Iar 
dervişul îi zise pleşuvului: 

— Uită-te bine şi du-mă pretutindeni. 

Şi merseră ei împreună şi ajunseră la un palat. Acolo 
pleşuvul văzu o fată ca luna luminoasă de minunată. 
Dervişul aduse o carte şi-i zise fetei: 

— Am să lipsesc de-acasă patruzeci de zile, mă duc la 
vânătoare. Până la întoarcere, învaţă-l pe pleşuv după 
cartea asta, ca s-o poată citi cu uşurinţă. 

— Bine, îi răspunse fata. 

Şi tot în clipa aceea dervişul dispăru. Iar fata cu price- 
pere se apucă să-l înveţe pe pleşuv. Dar iată că odată ea 
îi zise: 

— Dacă va afla tata că ai isprăvit învăţătura din cartea 
asta, va fi vai şi amar de tine. 

— Atunci ce să fac? întrebă pleşuvul. 

— Când se-ntoarce tata şi te-ntreabă: „Ai învăţat 
cartea?“ tu răspunde-i: „Da“. lar când îţi va porunci să 
citeşti, citeşte totul pe dos. Întâlneşti „alef“, zi „ba“. Şi el 
va crede că n-ai învăţat nimic. 

Trecură patruzeci de zile, dervişul li se înfăţişă venind 
în goană ca vântul. Primul lucru fu s-o întrebe pe fată: 

— A învăţat pleşuvul cartea? 

— Ce să-nveţe, răspunse fata. Orice l-ai învăţa, 
degeaba, nimic nu înţelege. 

— Ăsta nu-i bun pentru noi. Adu-mi punga cu bani să 
mă socotesc cu el şi ducă-se unde-o vedea cu ochii. 

— Şi-i dădu o sută de tumani. ! 

— Nu ne eşti de trebuință, îi mai zise. 


1 Tuman — monedă iraniană, egală cu zece riali. 

Iar acum ascultați ce fel de carte era. Era o carte.de 
vrăjitorie, în ea se aflau de toate, iar pleşuvul o învățase 
pe de rost. Se întoarse la el în sat şi îi zise mamă-si: 

— Măicuţă, ia banii ăştia, cheamă meşteri zidari să ridice 
o casă. Pentru celelalte cheltuieli am să-ți mai dau bani. 

Şi se apucă pleşuvul să se îngrijească de lucrare, căci 
luase cu el şi planul palatului. Nimeni în lume nu văzuse 
ceva asemănător! Poruncise să ridice casa întocmai cu 
palatul dervişului. Noaptea, rămânând singur cu mamă-sa, 
pleşuvul stătu îndelung de vorbă cu ea şi la urmă îi zise: 

— Măicuţă! Mâine, la răsăritul soarelui, am să iau 
înfăţişarea unei cămile. Iar tu să mă iei de căpăstru, să mă 
duci la bazar şi să mă vinzi pe o sută de tumani. Dar 
pentru nimic în lume să nu dai căpăstrul. Nici pe o mie 
de tumani să nu-l dai. 

Se lumină de ziuă şi pleşuvul luă înfăţişarea cămilei. 
Mamă-sa îl apucă de căpăstru, îl duse la bazar şi-l vându 
pe o sută de tumani. lar căpăstrul îl opri. Seara, când se 
întoarse acasă, în întâmpinare îi ieşi pleşuvul, care-i zise: 

— Dă-1 o sută de tumani meşterului. 

Noaptea, târziu, rămânând amândoi, stătură de vorbă în 
linişte. Inainte de-a se culca, pleşuvul îi mai zise mamă-si: 

— Măicuţă! Mâine, la răsăritul soarelui, am să iau înfă- 
țişarea unui catâr. Ai să mă duci la bazar şi să mă vinzi 
cu o mie de tumani. Dar pentru nimic în lume să nu dai 
căpăstrul. 

Se sculă bătrâna dis-de-dimineaţă, iar pleşuvul luase 
deja înfăţişarea de catâr. Mamă-sa îl apucă de căpăstru 
şi-l duse. Ajunse la bazar, iar în întâmpinare îi ieşi un 

negustor. Negustorul văzu frumuseţea de catâr care mer- 
gea mândru ca un păun. O întrebă negustorul pe bătrână: 

— Mătuşă, cât ceri pe catâr? 

— O mie de tumani. 

Şi negustorul se miră: 

— Hei, bătrâno! Dumnezeu să ierte pienie tiui 
tău! Eu am o sută de catâri şi pentru nici unul n-am plătit 
mai mult de treizeci-patruzeci de tumani. Catârul tău e 
foarte bun. Îți voi da o sută de tumani şi nu o mie. 

Iar bătrâna îi răspunse: 

— O, negustor! Catârul ăsta costă două mii de tumani. 
El te duce într-un ceas până la capătul pământului şi-napoi. 

Se miră şi mai mult negustorul: 

— Nu-i cu putință aşa ceva! Iar de-i aşa, dacă asta e 
adevărat, atunci eu dau două mii de tumani. 

— Poţi încerca, îi zice bătrâna, du-te cu el în Turkestan. 

“Negustorul o duse pe bătrână, împreună cu catârul, la 
el acasă şi-i dădu un bileţel: „Dacă într-un ceas catârul se 
întoarce din Rum, mă oblig să plătesc două mii de tumani“. 

În Rum negustorul avea un frate şi voia să afle cum 
mai trăieşte el acolo. O chemă pe nevastă-sa şi- -i zise: 

— Prăjeşte repede nişte ouă! 

Iar el, în timpul acesta, scrise o scrisoare. Nevasta prăji 
ouăle şi le puse într-un vas. Negustorul lipi scrisoarea şi 
i-o înmână unei slugi. 

— Încalecă pe catâr. Catârul trebuie să te ducă într-un 
ceas până la Rum şi să te aducă înapoi. 

N-avu timp sluga să-şi pună ca lumea piciorul în scară 
că se şi trezi într-un oraş necunoscut. Întrebă: 

— Prietene, ce oraş e ăsta? 

— E Rum, 1 se răspunse. 

— Dar unde se găseşte caravanseraiul? 

Îi arătară şi el intră în camera fratelui stăpânului său. 


Acesta se uită şi se minună: scrisoarea nici nu apucase sa 


se usuce cum se cade. Apoi, întrebă: 

— Hei, slugă, mai e altceva? 

Şi sluga îi dădu ouăle prăjite. Când, ce să vezi, ele încă 
mai erau calde. Mâncă, scrise răspuns fratelui, sluga încă- 
lecă iar şi nu peste mult se trezi dincolo de bazar, în faţa 
casei stăpânului. Negustorul îl văzu şi sosi tulburat, îi 
mulţumi cum se cuvine slugii, îi dărui mulţi bani şi-i zise: 

— Pentru nimic să nu pomeneşti cuiva că am un aşa 
catâr. 

Iar bătrânei îi zise: 

— Mătuşică! Tu ai cerut pe catâr o mie de tumani. 
Uite, încă cinci sute peste asta. 

Bătrâna primi banii şi se întoarse acasă. Iar negustorul 
porunci grăjdarului să întindă sub picioarele catârului un 
covor şi să-i dea în loc de fân şi paie, zahăr şi mirodenii. 
Trecură câteva zile. Odată, noaptea, nevasta îi zise negus- 
torului: 

— Bucuroasă să-ţi fie casa! De-un aşa catâr ai făcut 
rost, iar tu nici măcar o dată nu te-ai uitat la el, nu l-ai 
îngrijit. 

— Adevărat vorbeşti, răspunse negustorul. Am să mă 
duc dimineaţă la grajd şi-am să-l îngrijesc eu. 

Se duse dis-de-dimineaţă în grajd şi se :apropie de 
catâr. Dar ce văzu? O, Allah! Catârul arăta minunat, ca 

un păun cu coada înfoiată. Îi ţesălă negustorul coama şi 
băgă de seamă că, dintr-o dată, catârul îşi vâră botul într-o 
gaură. Atunci strigă la grăjdar. Şi pe neaşteptate, negus- 
torul văzu cum botul catârului se face din ce în ce mai 
subțire şi se strecoară în gaură. 

. — Dar ce s-a întâmplat cu catârul? ţipă el. 

Se mai uită, capul catârului intrase deja cu totul în 
gaură. Începu forfota, gălăgia. Când privi iarăşi şi gâtul 
dispăruse în gaură. Începură să strige cu toţi ai casei. 

— Ce se-ntâmplă cu catârul? 

Dar atunci şi trupul catârului deveni subţire şi dispăru 
în gaură. Negustorul ţipă: 

— Hei, slugi! Fugiţi, prindeţi catârul! A intrat de-a 
binelea în bortă. 

Şi-l apucară ei pe catâr de coadă şi i-o rupseră. Dar şi 
borta se făcu nevăzută. Negustorul porunci, ţipând: 

— Spargeţi zidul, neîntârziat! 

Iar o slugă răspunse: 

— Eu, stăpâne, nu sunt pietrar! Mai bine să nu spunem 
nimănui despre asta, fiindcă tot nu-i de crezare. Ba o să 
mai zică şi că ţi-ai pierdut minţile. 

Iar acum să ne întoarcem la mama pleşuvului. Văzând 
ea că trecuseră câteva zile şi de la fecior nici veste, începu 
să se necăjească şi, iată că, într-o bună zi, se ivi pleşuvul, 
zâmbind. . 

— Fiule, tu o să mă omori pe mine, unde-ai fost? Mult 
m-am neliniștit. l 

În astă vreme, casa era aproape ridicată. Pleşuvul zise 
mamă-si: 

— Măicuţă, scoală-te mâine mai devreme. Am să iau 
înfăţişarea unui berbec de luptă, tu să mă duci la bazar şi 
să mă vinzi pe două sute de tumani. Dar fii cu băgare de 
seamă şi nu vinde cureaua de la gât! 

Dis-de-dimineaţă, bătrâna se îndreptă cu berbecul spre 
bazar. Ajunse acolo şi, fără să se aştepte, se apropie de ea 
un derviş-vrăjitor. De teamă, berbecul tremura ca frunza 
de salcie şi se gândea: „Nenorocire pe capul meu! Der- 
vişul ăsta o să mă taie în bucăţi!“ 

Şi îi zise dervişul bătrânei: 

~ Măicuţă! Cât ceri pe berbec? 

— Două sute de tumani. 

— Ia două sute de tumani şi dă-mi berbecul cu curea 
cu tot. 

— Berbecul îl vând, nu şi cureaua, răspunse bătrâna. 

— Bine, mai pune preţ şi pe curea. Dar de ce n-ai 
vinde-o? 

Se adună mulţimea, iar oamenii îi ziceau bătrânei: 

— Măicuţă, face doar două parale. 

Se sătură bătrâna de tocmeală şi dând înapoi din faţa 
hotărârii zise câţi bani să mai dea. lar dervişul înhăţă 
cureaua şi de mânie scrâşni din dinți şi porni la drum 
împreună cu berbecul. Merseră ei ce merseră până ajun- 
seră la acel izvor. Dervişul coborî înăuntru, se duse la 
palat şi-i zise fetei: 

— Neruşinato! Se dovedeşte că m-ai minţit. Te- -ai 
înțeles cu acest pleşuv blestemat şi l-ai învățat meşteşugul 
meu vrăjitoresc! Am să vă arăt eu vouă acum, după merit. 
Du-te şi adu cuțitul! 

Fata plecă, dar în locul cuţitului aduse o ceaşcă mare. 
Iar dervişul îi zisc: 

— Du-te şi adu pumnalul! 

Fata de data aceasta aduse cu totul altceva. Într-o 
vorbă, orice-ar fi cerut dervişul, fata nu aducea. Până la 
urmă într-atâta se mânie vrăjitorul, că era gata-gata să se 
ducă singur după cuţit să taie berbecul. Atunci dădu dru- 
mul din mână curelei. În aceeaşi clipă berbecul luă înfă- 
ţişarea unui porumbel şi zbură. Iar dervişul luă şi el înfăţi- 
şarea unui uliu şi-i luă urma. Zburară ei, porumbelul 
înainte, uliul după el. Uliul ajunge porumbelul, vrea să-l 
prindă, dar pe dată acesta ia înfăţişarea unui buchet de 
flori. Şi chiar în vremea aceea, pe marginea bazinului 
stătea fiica negustorului. Cum se făcu, buchetul îi căzu 
ei în poală. Uliul îşi luă chip de derviş, se opri în faţa 
casei şi începu să spună rugăciuni cu glas puternic: 

— O, Ali, ajută-mă! Florile din poala fetei sunt ale 
mele. 

Iar fata îi răspunse: 

— Bine, dervişule. Am să-ţi plătesc pentru flori. 

Insă dervişul nu se învoi. Atunci fata se mânie şi-i 
aruncă buchetul. Iar florile se preschimbară în boabe de 
mei, care se împrăştiară prin toată casa şi grădina. 
Dervişul luă şi el înfăţişarea unei găini cu pui şi ciuguliră 
toate boabele. Dar un bob se pierduse între petalele unui 
trandafir. Cât căută găina, tot nu-l găsi. Deja se adunase 
mulțime de oameni, care privea şi se uimea. Dintr-odată, 
bobul de mei se făcu o vulpe, se aruncă asupra găinii şi a 
puişorilor ei şi-i mână. Atunci, negustorul strigă: 

— Prindeţi vulpea! 

O prinseră şi se apucară s-o descânte: 

— In numele lui Allah, care ţi-a dăruit aşa putere 
înzestrare, spune-ne taina ta! 

Şi vulpea luă înfăţişarea pleşuvului şi el le povesti 
toată istoria, de atunci de când păştea vacile. Povesti cum 
se îndrăgostise de fata lui kadkhoda, cum se lepădase de 
vaci şi pornise în lumea largă. Povesti de întâlnirea cu 
dervişul şi despre toate cele ce se întâmplară după aceea, 
chiar şi de meşteșugul lui vrăjitoresc, pe care îl învățase 
de la fata dervişului. 

De acolo, pleşuvul plecă acasă la el. Acum era aşa de 
bogat, că dacă lovea cu mâna de pământ, cădeau mărgă- 
ritare. În acea vreme, casa era ridicată. Se adunară toţi 
bătrânii satului şi se făcu o nuntă aşa frumoasă, că ţinu 
veselia câteva zile. 

Aşa cum dorinţa văcarului cel pleşuv s-a împlinit, tot 
aşa să se împlinească şi dorinţele voastre. 

